**ΑΦΙΕΡΩΜΑ**

**ΣΤΗ ΒΥΖΑΝΤΙΝΗ ΚΩΝΣΤΑΝΤΙΝΟΥΠΟΛΗ**



**Μαθητικό Ηλεκτρονικό Περιοδικό του Γυμνασίου Ευκαρπίας / Μάιος 2014**





**Μαθητικό Ηλεκτρονικό Περιοδικό Γυμνασίου Ευκαρπίας / Μάιος 2014**

**Τακτικοί συνεργάτες**

Ανδρεάδου Παρθένα, Θεολόγου Ανατολή, Θεολόγου Μαρία,

Μαυροπούλου Χρύσα, Μιχαηλίδου Κωνσταντίνα, Πουλτουρτζίδου Ζωή

**Συντακτική ομάδα**

Καλαϊτζίδου Έφη, Παπαμιχαηλίδης Γιάννης, Τατίδης Νίκος

**Επιμέλεια**

Ιντζέλη Αναστασία

**Εικόνες**

Αμανατίδης Γιώργος, Κουβρούκης Κωνσταντίνος,

Λαζαρίδης Γιάννης, Πουλτουρτζίδου Ζωή, Ταφλανίδης Παναγιώτης

**Υπεύθυνη παρόντος τεύχους**

Ζυγουράκη Ειρήνη

**ΣΗΜΕΙΩΜΑ ΤΗΣ ΣΥΝΤΑΞΗΣ**

Αφορμή για την υλοποίηση του παρόντος τεύχους αποτέλεσε η ακόλουθη λυπηρή διαπίστωση: Όλο και συχνότερα παραγνωρίζεται η σπουδαιότητα της δράσης του Ελληνισμού στο Βυζάντιο. Στους αιώνες εκείνους κατά τους οποίους σκότος και ζόφος κάλυπταν τη Δύση, η Ανατολή αποτέλεσε κοιτίδα του πολιτισμού και της πνευματικής ανάπτυξης, εξασφαλίζοντας τη συνέχεια της Ελληνικής Ιστορίας.

Για το λόγο αυτό, τροφοδοτήσαμε τους μαθητές μας με ιστορικά άρθρα που αποδεικνύουν το επιπόλαιο έργο ορισμένων ιστορικών της Δύσης. Η μελέτη και η επεξεργασία των κειμένων αυτών από τους μαθητές αποσκοπούσε στην ευαισθητοποίησή τους σχετικά με την πολιτιστική κληρονομιά των Νεοελλήνων. Συγχρόνως, καλλιεργήθηκε ένας γόνιμος διάλογος με το παρελθόν. Η κριτική όμως στάση απέναντι στην Ιστορία δε μας επιτρέπει να αποδεχόμαστε αβασάνιστα εκείνα τα συγγράμματα που υποβιβάζουν την υπερχιλιετή προσφορά της Βυζαντινής Αυτοκρατορίας στον παγκόσμιο πολιτισμό.

Η προσφορά ενός εκάστου των μαθητών μας ήταν ανάλογη των ενδιαφερόντων και των προσωπικών του κλίσεων. Προσπαθήσαμε να εμπλέξουμε κατά το δυνατόν περισσότερους μαθητές στη συγγραφή κειμένων και την αναζήτηση εικόνων που ζωντανεύουν τα ιστορικά πρόσωπα και γεγονότα. Ταυτόχρονα, λαμβάνοντας υπόψη το αίτημα για την αξιοποίηση των Νέων Τεχνολογιών στην Εκπαίδευση, θεωρήσαμε σκόπιμο να προβούμε στην υλοποίηση ενός Ηλεκτρονικού Μαθητικού Περιοδικού.

Με δεδομένη τη στροφή προς την «Πολίτικη Κουζίνα» της επικαιρότητας και τις ασυναγώνιστες σε τηλεθέαση τουρκικές σειρές, αισθανθήκαμε την ανάγκη να προσεγγίσουμε την καθ’ ημάς Ανατολή με έναν τρόπο διαφορετικό. Σύντομα, ήρθαμε αντιμέτωποι με τα εξής ερωτήματα: Υπάρχει σήμερα τρόπος να νιώθουμε συνδεδεμένοι με το βυζαντινό μας παρελθόν; Είναι δυνατό να αγαπήσουμε την ελληνική αρχαιότητα, χωρίς ευγνωμοσύνη προς το βυζαντινό Ελληνισμό;

Το «Αφιέρωμα στη βυζαντινή Κωνσταντινούπολη» είναι καρπός της προσπάθειάς μας να αγκαλιάσουμε την παραγνωρισμένη αυτή πλευρά της Ελληνικής Ιστορίας, προσβλέποντας σε ένα καλύτερο μέλλον για τη χώρα μας.

 Ζυγουράκη Ειρήνη

Ιντζέλη Αναστασία

Κατσαβέλη Μαρία



**ΠΕΡΙΕΧΟΜΕΝΑ**

|  |  |
| --- | --- |
| **7** | **ΙΣΤΟΡΙΑ ΚΑΙ ΓΕΩΓΡΑΦΙΑ** |
| **7** | **Η ίδρυση της Κωνσταντινούπολης από το Μέγα Κωνσταντίνο** του Νίκου Τατίδη |
| **8** | **Ακμή και πτώση του Βυζαντίου** των Παρθένας Ανδρεάδου και Χρύσας Μαυροπούλου |
| **11** | **ΒΥΖΑΝΤΙΟ, ΜΙΑ ΠΡΩΤΟΠΟΡΑ ΕΠΟΧΗ** |
| **11** | **Κοινωνική και πνευματική ζώη** της Νικολέτας Πιλιτσίδου |
| **12** | **Ιατρική και κοινωνική πρόνοια στο Βυζάντιο** των Ελένης Ιωαννίδου και Έφης Καλαϊτζίδου |
| **14** | **Γιατί στο Βυζάντιο δεν είχαμε Μεσαίωνα; τ**ων Παρασκευής Τσιμπούκα, Κωνσταντίνας Μιχαηλίδου, Σωτήρη Γκικόπουλου, Στεφανίας Παπαδοπούλου και Γιάννη Παπαμιχαηλίδη |
| **18** | **ΕΞΕΧΟΥΣΕΣ ΠΡΟΣΩΠΙΚΟΤΗΤΕΣ ΚΑΙ Η ΔΡΑΣΗ ΤΟΥΣ** |
| **18** | **Η Αγία Ελένη** της Ελένης Παναγιωτίδου |
| **19** | **Ευδοκία η Αθηναία** της Παναγιώτας Ασκονίδου |
| **20** | **Το εμπόριο στα χρόνια του Ιουστινιανού** του Σπύρου Σταματίου |
| **20** | **Τα αίτια των πολέμων του Ηρακλείου** των Στέφανου Παπαδόπουλου και Λάζαρου Σταματίου |
| **22** | **ΒΥΖΑΝΤΙΝΑ ΜΝΗΜΕΙΑ** |
| **22** | **Τα χερσαία τείχη της Κωνσταντινούπολης** της Ζωής Πουλτουρτζίδου |
| **23** | **Βυζαντινός ιππόδρομος** της Κωνσταντίνας Μιχαηλίδου |
| **26** | **Η Αγία Σοφία** των Ελένης Παναγιωτίδου και Γιάννη Παπαμιχαηλίδη |
| **29** | **Η ομορφιά της βυζαντινής τέχνης** των Ανδριάννας Μιχαηλίδου και Ελένης Παναγιωτίδου |
| **30** | **Εκκλησιαστικά οικοδομήματα 9ου αι. μ.Χ.** του Αλέξανδρου Ζελέκου |
| **30** | **Η βυζαντινή εκκλησιαστική διακόσμηση της Μέσης Περιόδου** του Γιώργου Σαββίδη |
| **32** | **Το βυθισμένο ανάκτορο** των Άρτα Ελέζη και Ερτουγκένα Πάτα |
| **35** | **Η ΖΩΗ ΣΤΟ ΒΥΖΑΝΤΙΟ ΜΕΣΑ ΑΠΌ ΚΕΙΜΕΝΑ ΒΥΖΑΝΤΙΝΗΣ ΓΡΑΜΜΑΤΕΙΑΣ** |
| **35** | ***Της ξενιτιάς, Μοιρολόγια*** των Γιάννη Παπαμιχαηλίδη, Βούλας Ελευθεριάδου και Κλοντιάν Κέτα |
| **36** | ***Απόσπασμα από τη Βιβλιοθήκη του Μεγάλου Φωτίου, Το Τροπάριο της μοναχής Κασσιανής, μιας σύγχρονης επιγραμματοποιού*** των Νικολέτας Πιλιτσίδου, Ανατολής Θεολόγου και Κωνσταντίνου Κουβρούκη |
| **38** | ***Ο θάνατος του Διγενή, Ο Ανδρόνικος και ο Μαύρος του*** των Ανδριάννας Μιχαηλίδου και Γιώργου Σαββίδη |
| **40** | **ΑΓΙΟΙ ΠΟΥ ΕΔΡΑΣΑΝ ΣΤΗΝ ΚΩΝΣΤΑΝΤΙΝΟΥΠΟΛΗ** |
| **40** | **Κωνσταντίνος ο Μέγας** της Εύας Κιζιρίδου |
| **41** | **Βασίλειος ο Μέγας** της Ζωής Πουλτουρτζίδου |
| **42** | **Γρηγόριος ο Θεολόγος** της Κωνσταντίνας Μιχαηλίδου |
| **45** | **Ιωάννης ο Χρυσόστομος** της Χρύσας Μαυροπούλου |
| **47** | **Πρόκλος, Πατριάρχης Κωνσταντινουπόλεως** της Ελένης Ιωαννίδου |
| **47** | **Ρωμανός ο Μελωδός** του Γιάννη Λαζαρίδη |
| **47** | **Μάξιμος ο Ομολογητής** της Παρασκευής Τσιμπούκα |
| **50** | **Θεόδωρος Στουδίτης** της Έφης Καλαϊτζίδου |
| **51** | **Θεοφάνης Γραπτός** του Γιώργου Νικολαΐδη |
| **52** | **Μέγας Φώτιος** του Δημήτρη Ανανιάδη |
| **54** | **Συμεών ο Νέος Θεολόγος** των Ερτουγκένα Πάτα και Βούλας Ελευθεριάδου |
| **56** | **Ιωάννης Κουκουζέλης** του Γιάννη Λαζαρίδη |
| **57** | **Γρηγόριος Παλαμάς** της Παρθένας Ανδρεάδου |
| **60** | **Μάρκος ο Ευγενικός** του Κωνσταντίνου Κυριαζίδη |
| **62** | **ΑΝΑΤΟΛΗ ΚΑΙ ΔΥΣΗ** |
| **62** | **Αμβρόσιος Μεδιολάνων** της Ζωής Πουλτουρτζίδου |
| **63** | **Από το Βυζάντιο στη Ραβέννα** των Ανατολής Θεολόγου και Μαρίας Θεολόγου |
| **66** | **Ο χρόνος και η φύση του Σχίσματος κατά το Στήβεν Ράνσιμαν** των Μαρίας Θεολόγου και Ανατολής Θεολόγου |
| **67** | **Η Δ΄ Σταυροφορία κατά το Στήβεν Ράνσιμαν** του Γιάννη Παπαμιχαηλίδη |
| **69** | **Η ΑΛΩΣΗ ΤΗΣ ΠΟΛΗΣ** |
| **69** | **Η Άλωση της Κωνσταντινούπολης κατά τον Τζον Τζούλιους Νόργουιτς** της Στεφανίας Παπαδοπούλου |
| **73** | **Η Άλωση της Κωνσταντινούπολης κατά το Γεώργιο Σφραντζή** του Δημήτρη Καλαϊτζίδη |
| **73** | **Τι μου έκανε εντύπωση από το Χρονικό της Άλωσης; τ**ων Ελένης Παναγιωτίδου, Νίκου Τατίδη και Κωνσταντίνας Μιχαηλίδου |
| **75** | **Το Χρονικό της Αλώσεως και ο «Μαρμαρωμένος Βασιλιάς»** της Ανδριάννας Μιχαηλίδου |
| **76** | **Η ευχή του Αγίου Γενναδίου – Σχολαρίου, πρώτου Πατριάρχη Κωνσταντινουπόλεως μετά την Άλωση (1453)** των Κωνσταντίνου Σακαλίδη και Κωνσταντίνου Παρπουτζή |
| **78** | **Η ΑΛΩΣΗ ΤΗΣ ΠΟΛΗΣ ΜΕΣΑ ΑΠΌ ΤΗ ΝΕΟΕΛΛΗΝΙΚΗ ΓΡΑΜΜΑΤΕΙΑ** |
| **78** | **Τρεις θρύλοι της παράδοσης για την Άλωση της Πόλης: *Τα ψάρια του καλόγερου – Ο πύργος της βασιλοπούλας – Οι Κρητικοί πολεμιστές*** της Ανικέντα Ζόγκου |
| **79** | **Θρήνοι για την Αγια-Σοφιά και την Άλωση της Πόλης** των Ανικέντα Ζόγκου, Βαγγέλη Λιάπη, Λάζαρου Σταματίου, Σίμου Ανανιάδη, Χριστίνας Παπαδαμιανού, Σωτήρη Γκικόπουλου και Μαρίας Γκέντζου |
| **81** | ***Ο τελευταίος Παλαιολόγος του Γεωργίου Βιζυηνού*** του Βαγγέλη Λιάπη |
| **85** | **ΒΥΖΑΝΤΙΝΟΙ ΥΜΝΟΙ** |
| **85** | **Ο Ακάθιστος Ύμνος** του Νέμπι Ελέζη |
| **93** | **Τροπάρια βυζαντινής υμνολογίας** |

**«ΙΣΤΟΡΙΑ ΚΑΙ ΓΕΩΓΡΑΦΙΑ»**

**Η ίδρυση της Κωνσταντινούπολης από το Μέγα Κωνσταντίνο**

Το 324 ο Κωνσταντίνος αποφάσισε να μεταφέρει την πρωτεύουσα της Ρωμαϊκής Αυτοκρατορίας σε μια νέα πόλη που ίδρυσε ο ίδιος στη θέση του Βυζαντίου, μιας αρχαίας ελληνικής αποικίας. Επέλεξε την πόλη του Βυζαντίου λόγω των πλεονεκτημάτων της. Ήταν καλά προστατευμένη από τη θάλασσα της Προποντίδας, σε περίπτωση επίθεσης από θαλάσσης, ενώ τα τείχη της, τα οποία ανεγέρθηκαν στη στεριά, την προστάτευαν από την πλευρά της Θράκης. Παράλληλα, η θέση της Κωνσταντινούπολης ανάμεσα στην Ευρώπη και την Ασία τής επέτρεπε να ελέγχει το μεγαλύτερο μέρος της αυτοκρατορίας.

Οι εργασίες για τη δημιουργία της νέας πρωτεύουσας άρχισαν το 325. Την κατασκευή των κτισμάτων ανέλαβαν περίπου 40.000 Γότθοι στρατιώτες. Την άνοιξη του 330, και συγκεκριμένα στις 11 Μαΐου, ο Κωνσταντίνος εγκαινίασε επίσημα τη νέα πρωτεύουσα της αυτοκρατορίας του. Σύμφωνα με κάποιους υπολογισμούς, ο πληθυσμός της πόλης ξεπερνούσε τους 200.000 ανθρώπους. Για την άμυνα της πόλης ο Κωνσταντίνος είχε χτίσει ένα τείχος που άρχιζε από τον Κεράτιο Κόλπο και τελείωνε στην Προποντίδα.

Από τα μνημεία της εποχής του Κωνσταντίνου σχεδόν κανένα δεν έχει σωθεί μέχρι σήμερα. Για τη διακόσμηση της νέας πρωτεύουσας αξιοποιήθηκαν μνημεία της Αθήνας, της Ρώμης, της Αλεξάνδρειας, της Εφέσου και της Αντιόχειας.

Η ίδρυση της Κωνσταντινούπολης από τον Κωνσταντίνο εμφανίστηκε ως πράξη ανανέωσης της Ρώμης, που σήμαινε τη διαδοχή της παλαιάς Ρώμης από τη Νέα. Ήδη από τον 3ο αιώνα, η Ρώμη είχε πάψει να είναι η αποκλειστική έδρα του αυτοκράτορα. Επίσης, η μεταφύτευση των ρωμαϊκών θεσμών της Συγκλήτου και του «έπαρχου πόλεως» ενίσχυσαν την εντύπωση ότι ο Κωνσταντίνος επιδίωξε τη δημιουργία μιας Νέας Ρώμης, μιας πρωτεύουσας για τη δυναστεία του, και όχι μόνο μιας πόλης με το όνομά του, όπως έκαναν ο Αλέξανδρος και πολλοί Ρωμαίοι αυτοκράτορες.

Το κράτος δεν ονομάστηκε ποτέ επίσημα βυζαντινό – η ονομασία αυτή επικράτησε έπειτα από πολλούς αιώνες. Οι ίδιοι οι Βυζαντινοί αυτοκράτορες αυτοαποκαλούνταν Ρωμαίοι, μέχρι την πτώση της Βυζαντινής Αυτοκρατορίας. Ο όρος «βυζαντινός» σήμαινε μόνο ό,τι είχε σχέση με την πόλη Βυζάντιο, δηλαδή την Κωνσταντινούπολη.

Ο Κωνσταντίνος έδωσε ιδιαίτερη σημασία στην προώθηση του χριστιανισμού, αλλά ο εκχριστιανισμός της αυτοκρατορίας έγινε σταδιακά. Ο αυτοκράτορας ασχολήθηκε προσωπικά με την καταπολέμηση του Αρειανισμού. Η αίρεση αυτή προκαλούσε μεγάλα προβλήματα στις τάξεις των χριστιανών και απειλούσε την ενότητά τους. Έτσι, το 325 συγκάλεσε Οικουμενική Σύνοδο, στην οποία παρευρίσκονταν επίσκοποι από όλη την αυτοκρατορία, με σκοπό την καταδίκη του Αρειανισμού.

Ο Κωνσταντίνος πέθανε το 337 και τον διαδέχτηκαν οι γιοί του. Η βασιλεία του ήταν η αρχή μιας νέας περιόδου για το κράτος, που απέκτησε νέα πρωτεύουσα και νέα θρησκεία. Επιπλέον, το κέντρο βάρους μεταφέρθηκε από τη Ρώμη και την Ιταλία στην ελληνική Ανατολή. Όσον αφορά τη γλώσσα, η Λατινική παραμερίστηκε οριστικά και παντού από την Ελληνική.

Ενώ το Βυζάντιο χαρακτηρίστηκε ως ένα μεσαιωνικό κράτος, πολύ κοντά στην ασιατική βαρβαρότητα, όλοι πλέον συμφωνούν ότι αυτό το κράτος υπήρξε μεγάλο, παρότι στα χίλια χρόνια ζωής του δεν απουσίαζαν οι κρίσεις. Με τον Ιουστινιανό, τον 6ο αιώνα, η Μεσόγειος έγινε και πάλι «ρωμαϊκή λίμνη». Το 10ο αιώνα, η Μακεδονική Δυναστεία έκανε το Βυζάντιο μεγάλη δύναμη της Ανατολής, συντρίβοντας τους Ρώσους στο Δούναβη. Με τη δυναστεία των Κομνηνών το 12ο αιώνα, η Κωνσταντινούπολη υπήρξε βασικό κέντρο της ευρωπαϊκής πολιτικής.

Νίκος Τατίδης

**Ακμή και πτώση του Βυζαντίου**

Από την εποχή του Ιουστινιανού, η επίσημη γλώσσα του Βυζαντίου ήταν η Ελληνική, μολονότι οι κάτοικοι της Ανατολής θεωρούσαν τους εαυτούς τους ως Ρωμαίους. Ο αυτοκράτορας των Ρωμαίων ήταν ο νόμιμος διάδοχος του Ιούλιου Καίσαρα. Παρόλο που η αυτοκρατορία είχε εκχριστιανιστεί, παρέμενε ρωμαϊκή.

Οι Βυζαντινοί πίστευαν ότι έξω από την αυτοκρατορία τους υπήρχε μόνο η άγνοια και ο πόλεμος. Το βασίλειό τους ήταν θεοκρατικό, οικουμενικό και αιώνιο, με τον αυτοκράτορα ως εκπρόσωπο του Θεού στη γη.

Οι τελετές ενίσχυαν το ρόλο του αυτοκράτορα. Στη διάρκεια της πομπής, ο νόμιμος διάδοχος του θρόνου, αλλάζοντας ρούχα, μεταμορφωνόταν διαδοχικά σε ήρωα, σε ένα λαμπερό στρατιωτικό και σε προσωποποίηση του Χριστού.

Κυβερνώντας από το ιερό του παλάτι, ο αυτοκράτορας φορούσε στέμμα και ενδύματα κεντημένα με πολύτιμους λίθους. Επίσης, έντυνε τους αξιωματούχους του με ρούχα μεταξωτά και τους απένειμε τίτλους.

Οι βυζαντινές τελετές πραγματοποιούνταν σε αίθουσες με χάλκινες θύρες και χρυσά ή ασημένια ταβάνια. Έτσι, προκαλούσαν θαυμασμό κι έκπληξη στους ξένους, ιδιαίτερα όταν έκανε την εμφάνισή του ο αυτοκράτορας με κάποιο θαυμαστό μηχανισμό.

Στην Κωνσταντινούπολη, το εμπόριο ήταν οργανωμένο σε συντεχνίες. Υπήρχαν αυστηροί κανονισμοί. Οι αξιωματούχοι επιθεωρούσαν τα καταστήματα. Όσοι θησαύριζαν κλέβοντας ξένα αγαθά ή όσοι ήταν λαθρέμποροί και φοροφυγάδες αντιμετώπιζαν σοβαρές ποινές.

Ο ίδιος ο αυτοκράτορας ήταν ο μεγαλύτερος έμπορος και βιοτέχνης της αυτοκρατορίας. Ο Ιουστινιανός είχε δημιουργήσει μια μεταξοβιομηχανία, με αυγά μεταξοσκωλήκων που είχε μεταφέρει λαθραία στην Κωνσταντινούπολη. Έτσι, τα χρυσοστόλιστα υφάσματα που ήταν φτιαγμένα στους αργαλειούς του παλατιού αποτελούσαν πολύτιμα δώρα για τους ξένους πρίγκιπες.

Οι εισαγωγές, οι εξαγωγές, οι αγοραπωλησίες, οι φόροι και τα ενοίκια καταστημάτων γέμιζαν τα αυτοκρατορικά θησαυροφυλάκια με χρυσάφι. Το χρυσό «σόλδιο», το νόμισμα που εισήγαγε ο Κωνσταντίνος και ονομάστηκε, αργότερα, «βυζαντινό», διατήρησε την αξία του για επτά αιώνες.

Το κράτος δεν έλεγχε απλώς τις πράξεις των υπηκόων του, αλλά ενδιαφερόταν και για την ευημερία τους. Οι αυτοκράτορες και οι πλούσιοι πολίτες συναγωνίζονταν μεταξύ τους στη χρηματοδότηση για τους ανήμπορους, στην περίθαλψη και στην εκπαίδευση των ορφανών, των φτωχών και των μετανοημένων γυναικών.

Οι Βυζαντινοί ήταν καχύποπτοι απέναντι στους ξένους και φρόντιζαν να διαρρεύσουν στο εξωτερικό μόνο όσες πληροφορίες ήθελαν. Αναζητούσαν όμως πληροφορίες μανιωδώς. Οι επίσημοι απεσταλμένοι άλλων κρατών έβλεπαν μόνο όσα οι Βυζαντινοί αξιωματούχοι ήθελαν να τους δείξουν. Οι ξένοι έμποροι βρίσκονταν υπό επιτήρηση.

Η ελευθερία λόγου και η κριτική ήταν περιορισμένη. Μόνο στις αρματοδρομίες και τις εκδηλώσεις ο λαός είχε τη δυνατότητα να μοιραστεί τη γνώμη και τη σκέψη του με άλλους.

Εντωμεταξύ, αν και η αυτοκρατορία ήταν περικυκλωμένη από εχθρούς, επιβίωσε για περισσότερα από χίλια εκατό χρόνια. Οι Βυζαντινοί είχαν πειθαρχία και υπερασπίζονταν την αυτοκρατορία ως σωτήρες της χριστιανοσύνης. Στις εκστρατείες ξυπνούσαν και κοιμούνταν με προσευχές. Δεν ήταν δειλοί. Δεν έβλεπαν τον πόλεμο ως άθλο, αλλά τον μελετούσαν ως επιστήμη. Τον χρησιμοποιούσαν ως λύση, όταν οι προσφορές δώρων δεν έφερναν αποτέλεσμα.

Οι Βυζαντινοί στηρίζονταν περισσότερο στο μυαλό παρά στη σωματική τους δύναμη. Αν τα πράγματα δεν πήγαιναν καλά στον πόλεμο, το τελευταίο τους όπλο ήταν το υγρό πυρ. Πτητικά έλαια που είχαν θερμανθεί εκτοξεύονταν και κατέκαιαν πλοία και πληρώματα.

Υπήρχαν πέντε κέντρα του Χριστιανισμού. Όμως το Ισλάμ απέσπασε τα τρία κέντρα: των Ιεροσολύμων, της Αντιόχειας και της Αλεξάνδρειας. Οι σλαβικές επιδρομές στα Βαλκάνια και οι κατακτήσεις στην Ιταλία έπληξαν τις σχέσεις μεταξύ Ρώμης και Κωνσταντινούπολης, των δύο άλλων κέντρων. Έτσι, η αυτοκρατορία γινόταν περισσότερο ελληνική.

Αργότερα, η Ρώμη και η Κωνσταντινούπολη αντάλλαξαν απειλές αφορισμού. Οι Λατίνοι πρόσθεσαν στο Σύμβολο της Πίστεως το Filioque και χρησιμοποιούσαν στη Θεία Ευχαριστία τον άζυμο άρτο.

Το 1071 στο Μάντζικερτ της Αρμενίας, ο βυζαντινός στρατός διχάστηκε και εξολοθρεύτηκε από τους εισβολείς Σελτζούκους Τούρκους. Στις 13 Απριλίου 1204, οι Σταυροφόροι της Δ΄ Σταυροφορίας λεηλάτησαν την Κωνσταντινούπολη, καταστρέφοντας, καίγοντας και βιάζοντας.

Εφόσον η Βασιλεύουσα βρισκόταν σε άσχημη κατάσταση, κάποιοι λαοί εισέβαλαν στο εμπόριό της ή εξακολούθησαν να κατέχουν εδάφη της. Όταν οι Βυζαντινοί πρίγκιπες έχτισαν ισχυρά κέντρα στην Ελλάδα, άρχισαν οι τουρκικές και σερβικές επιθέσεις.

Οι αυτοκράτορες ταξίδευαν στη Δύση, προσπαθώντας να βρουν στρατιωτική βοήθεια. Ούτε ο πάπας ούτε ο Πατριάρχης βοήθησαν προς αυτήν την κατεύθυνση λόγω του μίσους, που προερχόταν από το σχίσμα του 1054.

Ο σουλτάνος Μουράτ Β΄ έδειξε ανοχή προς το Βυζάντιο και παρέμεινε στην πρωτεύουσά του, την Αδριανούπολη. Όταν όμως πέθανε το 1451, διάδοχός του έγινε ο εικοσαετής αδερφός του, που ήθελε να κυριεύσει την Κωνσταντινούπολη.

Παρθένα Ανδρεάδου - Χρύσα Μαροπούλου

**«ΒΥΖΑΝΤΙΟ, ΜΙΑ ΠΡΩΤΟΠΟΡΑ ΕΠΟΧΗ»**

**Κοινωνική και πνευματική ζωή**

Όλα ξεκίνησαν, όταν ο Κωνσταντίνος ίδρυσε μια νέα Ρώμη στο Βόσπορο, την Κωνσταντινούπολη. Αυτή η αυτοκρατορική δημιουργία που θριάμβευσε και ξεπέρασε σε μέγεθος την «αδερφή» της στην Ιταλία, απέκτησε τεράστια δόξα και υπήρξε, μάλιστα, η πλουσιότερη πόλη στο διάστημα μεταξύ του 6ου και 11ου αιώνα μ.Χ. 1123 χρόνια, όμως, μετά, το Βυζάντιο πέφτει στα χέρια των Τούρκων. Ωστόσο, το 1453, μια χρονιά σταθμός για την ιστορία, σήμαινε και μια καινούρια αρχή. Ακόμα και μετά την Άλωση της Πόλης, εμείς οι Έλληνες, είμαστε κληρονόμοι της βυζαντινής παρακαταθήκης στην πολιτική, στους νόμους, στις θρησκευτικές αντιλήψεις και στις λαμπρές τελετές. Επίσης, οι Βυζαντινοί ήταν αυτοί που μας δίδαξαν πώς είναι δυνατό να στερεώσει κανείς ένα μεγάλο τρούλο σε ένα ορθογώνιο χώρο.

Η πόλη, στην οποία δόθηκε το όνομα του ηγέτη της, εξακολουθεί να κρατά τη μαγεία της μέχρι σήμερα. Οι δυνατές φωνές των πολιτών στη δαιδαλώδη αγορά, τα δεκάδες πλοία στον Κεράτιο Κόλπο, τα σοκάκια πλημμυρισμένα από κόσμο και οι αχθοφόροι που προσπαθούν να μείνουν όρθιοι κάτω από το βάρος των φορτίων αναδεικνύουν το απρόβλεπτο της ζωής στην Κωνσταντινούπολη.

Ένα ένδοξο στέμμα χριστιανοσύνης εξακολουθεί να είναι η Αγιά – Σοφιά. Όλα μέσα της αποδεικνύουν τη λαμπρότητα και το μεγαλείο της. Τα θραύσματα από ψηφιδωτά δείχνουν τη λάμψη που θα φώτιζε κάποτε το ιερό. Οι ανάλαφρες κιονοστοιχίες, με τα παράθυρα που τις περιβάλλουν από ψηλά, δημιουργούν μια αίσθηση ανάτασης. Ακόμα, αν φανταστούμε τους ιερείς, τις ψαλμωδίες και το λιβάνι να διέρχεται από τον ολόχρυσο τρούλο, μπορούμε να αντιληφθούμε τη θριαμβολογία του Ιουστινιανού, όταν ολοκλήρωσε το αριστούργημά του.

Ο Κωνσταντίνος και ο Ιουστινιανός ήταν οι δύο αυτοκράτορες που οδήγησαν το Βυζάντιο στο δρόμο προς τη δόξα. Ο εκχριστιανισμός της Ρωμαϊκής Αυτοκρατορίας, από τον Κωνσταντίνο, τον 4ο αιώνα, αποτέλεσε μια από τις πιο δυναμικές επαναστάσεις της ιστορίας.

Η μητέρα του, η Ελένη, η οποία ανακηρύχθηκε αγία, σε μεγάλη ηλικία έκανε προσκύνημα στους Αγίους Τόπους. Εκεί, σχεδόν από θαύμα, όπως λέει κι η παράδοση, έβγαλε από το χώμα τον πραγματικό σταυρό του Χριστού. Μάλιστα, κάτω από το ναό της Αφροδίτης αναγνώρισε τον Τάφο του. Εκεί ο Κωνσταντίνος έχτισε το ναό του Παναγίου Τάφου στα Ιεροσόλυμα. Επίσης, ο Κωνσταντίνος και οι 250 επίσκοποι που συγκεντρώθηκαν στη Νίκαια διατύπωσαν το «Σύμβολο της Πίστεως».

Γενικά, ο Κωνσταντίνος έδωσε στο Βυζάντιο τον πνευματικό προσανατολισμό, ενώ ο Ιουστινιανός, τον 6ο αιώνα, το κατέστησε κυρίαρχο, περισσότερο από κάθε άλλη εποχή. Ανακτώντας εδάφη, λάμπρυνε την αυτοκρατορία, ιδρύοντας ή ανακαινίζοντας πόλεις. Ωστόσο, καμιά από αυτές τις μεσαιωνικές πόλεις δεν έφτανε σε μεγαλείο την Κωνσταντινούπολη.

Ακόμα και οι επισκέπτες από τη Δύση και τη Ρώμη έμεναν έκθαμβοι μπροστά στη λαμπρότητα της μητρόπολης. Οι αγορές ήταν γεμάτες πολύτιμους λίθους, κοσμήματα χρυσά ή ασημένια και σκαλιστά ελεφαντόδοντα. Κανείς δεν πίστευε ότι υπάρχει μια τόσο πλούσια πόλη στον κόσμο, όπως αναφέρει και ο κουρσάρος Βιλεαρδουίνος.

Πολλοί από τους βυζαντινούς αυτοκράτορες ήταν λόγιοι και έξυπνοι, ενώ ο Καρλομάγνος δεν ήξερε καλά - καλά να γράφει το όνομά του. Οι λαϊκοί γνώριζαν τον Όμηρο τόσο καλά όσο και τους Ψαλμούς. Αντίθετα, την ίδια εποχή οι κάτοικοι της Δύσης κρίνονταν για την ενοχή τους με τη θεοδικία, πιάνοντας, δηλαδή, με τα χέρια τους ένα καυτό σίδερο.

Όσο για το δίκαιο, ο Ιουστινιανός παρότρυνε τους λόγιους της εποχής να συντάξουν νόμους, οι οποίοι μέχρι σήμερα αποτελούν τη βάση της νομοθεσίας της ηπειρωτικής Ευρώπης.

Νικολέτα Πιλιτσίδου

**Ιατρική και κοινωνική πρόνοια στο Βυζάντιο**

**Μέρος Α΄**

Η ιατρική της βυζαντινής περιόδου υπήρξε μια οργανωμένη επιστήμη. Διδασκόταν στις ιατρικές σχολές μεγάλων κέντρων, όπως ήταν η Κωνσταντινούπολη, η Σμύρνη, η Πέργαμος, η Αντιόχεια και, κυρίως, η Αλεξάνδρεια. Η σύγχρονη ελληνική ιατρική βασίστηκε σε πολλές πρωτοτυπίες της βυζαντινής περιόδου, γενικότερα. Οι Βυζαντινοί ιατροί περιέγραψαν τη λειτουργία του κυκλοφορικού συστήματος και προσπάθησαν να ερευνήσουν το πρόβλημα του καρκίνου, προκειμένου να βρεθεί λύση. Παράλληλα με την εξέλιξη της ιατρικής επιστήμης εξελίχθηκε η ιατρική φιλοσοφία και η βιοηθική.

Η εξέλιξη της ιατρικής και άλλων επιστημών δεν ήταν ομοιογενής σε όλη τη διάρκεια της αυτοκρατορίας. Γι’ αυτό, διακρίθηκε σε δύο περιόδους. Σημαντικοί γιατροί της πρώτης περιόδου ήταν ο Ορειβάσιος ο Περγαμηνός και ο Αέτιος ο Αμιδηνός. Άλλοι αξιόλογοι ιατροί υπήρξαν ο Αλέξανδρος από τις Τράλλεις, ο Θεόφιλος Πρωτοσπαθάριος και ο Παύλος Αιγινίτης.

Κατά τη δεύτερη περίοδο, το κέντρο εκμάθησης και εξάσκησης της ιατρικής επιστήμης υπήρξε η Κωνσταντινούπολη. Επίσης, η δεύτερη αυτή φάση της ιστορίας της Βυζαντινής Αυτοκρατορίας είχε ονομαστεί «περίοδος της Κωνσταντινούπολης». Τότε κυριαρχούσε ο χριστιανισμός από τον 9ο έως τον 15ο αιώνα. Αυτήν την περίοδο, η ιατρική επιστήμη συνέχισε την παράδοση που δημιουργήθηκε στη Σχολή της Αλεξάνδρειας.

Γενικότερα, στο πλαίσιο ανάπτυξης των τεχνών και των γραμμάτων, έγινε μεγάλη προσπάθεια μετάφρασης ιατρικών εγχειριδίων.

Ελένη Ιωαννίδου

**Μέρος Β΄**

Τον 9ο και 10ο αιώνα, επί αυτοκράτορα Θεόφιλου, συγγράφηκαν από το Θεοφάνη, το Νόννο και τον Κωνσταντίνο Ζ’ ιατρικά έργα, όπως το *Ευπόριστο* και η *Σύνοψη Ιατρικής Τέχνης*. Την ίδια εποχή ο μοναχός Μερκούριος συνέγραψε *Πραγματεία περί σφυγμών*.

Τον 11ο αιώνα, ο μοναχός Μιχαήλ Ψελλός συνέγραψε και αυτός ιατρικά έργα. Όπως το πόνημα *Ιατρικόν Άριστον*, *Περί Διαίτης*, *Περί Λίθου Δυνάμεων* και βιβλίο Ιατρικής Ορολογίας. Ένας ακόμη σημαντικός γιατρός με πλούσιο συγγραφικό έργο ήταν ο Συμεών Πρωτοβεστιάριος και Μάγιστρος της Αντιόχειας, ο οποίος ήταν και γιατρός του Μιχαήλ Ζ’ Δούκα.

Το 12ο αιώνα, δεν παρουσιάστηκε ιδιαίτερα σημαντική δραστηριότητα. Αξίζει, όμως, να αναφερθεί ότι ο Πατριάρχης Λέων έθεσε τέσσερις προϋποθέσεις, οι οποίες έπρεπε να τηρηθούν, προκειμένου να ασκήσει κάποιος το επάγγελμα του γιατρού. Επίσης, ο Παύλος Αιγινίτης έκανε νέα βήματα, όσον αφορά τη χειρουργική, κάτι το οποίο δίσταζαν να κάνουν οι άλλοι γιατροί, ειδικότερα στην αρχή.

Το 1204, με την Άλωση της Πόλης από τους Φράγκους, το Βυζάντιο υπέστη καίριο πλήγμα, του οποίου οι συνέπειες οδήγησαν στην Άλωση της Πόλης από τους Τούρκους.

Κατά την τελευταία αυτή περίοδο της αυτοκρατορίας, διακρίθηκαν τρεις γιατροί: Πρώτος ήταν ο Νικόλαος Μυρεψός, ο οποίος έγραψε φαρμακολογικό έργο με τίτλο *Δινάμερον*. Ακολούθησε ο Δημήτριος Πεπαγωμένος, ο οποίος έγραψε σαράντα έξι κεφάλαια περί ποδάγρας· τρίτος ήταν ο Ιωάννης Ακτονάριος, ο οποίος ήταν έμπειρος και συγχρόνως εκλεκτικός. Επίσης, ήταν γνώστης της ελληνικής και αραβικής ιατρικής και ένας από τους καλύτερους ιατροφιλοσόφους του Βυζαντίου, με τον οποίο κλείνει και η βυζαντινή εποχή.

Παράλληλα με την επιστημονική ιατρική, αναπτύχθηκε η αντίληψη της θαυματουργικής θεραπευτικής, μέσω του Ευαγγελιστή Λουκά του ιατρού, των Αγίων Κοσμά και Δαμιανού, Χαραλάμπους, Χριστοφόρου και πολλών άλλων. Έπειτα, στον τομέα της περίθαλψης αναπτύχθηκαν και οργανωμένα νοσοκομεία.

Ένα μεγάλο φιλανθρωπικό ίδρυμα ήταν κι η Βασιλειάδα, που ιδρύθηκε από το Μέγα Βασίλειο στην Καισάρεια της Καππαδοκίας τον 4ο αιώνα και περιελάμβανε και νοσοκομείο. Το παλαιότερο και γνωστότερο νοσοκομείο της Κωνσταντινούπολης χτίστηκε από τον Όσιο Μαρκιανό στα μέσα του 5ου αιώνα.

Τον 12ο αιώνα, και συγκεκριμένα το 1136, ο αυτοκράτορας Ιωάννης Β’ Κομνηνός και η σύζυγός του Ειρήνη ίδρυσαν σημαντικό νοσοκομείο, καλύπτοντας τομείς της προληπτικής και θεραπευτικής ιατρικής, με δέκα γιατρούς και οκτώ βοηθούς, από τους οποίους τρεις ήταν χειρούργοι. Ένα ακόμα σημαντικό νοσοκομείο ιδρύθηκε στη Θράκη από τον Ισαάκ Άγγελο, τον τελευταίο αυτοκράτορα του 12ου αιώνα. Εκτός από τα νοσοκομεία, η πρόνοια των Βυζαντινών εκφραζόταν και μέσα από άλλα ιδρύματα, όπως ξενώνες, γηροκομεία, ορφανοτροφεία, τυφλοκομεία και λεπροκομεία, για τους πάσχοντες. Τέλος, αξίζει να αναφερθεί και η ύπαρξη παρθενώνων για τα εγκαταλελειμμένα κορίτσια.

Σοβαρά ασχολιόταν με την ιατρική ευθύνη και δεοντολογία η νομοθεσία. Ο *Θεοδοσιάνειος* και ο *Ιουστινιάνειος Κώδικας*, τα *Βασιλικά* του Λέοντος, η *Επιτομή των Νόμων* και οι *Νεαρές* ασχολήθηκαν με τα θέματα αυτά αργότερα.

Σε ατομικό επίπεδο, άρχισε να εφαρμόζεται προγαμιαίος συμμετρικός έλεγχος για βαριά κληρονομικά νοσήματα, ενώ δημιουργήθηκαν δύο βασικοί θεσμοί, ο θεσμός της κουράτορος και ο θεσμός της προβαλάνου.

Η βυζαντινή αυτοκρατορία υπήρξε αξιόλογη γέφυρα για τη μεταφορά του γνήσιου ελληνικού και ρωμαϊκού πολιτισμού στη Δυτική Ευρώπη.

Τέλος, η ιατρική επιστήμη στο Βυζάντιο, όπως επίσης και η κοινωνική πρόνοια, είχε υψηλό επίπεδο με την αρωγή του κράτους, της Εκκλησίας, αλλά και της ιδιωτικής πρωτοβουλίας.

Έφη Καλαϊτζίδου

**Γιατί στο Βυζάντιο δεν είχαμε Μεσαίωνα;**

Γράφει η Παρασκευή Τσιμπούκα:

Η βυζαντινή περίοδος της ελληνικής ιστορίας ήταν ιδιαίτερα λαμπρή, χάρη στη διάδοση και τη διαφύλαξη των γνώσεων της αρχαιότητας.

Η χημεία εμφανίστηκε για πρώτη φορά στη βυζαντινή εποχή με το Ζώσιμο Πανοπολίτη. Οι Βυζαντινοί ήταν πραγματικοί πρωτοπόροι, γιατί σκέφτονταν πάνω σε πράγματα πολύ πριν την ανακάλυψή τους στα νεότερα χρόνια.

Εκτός από τις επιστήμες και τα γράμματα, είχαμε και σπουδαία τεχνικά επιτεύγματα. Έγιναν ανακαλύψεις και σημαντικά έργα και αυτό έκανε τη συγκεκριμένη περίοδο πολύ σημαντική. Για παράδειγμα, τότε ανακαλύφθηκαν το ηλιακό ρολόι και οι αστρολάβοι. Τότε χτίστηκε και ένα σπουδαίο μνημείο, η Αγιά - Σοφιά. Από βυζαντινό αυτοκράτορα ιδρύθηκε το πρώτο νοσοκομείο, ο ξενώνας της Μονής Παντοκράτορος, που ήταν ένα υπέροχο νοσοκομείο με τέλεια οργάνωση.

Γενικά, το Βυζάντιο δημιούργησε λαμπρό πολιτισμό. Ίσως να ήταν το λαμπρότερο φως που ανέτειλε μέχρι το 1100 στη χριστιανική Ευρώπη. Με αυτόν τον πολιτισμό, στον πνευματικό αλλά και στον τεχνικό τομέα, το Βυζάντιο άσκησε μεγάλη επιρροή και αποτέλεσε θεμέλιο του πολιτισμού. Στην εποχή, κατά την οποία στο Βυζάντιο υπήρχε αυτή η ακτινοβολία του πνεύματος, στη Δυτική Ευρώπη κυριαρχούσε η αμάθεια. Γι’ αυτούς τους λόγους, μπορούμε να ισχυριστούμε ότι η βυζαντινή περίοδος ήταν πολύ σπουδαία. Άρα, στο Βυζάντιο δεν είχαμε Μεσαίωνα.

Γράφει η Κωνσταντίνα Μιχαηλίδου:

Η βυζαντινή περίοδος είναι μια πρωτοπόρα εποχή, που διατήρησε και διέδωσε πολλές γνώσεις της αρχαιότητας. Τότε, σημειώθηκε μεγάλη πρόοδος στον τεχνικό και τον επιστημονικό τομέα. Στα μεγάλα τεχνικά έργα της περιόδου συγκαταλέγονται τα περίφημα «Θεοδοσιανά τείχη της Κωνσταντινούπολης».

Επίσης, στο Βυζάντιο αναπτύχθηκαν καινούριες επιστημονικές θεωρίες, τις οποίες ούτε καν ήξερε η Δύση. Εμφανίστηκαν λαμπροί επιστήμονες, όπως ο Λέων ο Μαθηματικός, που διακρίθηκε στην Πρώτη Βυζαντινή Αναγέννηση. Επιπλέον, αναφέρουμε το Νικηφόρο Βλεμμδη, η θεωρία του οποίου συμφωνούσε με εκείνη του Αϊνστάιν.

Εξάλλου, ο αρχιτέκτονας Ανθέμιος βοήθησε να αντέξει η Αγια – Σοφιά στους σεισμούς, με τη βοήθεια των μηχανημάτων που κατασκεύασε. Ως γνωστόν, πρόκειται για ένα μοναδικό και πολύ φωτεινό οικοδόμημα

Υπήρχαν, βέβαια, κι άλλοι επιστήμονες που έκαναν εξίσου σημαντικές ανακαλύψεις. Μία ακόμη επιστήμη που αναπτύχθηκε στο Βυζάντιο ήταν η Ιατρική. Τότε ιδρύθηκε μάλιστα και το πρώτο νοσοκομείο, πολύ πριν δημιουργηθεί στη Δύση.

Το Βυζάντιο ακτινοβολούσε ως το 1100. Με το λαμπρό πολιτισμό του, άσκησε μεγάλη επίδραση σε όλους τους λαούς της Ευρώπης και αποτέλεσε θεμέλιο του σύγχρονου πολιτισμού.

Γράφει ο Σωτήρης Γκικόπουλος:

Στη βυζαντινή εποχή, τα μαθήματα που διδάσκονταν ήταν η Γραφή, η Άλγεβρα, η Γεωμετρία, η Βιολογία, η Γεωγραφία και η Χημεία.

Μεγάλες σχολές υπήρχαν στην Αλεξάνδρεια και λίγο έξω από την Κωνσταντινούπολη. Εκεί ήταν δυο πολύ καλοί καθηγητές, ο Σιμπλίκιος και ο Ιωάννης ο Φιλόπονος, που δίδασκαν Χημεία, Άλγεβρα, Γεωμετρία και άλλα μαθήματα.

Στην πρωτοβυζαντινή περίοδο ανάγεται η πρώτη συνταγή για μπύρα. Την έφτιαχναν με σιτηρά, το οποία έπλεναν και ξαναέπλεναν. Στη συνέχεια, τα άλεθαν και πρόσθεταν όλα τα απαραίτητα συστατικά.

Όταν οι Βυζαντινοί δέχονταν επίθεση από τη θάλασσα, χρησιμοποιούσαν ένα σχεδόν «μαγικό υγρό», το οποίο το μετέτρεπαν σε φωτιά. Αυτή, όμως, η φωτιά δεν έσβηνε ούτε με νερό ούτε με τίποτα άλλο. Έτσι, νικούσαν τους εχθρούς τους χάρη στο περίφημο «υγρό πυρ».

Γράφει η Στεφανία Παπαδοπούλου:

Οι ιστορικοί της Δύσης έλεγαν πως στο Βυζάντιο κυριαρχούσε η παρακμή και η αμάθεια. Υποστήριζαν ότι στο Βυζάντιο δε γινόταν τίποτε αξιόλογο.

Κατά τη γνώμη μου, το Βυζάντιο έχει να επιδείξει μεγάλα επιτεύγματα και δεν ταυτίζεται με την παρακμή. Τη γνώμη μου τη στηρίζω στα σημαντικά έργα πολλών ανθρώπων.

Για παράδειγμα, ο Νικόμαχος ο Γερασηνός ασχολιόταν με την Άλγεβρα και ο Μάξιμος Πλανούδης ήταν, επίσης, γνωστός μαθηματικός. Ο Ζώσιμος Πανοπολίτης υπήρξε χημικός και ο Νικηφόρος Βλεμμύδης ασχολιόταν με τη Φυσική. Επιπλέον, κάποιοι εργάζονταν στο Πανεπιστήμιο, όπως ο Αλέξανδρος Τραλλειανός και ο Λέων Μαθηματικός, που ήταν μητροπολίτης.

Άλλοι σημαντικοί επιστήμονες ήταν ο Κοσμάς ο Ινδικοπλεύστης με τη Τοπογραφία του, ο Βάσσος ο Κασσιανός, που ανακάλυψε τη συνταγή για το λίπασμα, ο Ανθέμιος ο Τραλλειανός, ο Ισίδωρος ο Μιλήσιος, ο Καλλίνικος, ο μητροπολίτης Αρέθας, ο Ιωάννης Φιλόπονος, ο Σιμπλίκιος, ο Νικόλαος Μυρεψός, ο Γεώργιος Παχυμέρης και ο ιστορικός Νικηφόρος Γρηγοράς.

Τέλος, ο Θεόδωρος Μετοχίτης σχεδίασε χάρτες.

Γράφει ο Γιάννης Παπαμιχαηλίδης:

Γνωρίζοντας καλύτερα τη βυζαντινή εποχή, με εντυπωσίασαν οι εξής προσωπικότητες:

Ο Νικόμαχος Γερασηνός ήταν ο πρώτος που μίλησε για Άλγεβρα.

Ο Ζώσιμος Πανοπολίτης ήταν ο πρώτος που μίλησε για τη Χημεία και μας έδωσε την πρώτη συνταγή για μπύρα.

Ο Ανθέμιος ο Τραλλειανός χρησιμοποίησε πρώτος τους κοίλους καθρέφτες και είναι ο ξακουστός αρχιτέκτονας της Αγια – Σοφιάς. Ο Ισίδωρος ο Μιλήσιος είναι ο δεύτερος αρχιτέκτονας ρης Αγιά – Σοφιάς και ιδρυτής της Σχολής Μηχανικών.

Ο Κοσμάς ο Ινδικοπλεύστης έκανε το γύρο της Ινδίας και έγραψε ένα μοναδικό βιβλίο για τα ζώα και τα φυτά της Ινδίας.

Ο Βάσσος ο Κασσιανός είναι ο πρώτος που έδωσε συνταγή για λίπασμα.

Ο Αλέξανδρος ο Τραλλειανός έγραψε τα καλύτερα ιατρικά βιβλία.

Ο Καλλίνικος εφηύρε το «υγρό πυρ».

Σημαντικός επιστήμονας υπήρξε και ο μητροπολίτης Καισαρείας Αρέθας, ενώ ο Λέων ο Μαθηματικός εισήγαγε πρώτος τα γράμματα, αντί για αριθμούς, και ανακάλυψε αυτόματες φρυκτωρίες.

Ο Νικηφόρος Βλεμμύδης είχε την ίδια άποψη για το χρόνο με τον Αϊνστάιν.

Ο Νικόλαος Μυρεψός έκανε πρώτος απόσταξη χρωμάτων.

Ο Γεώργιος Παχυμέρης ήταν από τους καλύτερους στη Γεωμετρία.

Ο Μάξιμος Πλανούδης ήταν μαθηματικός και έφτιαξε σπουδαίους χάρτες, έναν από τους οποίους φαίνεται να χρησιμοποίησε και ο Χριστόφορος Κολόμβος στις εξερευνήσεις του.

Ο Θεόδωρος Μετοχίτης είχε τη φήμη ότι ήξερε τα πάντα, ενώ ο Νικηφόρος Γρηγοράς προέβλεψε τις εκλείψεις και κατάλαβε ότι το ημερολόγιο είχε λάθη.

Τέλος, ο Ιωάννης Φιλόπονος ασχολήθηκε με τους αστρολάβους.

**«ΕΞΕΧΟΥΣΕΣ ΠΡΟΣΩΠΙΚΟΤΗΤΕΣ ΚΑΙ Η ΔΡΑΣΗ ΤΟΥΣ»**

**Η Αγία Ελένη**

H Ελένη γεννήθηκε το 248 ή 249 μ.Χ. στο Δρέπανο. Γνώρισε τον Ιλλύριο αξιωματικό Κωνσταντίνο Χλωρό το 270 μ.Χ., τον οποίο και παντρεύτηκε. Γέννησε τον Κωνσταντίνο.

Η μεγάλη δόξα της Ελένης στο χριστιανικό κόσμο οφείλεται στην εύρεση του Τιμίου Σταυρού. Τα γραπτά του αγίου Κυρίλλου, Πατριάρχη Ιεροσολύμων, μας δείχνουν ότι τεμάχιο του Ιερού Κειμηλίου ήταν στα Ιεροσόλυμα στο τέλος του 340. Ο ίδιος ο Πατριάρχης μετά το 351 γράφει στον αυτοκράτορα Κωνσταντίνο Β΄, που ήταν γιος του Μεγάλου Κωνσταντίνου, ότι ο Σταυρός βρέθηκε στα χρόνια του Κωνσταντίνου. Δε μας λέει, όμως, ποιος τον ανακάλυψε. Ο Ρουφίνιος είναι αυτός που στην «Εκκλησιαστική Ιστορία» του συνδέει την Ελένη με την εύρεση του Τιμίου Σταυρού.

Η Αγία Ελένη σε ηλικία 60 χρονών ασπάστηκε το χριστιανισμό. Λόγω της μεγάλης φιλανθρωπικής δράσης που ανέλαβε και του έργου που επιτέλεσε στους Αγίους Τόπους, η Αγία Ελένη έγινε ιδιαίτερα αγαπητή μεταξύ των χριστιανών.



Το κενό στις πληροφορίες που αφορούν τη ζωή της Ελένης το 306 μ.Χ. διακόπτεται. Ο Κωνσταντίνος, μετά το θάνατο του πατέρα του, ανακηρύχτηκε «καίσαρας» από τους στρατιώτες του Γιορκ της Μ. Βρετανίας και κάλεσε τη μητέρα του κοντά του. Τότε η Ελένη βρέθηκε στους Τρεβήρους και στη Ρώμη στην αυλή του γιου της. Όλη την εξελικτική πορεία του Κωνσταντίνου την έζησε από κοντά. Το πιο σημαντικό ήταν το περίφημο όραμα του Μεγάλου Κωνσταντίνου το 322μ.Χ., πριν τη μάχη της Μιλβίας Γέφυρας, με το φωτεινό σταυρό και την επιγραφή «ἐν τούτῳ νίκα».

Η Ελένη πρέπει να κατείχε εξέχουσα θέση στην αυτοκρατορική αυλή. Ο Μέγας Κωνσταντίνος το 324 της έδωσε τον τίτλο της Nobilisima Femina. Η Ελένη εγκαταστάθηκε στη Νικομήδεια, όταν ολοκλήρωσε το ταξίδι της στην Ανατολή. Έχοντας στο πλευρό της το γιο της Κωνσταντίνο, η Ελένη απεβίωσε σε ηλικία 80 ετών.

Ελένη Παναγιωτίδου

**Ευδοκία η Αθηναία**

Ας προσέξουμε την παρακάτω όμορφη ιστορία, που έφερε στο θρόνο της Κωνσταντινούπολης μια Αθηναία κόρη.

Τα παιδικά της χρόνια τα πέρασε όμορφα, χάρη στην αγάπη των γονιών και των δύο αδελφών της. Ο πατέρας της, ο σοφός Λεόντιος, ήθελε η κόρη του να έχει γνώση και μόρφωση, γιατί είχε πανέξυπνο πνεύμα.

Όταν πέθανε ο πατέρας της, δεν κληρονόμησε από αυτόν παρά μόνο εκατό χρυσά νομίσματα και τη βεβαίωση ότι της αρκεί η τύχη της. Όταν ζήτησε το μερίδιο από την πατρική κληρονομιά, οι δύο αδερφοί της δεν της το έδωσαν.

Η Αθηναία φέρνει το ζήτημα στην αδερφή του Αυτοκράτορα Θεοδοσίου Β΄, της Πουλχερίας. Και το 421 μ.Χ. η Πρωτεύουσα και οι επαρχίες πανηγύρισαν τον γάμο των Αυτοκρατόρων Θεοδοσίου και Ευδοκίας. Διότι η Αθηναία έγινε χριστιανή και ονομάστηκε Ευδοκία.

Η Αθηναία έβαλε τα πράγματα στη θέση τους, γιατί χάρη σε αυτήν επισημοποιήθηκε η ελληνική γλώσσα. Με διάταγμα του Θεοδοσίου, συντάσσονται πλέον οι διαθήκες στην Ελληνική, την οποία κατανοούσαν οι κάτοικοι.

Στις 24 Φεβρουαρίου, ο Αυτοκράτορας ίδρυσε στη Μαγναύρα το πρώτο Πανεπιστήμιο της Αυτοκρατορίας, το Πανδιδακτήριον. Σε αυτό υπήρχαν τριάντα μία έδρες και δόθηκε το προβάδισμα στην ελληνική γλώσσα, παρόλο που επίσημη γλώσσα και του Ανατολικού Ρωμαϊκού Κράτους ήταν ακόμη η Λατινική. Δέκα έδρες αφιερώθηκαν στη Λατινική Φιλολογία και τρεις στη Λατινική Ρητορική, ενώ στην Ελληνική Φιλολογία δόθηκαν άλλες δέκα έδρες. Στην Ελληνική Ρητορική προσφέρθηκαν πέντε έδρες, μία στην Ελληνική Φιλοσοφία και δύο στο Ρωμαϊκό Δίκαιο.

Για να γίνει κάποιος καθηγητής στο Πανδιδακτήριο, έπρεπε να πετύχει στην επιστημονική εξέταση ενώπιον της Συγκλήτου και έπρεπε να έχει άριστα στον τίτλο που λεγόταν «ήθος, χαρακτήρας». Αυτός ο τίτλος ήταν δυσκολοαπόκτητος, γιατί το Παλάτι και η βυζαντινή κοινωνία απαιτούσαν οι δάσκαλοι στην ανώτερη αυτή σχολή να έχουν σοφία και αρετή.

Εκεί διάλεγαν, λοιπόν, εκλεκτούς καθηγητές και σύντομα μόνο Χριστιανούς. Έφεραν τον τίτλο του κόμητος, είχαν ειδικό ένδυμα και λάμβαναν μισθό από το κράτος.

Δεν είχαν περάσει δεκαπέντε χρόνια από τότε που ιδρύθηκε το Πανεπιστήμιο, όταν πήγε, για να φοιτήσει ο Αρμένιος Μεσρώβ. Αυτός σπούδασε και έμαθε Ελληνικά. Ύστερα, σκέφτηκε να μεταφράσει τους θησαυρούς της χριστιανικής πίστεως στη γλώσσα του, την αρμενική, που μέχρι τότε δε γραφόταν. Έτσι, σχημάτισε πρώτα το αρμενικό αλφάβητο. Μετά από αυτό, η Αγία Γραφή δόθηκε στην αρμενική γλώσσα. Περιλάμβανε συγγράμματα χριστιανικά Ελλήνων και Σύρων. Η Ευδοκία βοήθησε τον αρμενικό λαό να βρει το δρόμο του και να μεγαλουργήσει.

Ένα άλλο έργο της ήταν ο Θεοδοσιανός Κώδικας. Ο Θεοδόσιος, με έμπνευση της συζύγου του, ανέθεσε σε νομικούς να επεξεργαστούν τους νόμους που ίσχυαν, για να παύσει η σύγχυση στην Αυτοκρατορία.

Μετά το γάμο της κόρης της Ευδοξίας με τον αυτοκράτορα Βαλεντιανό Γ΄ της Δύσεως μετέφερε τη δράση της σε άλλους τομείς. Τα Ιεροσόλυμα γνώρισαν, επίσης, την πίστη και τη γενναιοδωρία της. Έκανε πολλά έργα φιλανθρωπίας και στα αδέρφια της, που της φέρθηκαν σκληρά, έδωσε ανώτερα αξιώματα.

Παναγιώτα Ασκονίδου

**Το εμπόριο στα χρόνια του Ιουστινιανού**

Η κυβέρνηση του Ιουστινιανού έφερε στην αυτοκρατορία ανάπτυξη της οικονομίας. Οι Έλληνες και οι Σύριοι είχαν στα χέρια τους το εμπόριο της Μεσογείου. Μεγαλύτερη σημασία για τη βυζαντινή αυτοκρατορία είχε το εμπόριο με την Ανατολή παρά με τη Δύση. Αν και το Βυζάντιο εξήγαγε στην Ανατολή πολλά υλικά, χρειαζόταν να εισάγει ανατολικά προϊόντα πολυτελείας, όπως και το μετάξι. Δεν μπορούσαν εύκολα να εισάγουν μετάξι από την Κίνα, γιατί η αυτοκρατορία έπρεπε να δίνει πολύ χρυσό στους Πέρσες μεσολαβητές. Εξάλλου, γίνονταν εχθροπραξίες με τους Σασσανίδες, οπότε η εισαγωγή μεταξιού ήταν αδύνατη.

Σπύρος Σταματίου

**Τα αίτια των πολέμων του Ηρακλείου**

Γράφει ο Στέφανος Παπαδόπουλος:

Την εποχή κατά την οποία στέφτηκε αυτοκράτορας ο Ηράκλειος, η κατάσταση στην αυτοκρατορία ήταν κρίσιμη. Για τον Ηράκλειο ήταν δύσκολο να κρατήσει την αυτοκρατορία ενωμένη, διότι τα διάφορα κράτη που συμπεριλάμβανε ανά διαστήματα ξεσηκώνονταν και ζητούσαν την ελευθερία τους. Ο στρατός του Ηρακλείου ήταν συνεχώς σε ετοιμότητα και σε μάχη, για να κρατήσει τους λαούς ενωμένους. Παράλληλα, η αυτοκρατορία δεχόταν επιθέσεις και από λαούς που δεν ανήκαν σε αυτήν. Γι’ αυτό, ήταν απαραίτητο ένα μεγάλο μέρος του στρατού να ενισχύει τα σύνορα.

Το μεγάλο πλήγμα για την αυτοκρατορία ήρθε, όταν ξεκίνησε ο πόλεμος με τους Πέρσες. Ο Ηράκλειος επί τρία χρόνια προσπαθούσε να κρατήσει την Αίγυπτο, αλλά μάταια. Η σημασία της Αιγύπτου ήταν τεράστια για την αυτοκρατορία. Με την κατάκτηση της Αιγύπτου από τους Πέρσες, η Αυτοκρατορία έχασε το σημαντικότερο λιμάνι της Μεσογείου αλλά και το μεγαλύτερο σταθμό εμπορίου και βιοτεχνίας. Επίσης, σταμάτησε να εισάγει το σιτάρι της Αιγύπτου, από το οποίο τρεφόταν μεγάλο ποσοστό των κατοίκων της Κωνσταντινούπολης.

Γράφει ο Λάζαρος Σταματίου:


Μια αιτία του πολέμου Βυζαντινών και Περσών ήταν η αδυναμία των πρώτων να εισάγουν πρώτες ύλες, αφού οι Πέρσες απέκοψαν όλους τους δρόμους μεταφοράς τους. Επειδή αυξήθηκε η ανεργία στις πόλεις και κυρίως στην πρωτεύουσα, ο Ηράκλειος ίδρυσε νέες βιοτεχνίες στην Κωνσταντινούπολη και σε άλλα μέρη της Ελλάδας.

Επειδή οι στρατιώτες του Ηρακλείου δεν μπορούσαν να αντιμετωπίσουν το ιππικό των Περσών, ο Ηράκλειος πήρε την απόφαση να μη ζητά τόσο τη βοήθεια ξένων μισθοφόρων, αλλά να μεταβάλει το στρατό του σε εθνικό. Επίσης, εμπιστεύτηκε πιο πολύ το ιππικό και τους ιπποτοξότες.

«**ΒΥΖΑΝΤΙΝΑ ΜΝΗΜΕΙΑ»**

**Tα χερσαία τείχη της Κωνσταντινούπολης**


Ένα από τα σπουδαιότερα βυζαντινά μνημεία υπήρξαν τα χερσαία τείχη της Κωνσταντινούπολης. Το μήκος τους ήταν περίπου 6.000 μέτρα. Οι εχθροί έπρεπε να καταβάλουν πολύ μεγάλη προσπάθεια, για να τα διαπεράσουν, αφού, αρχικά, θα συναντούσαν την αμυντική τάφρο βάθους δέκα μέτρων, ενώ σε απόσταση δεκαπέντε μέτρων από αυτή εκτεινόταν το «μικρόν τεῖχος». Τέλος, για να μπορέσουν οι εχθροί να μπουν στην Πόλη, έπρεπε να περάσουν το εσωτερικό τείχος, που είχε πάχος πέντε μέτρα και ύψος δεκατρία μέτρα.

Αρχικά, ο Κωνσταντίνος Α' χάραξε μια γραμμή την οποία θα ακολουθούσαν τα χερσαία τείχη της Πόλης. Αργότερα, όμως, στις αρχές του 5ου αιώνα, δύο χιλιόμετρα δυτικά από τα αρχικά, επεκτάθηκαν νέα αμυντικά τείχη, τα οποία ονομάστηκαν «Θεοδοσιανά». Την τελική τους μορφή πήραν, όταν καταστράφηκαν από ένα σεισμό και ξαναχτίστηκαν. Ήταν πανίσχυρα και θα εμπόδιζαν τους εχθρούς να εισέλθουν στην Πόλη.

Ο ρόλος των Θεοδοσιανών τειχών ήταν να προστατεύουν τη Βασιλεύουσα από τυχόν επιθέσεις των εχθρών από τη Θάλασσα του Μαρμαρά και τον Κεράτιο Κόλπο. Αν και δε γνωρίζουμε πότε ακριβώς χτίστηκαν, η πρώτη αναφορά σε αυτά τα τείχη έγινε το 439 μ.Χ. Για να επιτύχουν ακόμη μεγαλύτερη ασφάλεια του Κεράτιου Κόλπου, οι Βυζαντινοί έκλειναν το στόμιο με μια βαριά αλυσίδα, που έφτανε έως το Γαλατά.

Τα Θεοδοσιανά τείχη δέχτηκαν πολλές αλλαγές, αφού υπήρχαν σημεία, από όπου η πρόσβαση των εχθρών θα μπορούσε να γίνει χωρίς πολύ κόπο και χρόνο. Ο Ηράκλειος και ο Μανουήλ Α' Κομνηνός βοήθησαν στην ενίσχυση των Θεοδοσιανών τειχών.



Τις γύρω πόλεις αλλά και την πρωτεύουσα προστάτευε, επίσης, το «Αναστάσειο τείχος», που πήρε το όνομά του από τον αυτοκράτορα Αναστάσιο Α'. Ήταν κατασκευή των Βυζαντινών και βρισκόταν εξήντα τέσσερα χιλιόμετρα δυτικά της Κωνσταντινούπολης. Περιλάμβανε πύργους, πύλες, οχυρά και τάφρο. Αυτό όμως δεν αποτέλεσε εμπόδιο για τους εχθρούς, αφού σε πολλά σημεία το τείχος ήταν αδύναμο. Τελικά, το τείχος ερημώθηκε τον 7ο αιώνα, διότι η διαχείριση και η συντήρησή του ήταν δύσκολη.

Ζωή Πουλτουρτζίδου

**Βυζαντινός ιππόδρομος**

Οι Βυζαντινοί – σαν τους Ρωμαίους – είχαν μεγάλη αγάπη στους ιππόδρομους. Συνήθως, ιππόδρομους είχαν οι μεγάλες πόλεις και σε αυτούς μαζεύονταν οι άνθρωποι, για να παρακολουθήσουν τους αγώνες. Επίσης, ο ιππόδρομος ήταν σημαντικός για την καθημερινότητα των πόλεων, αλλά πιο συγκεκριμένα της Κωνσταντινούπολης, διότι σημάδεψε περισσότερο την ιστορία της.




Ο ιππόδρομος στην Πόλη χτίστηκε, όταν αυτή ονομαζόταν ακόμα Βυζάντιο, από τον αυτοκράτορα Σεπτίμιο Σεβήρο. Όταν ο Μέγας Κωνσταντίνος μετέφερε την πρωτεύουσα του κράτους του στην Κωνσταντινούπολη, βρήκε έτοιμο τον ιππόδρομο και τον ανακαίνισε. Οι εγκαταστάσεις του ιπποδρόμου της Πόλης έμοιαζαν με εκείνες της ρωμαϊκής περιόδου και είχαν μεγάλη χωρητικότητα.

Ο Μέγας Κωνσταντίνος φρόντισε για τη διακόσμηση του ιπποδρόμου με λαμπρά έργα τέχνης και το έργο του αυτό συνεχίστηκε από τους διαδόχους του. Δε σώζεται σήμερα κανένα από τα έργα αυτά, αλλά βυζαντινές πηγές μάς δίνουν μια ζωντανή εικόνα τους. Πρόκειται για αγάλματα αρχαίων θεών και ηρώων. Όλα αυτά επιλέχθηκαν, για να φανεί το μεγαλείο της αυτοκρατορίας και να κυριαρχούν στο χώρο οι αθλητικές παραστάσεις (αυτό γινόταν ως τον 6ο αιώνα).

Σύμφωνα με τη σωζόμενη περιγραφή, ο ιππόδρομος είχε δώδεκα πύλες, οι οποίες άνοιγαν ταυτόχρονα, οπότε τα άρματα άρχιζαν να διανύουν το μήκος του σταδίου. Όταν ολοκλήρωναν τον κύκλο, το επαναλάμβαναν αυτό εφτά φορές, τερματίζοντας μπροστά στους εκπροσώπους των δήμων. Οι δήμοι έπαιζαν σημαντικό ρόλο στον ιππόδρομο. Πρόκειται για ένα θεσμό που ανάγει τις αρχές του στο ρωμαϊκό ιππόδρομο, στην εποχή κατά την οποία οι συμμετέχοντες στους αγώνες ίδρυσαν αθλητικές ενώσεις και εξαπλώθηκαν σε όλη την αυτοκρατορία. Υπήρχαν τέσσερις δήμοι: οι Πράσινοι, οι Βένετοι, οι Λευκοί, οι Ρούσιοι. Στόχος τους ήταν η χρηματοδότηση για τη συντήρηση των αλόγων και την πληρωμή επαγγελματιών ηνιόχων.


 

Η δύναμη των δήμων αυξήθηκε σε πολλές πόλεις, πιο έντονα όμως στην Κωνσταντινούπολη. Με τον καιρό, ο ιππόδρομος έγινε χώρος γνωστοποίησης πολιτικών θεμάτων. Παράλληλα, γίνονταν αγώνες και εκδηλώσεις πανηγυρικές ή εκδηλώσεις δυσαρέσκειας. Από τον 5ο αιώνα, οι επικεφαλής των δήμων ανήκαν επίσημα στην αυτοκρατορική τελετουργία και αναλάμβαναν και αντίστοιχες αρμοδιότητες. Μετά, τους δινόταν η ευκαιρία να ασκούν πολιτική επιρροή, που είχε ως αποτέλεσμα τις εξεγέρσεις του λαού, με αποκορύφωμα τη Στάση του Νίκα.

Οι αθλητές που πετύχαιναν πολλές νίκες γίνονταν ινδάλματα, με πιο γνωστό τον Πορφύριο, ο οποίος νικούσε για λογαριασμό των Βένετων και των Πράσινων. Του έκαναν αγάλματα, των οποίων οι βάσεις φυλάσσονται στο Αρχαιολογικό Μουσείο της Πόλης.

Μετά τον 6ο αιώνα, οι αγώνες στους ιππόδρομους παρήκμασαν. Στις επαρχίες, εγκαταλείφθηκαν, ενώ στην Πόλη διατηρήθηκαν. Καθώς μειώθηκε η πολιτική ισχύς των δήμων, ήταν λιγότερες οι συγκρούσεις. Όμως στον ιππόδρομο ο αυτοκράτορας εμφανιζόταν μπροστά στο λαό, ενώ εξακολουθούσαν να γίνονται αγώνες. Μετά την Άλωση του 1204, ο ιππόδρομος καταστράφηκε, όμως ο λόγιος Μάξιμος Πλανούδης ενδιαφέρθηκε για τα επιγράμματα στις βάσεις των αγαλμάτων. Χάρη στις καταγραφές του, διατηρήθηκε ζωντανός ο ιππόδρομος ως σημαντικό κομμάτι της ιστορίας της Κωνσταντινούπολης.

Κωνσταντίνα Μιχαηλίδου



**H Aγία Σοφία**

Γράφει η Ελένη Παναγιωτίδου:

Η Αγία Σοφία χτίστηκε το 537 μ.Χ. από δύο μεγάλους αρχιτέκτονες, τον Ανθέμιο και τον Ισίδωρο, εγκαινιάζοντας την πρωτοτυπία της Βασιλικής με τρούλο. Κατόπιν παράκλησης του Ιουστινιανού, ο καθένας πρόσφερε ό,τι μπορούσε, μεταξύ των οποίων ήταν τα μάρμαρα και άλλα δυσεύρετα υλικά από κάθε γωνιά του κράτους. Δέκα χιλιάδες εργάτες και διαλεχτοί τεχνίτες δούλευαν για πέντε χρόνια μέχρι την ανέγερση του μεγαλόπρεπου ναού. Στο τέλος, όταν ο Ιουστινιανός μπήκε μέσα στην Αγία Σοφία, ψιθύρισε: «Νενίκηκά σε, Σολομών».

Γράφει ο Γιάννης Παπαμιχαηλίδης:

Η ιστορία της μεγάλης εκκλησίας της Αγίας Σοφίας αρχίζει από το Μέγα Κωνσταντίνο. Ξεκίνησε να χτίζει έναν εντυπωσιακό ναό, αφιερωμένο στη Σοφία του Θεού, δίπλα στο ανάκτορό του. Ο ναός, όμως, ολοκληρώθηκε το 360 απ’ το διάδοχό του Κωνστάντιο Β΄. Ήταν μια αρκετά μεγάλη βασιλική με μεγάλο πλάτος. Ο ναός υπέστη μετασκευές μεταξύ των ετών 404 και 415 από το Θεοδόσιο Β΄, αλλά καταστράφηκε το 532 κατά τη διάρκεια της Στάσης του Νίκα.

Ο Ιουστινιανός ενέταξε την ανοικοδόμηση μιας λαμπρότερης Αγίας Σοφίας στο φιλόδοξο οικοδομικό πρόγραμμά του. Το σχεδιασμό του κτιρίου ανέθεσε σε δύο σπουδαίους επιστήμονες της εποχής, τον Ανθέμιο από τις Τράλλεις και τον Ισίδωρο από τη Μίλητο. Το αποτέλεσμα ήταν μια τεράστια τρίκλιτη βασιλική με πολύ μεγάλο μεσαίο κλίτος σε σχέση με τα δύο πλάγια. Το έργο ολοκληρώθηκε στις 27/12/537 και ο Ιουστινιανός το εγκαινίασε με κάθε μεγαλοπρέπεια.

Το έργο του Ανθέμιου και του Ισίδωρου παρουσίασε από την αρχή αδυναμίες στη στήριξη του τρούλου. Τελικά, ο αρχικός τρούλος κατέρρευσε το 558 και χρειάστηκε να κατασκευαστεί ένας πιο λεπτός κι ευλύγιστος, που ολοκληρώθηκε το 563. Τον 9ο αιώνα χρειάστηκε να γίνουν επιπρόσθετες εργασίες στήριξης με υποστηρίγματα, αλλά το 989 έπεσε και πάλι μέρος του νέου τρούλου. Για τις επισκευές κλήθηκε μέσω απεσταλμένων στην Πόλη ένας φημισμένος Αρμένιος αρχιτέκτονας της εποχής, ο Τιριδάτης.

Όταν η Κωνσταντινούπολη καταλήφθηκε από τους Φράγκους το 1204, η Αγία Σοφία χρησίμευσε ως έδρα του Λατινικού Πατριαρχείου της Πόλης. Συνεπώς, δέχτηκε κάποιες παρεμβάσεις, για να εξυπηρετήσει τις ανάγκες των καθολικών. Η ανακατάληψη το 1261 συνοδεύτηκε από εργασίες για την επαναφορά στην ορθόδοξη λατρεία. Το ανατολικό τμήμα του τρούλου έπεσε για μια ακόμη φορά εξαιτίας σεισμού το 1346, οπότε το αυτοκρατορικό ταμείο φρόντισε για την επισκευή του σπουδαίου αυτού μνημείου, με τη συνδρομή Ιταλών μηχανικών. Σημαντική πηγή πληροφοριών αποτελούν τα σχέδια και οι σημειώσεις των Ελβετών αρχιτεκτόνων Gaspare και Giuseppe Fossati, που ανέλαβαν τις αναστηλωτικές εργασίες στο μνημείο κατά το διάστημα 1847-1849. Πρόσθετα στοιχεία προέκυψαν από τις εργασίες των Αμερικανών στη δεκαετία του 1930.

Μετά το τέλος της Εικονομαχίας, πραγματοποιήθηκε μια εκτεταμένη εικονογράφηση της μεγάλης εκκλησίας με ψηφιδωτά, που ήταν μέρος ενός καλά οργανωμένου προγράμματος. Μετά τη φάση αυτή, προστέθηκαν και άλλα ψηφιδωτά. Αμέσως μετά την ανακατάληψη της Κωνσταντινούπολης από το Μιχαήλ Η΄ Παλαιολόγο το 1261, ο αυτοκράτορας πρόσθεσε ένα μεγάλο ψηφιδωτό που εικονίζει τη Δέηση στο νότιο υπερώο. Μετά τις επισκευές του τρούλου το 1346, στο ανατολικό τόξο προστέθηκε και ένας ακόμη ψηφιδωτός πίνακας με τη μορφή του Ιωάννη Ε΄ Παλαιολόγου (1341-1391). Συνεπώς, τα μωσαϊκά της Αγίας Σοφίας είναι προϊόν προσθηκών που εκτείνονται στη διάρκεια εννέα αιώνων, και αποτελούσαν μια ζωντανή μαρτυρία της ζωής της αυτοκρατορίας, ξεκινώντας από την ανέγερσή της επί Ιουστινιανού και φτάνοντας μέχρι τη δυναστεία των Παλαιολόγων.

Η Αγία Σοφία υπήρξε το πιο χαρακτηριστικό σύμβολο της Βυζαντινής Αυτοκρατορίας σε όλη τη διάρκεια της ιστορίας της. Δεν ήταν μόνο ο αυτοκρατορικός ναός αλλά και ο χώρος όπου τελούνταν οι στέψεις των αυτοκρατόρων και οι πανηγυρικές εκδηλώσεις έπειτα από σπουδαία γεγονότα. Ακόμη, ήταν έδρα του Πατριαρχείου. Το μεγαλείο της Αγίας Σοφίας εξυπηρετούσε, άλλωστε, και τις ιδεολογικές ανάγκες των Οθωμανών, που έγιναν κύριοι της Κωνσταντινούπολης το 1453. Με εντολή του ίδιου του σουλτάνου, η Αγία Σοφία μετατράπηκε σε τζαμί, για να συμβολίζει τον οθωμανικό θρίαμβο επί της Βυζαντινής Αυτοκρατορίας. Πάντως, και μετά το 1453, η Αγία Σοφία συνέχιζε να προκαλεί το θαυμασμό της δυτικής Ευρώπης, όπως φαίνεται από τα κείμενα Ευρωπαίων περιηγητών. Έτσι, ο θρύλος της διατηρήθηκε ζωντανός και στη Δύση.

Η Αγία Σοφία είναι θαύμα ισορροπίας και τόλμης. Κάθε επισκέπτης μένει έκπληκτος μπροστά στο μεγαλείο της, όταν σταθεί στο κέντρο του ναού. Το μνημειώδες αυτό έργο αποτελεί καύχημα του βυζαντινού ελληνισμού. Δίκαια ο Ιουστινιανός, όταν αντίκρισε το αριστούργημα της χριστιανικής αρχιτεκτονικής, φώναξε: «Δόξα τῷ Θεῷ τῷ καταξιώσαντί με τοιοῦτον ἔργον ἐπιτελέσαι. Νενίκηκά σε, Σολομών!»





**Η ομορφιά της βυζαντινής τέχνης**

Γράφει η Ανδριάννα Μιχαηλίδου:

Αν και η βυζαντινή τέχνη δεν περιορίζει την ομορφιά, προτιμά να τονίσει την απλότητα που υπάρχει μέσα στην ομορφιά της ψυχής. Επομένως, επιδιώκει να μεταδώσει αυτήν την ιδιαιτερότητα με μοναδικό τρόπο. Η ομορφιά εμφανίζεται μέσα από την έκφραση των προσώπων, που εκπέμπουν γαλήνη και ηρεμία. Έτσι, η βυζαντινή τέχνη ξαναβρήκε τη λιτότητα, την ισορροπία και την αγάπη για την ανθρώπινη μορφή και κατάφερε να ξεχωρίσει από την τέχνη της Δύσης.

Γράφει η Ελένη Παναγιωτίδου:

Για μένα, η ομορφιά της βυζαντινής τέχνης εκφράζεται θαυμάσια, όταν κανείς σκεφτεί τον περίφημο ναό της Αγίας Σοφίας. Ο τρούλος της ήταν επτά μέτρα χαμηλότερος από το σημερινό. Ακόμη, υπήρχε εσωτερικός φωτισμός. Εντυπωσιακά ήταν και τα τύμπανα του ναού. Επίσης, αξίζει να αναφέρουμε την τεράστια έκταση του ψηφιδωτού και τη λαμπρότητα των επίπλων και σκευών, που ήταν όλα ντυμένα με φύλλα ασημιού. Δεν πρέπει να ξεχάσουμε το θαυμάσια στολισμένο τέμπλο, τα ημικύκλια και τα καθίσματα του κλήρου στο ιερό. Τέλος, οι κίονες της μεγάλης Εκκλησίας έχουν διαφορετικά μεγέθη και αναλογίες.



**Εκκλησιαστικά οικοδομήματα 9ου αι. μ.Χ.**

Ο τρόπος με τον οποίο χτίζονταν οι εκκλησίες το 843 μ.Χ. καθιερώθηκε για πολλά χρόνια. Οι εκκλησίες που χτίστηκαν μετά από αυτές του Ιουστινιανού ήταν μικρότερες. Ο σταυροειδής εγγεγραμμένος ναός, που συναντάμε για πρώτη φορά στα μοναστήρια της Βιθυνίας, προτιμήθηκε και στην Κωνσταντινούπολη. Πάντως, υπήρχε η τάση να αυξάνεται ο αριθμός των τρούλων. Με πέντε τρούλους χτίστηκε η Νέα Εκκλησία, από τον Βασίλειο Α΄ το 880 μ.Χ. Οι ψηλότερες μορφές ήταν πλέον στόχος όλων όσων ήθελαν να χτίσουν μια εκκλησία. Από το 10ο  αι. μ.Χ., το βασικό υλικό για το σχηματισμό διακοσμητικών μοτίβων στο εξωτερικό μιας εκκλησίας ήταν το τούβλο.

Η εσωτερική όψη ήταν ίδια όπως στην πρώιμη βυζαντινή περίοδο. Ποικιλόχρωμες μαρμάρινες πλάκες κάλυπταν τις κάθετες επιφάνειες των τοίχων, ενώ πάνω από το γείσωμα υπήρχαν ψηφιδωτά. Σε λιγότερο φιλόδοξες εκκλησίες, τα ψηφιδωτά αντικαθίσταντο από ζωγραφιές και διακοσμητικά σκαλίσματα.

Αλέξανδρος Ζελέκου

**Η βυζαντινή εκκλησιαστική διακόσμηση της μέσης περιόδου**

Η διακόσμηση των βυζαντινών ναών είναι μαγευτική. Ψηλά στο κέντρο του τρούλου εμφανίζεται ο Χριστός μαζί με τους «σωματοφύλακές» του, δηλαδή τους αγγέλους. Ακολουθεί η εικόνα της Παναγίας, μαζί με τους αρχαγγέλους Μιχαήλ και Γαβριήλ, στην κόγχη της αψίδας του Ιερού. Κάτω από την Παναγία, είναι οι Άγιοι, όπως ο Ιωάννης ο Χρυσόστομος, ο Μέγας Βασίλειος και ο Γρηγόριος ο Θεολόγος. Σε άλλους τοίχους υπάρχουν άλλοι άγιοι, όπως ο Άγιος Γεώργιος και ο Άγιος Δημήτριος.

Ένα άλλο χαρακτηριστικό της ελληνορωμαϊκής βυζαντινής διακόσμησης από τον 9ο ως το 12 αι. ήταν ο περιορισμός του αφηγηματικού στοιχείου. Αντί για μακροσκελείς κύκλους, είχε συμπυκνωθεί σε περιορισμένο αριθμό επεισοδίων ένα είδος λειτουργικού ημερολογίου, που αποτελείται από τις μεγάλες γιορτές, αρχίζοντας με τον Ευαγγελισμό και τελειώνοντας με την Κοίμηση της Θεοτόκου.

Στη μέση βυζαντινή περίοδο, όσο οι κάθετες επιφάνειες των τοίχων καλύπτονταν από μάρμαρο, με δυσκολία υπήρχε χώρος στον κυρίως ναό για πάνω από δέκα ή δώδεκα παραστάσεις, οι οποίες όμως παριστάνονταν σε σχετικά μεγάλη κλίμακα. Στη βυζαντινή εκκλησιαστική διακόσμηση της μέσης περιόδου τυπικά απουσιάζει ο εικονιστικός χώρος. Όσο ήταν δυνατό, γινόταν η αντικατάστασή του από ένα χρυσό φόντο με μερικές συνθέσεις, όπως ήταν η Γέννηση, η Βάπτιση και άλλες. Τέλος, οι βυζαντινοί ναοί σε όλα τα βιβλικά πρόσωπα κρατούσαν το αρχαϊκό ένδυμα και δε χρησιμοποιούσαν το σύγχρονο.

Γιώργος Σαββίδης

**Το βυθισμένο ανάκτορο**

Το βυθισμένο ανάκτορο είναι ένα από τα ομορφότερα αξιοθέατα της Κωνσταντινούπολης. Το θέαμα που αντικρίζει όποιος το επισκέπτεται είναι φανταστικό. Η σκεπή του στηρίζεται σε αναρίθμητους κίονες. Βαδίζοντας πάνω σε ξύλινες εξέδρες, έχει κανείς την ευκαιρία να αντικρίσει τα δύο κεφάλια μιας Μέδουσας. Συγχρόνως, βλέπει τα υπερμεγέθη ψάρια του γλυκού νερού. Επιπλέον, στο χώρο διοργανώνονται εκθέσεις ζωγραφικής ή γλυπτικής και άλλες πολιτιστικές εκδηλώσεις.

Αν κάποιος θέλει να επισκεφθεί το βυθισμένο ανάκτορο, πρέπει να γνωρίζει ότι βρίσκεται μεταξύ της Αγίας Σοφίας και του ανάκτορου Τοπ Καπί. Οι περισσότεροι μπορεί να έχουν δει εικόνες από το βυθισμένο ανάκτορο στην ταινία «Από την Ρωσία με αγάπη» με το γνωστό ήρωα Τζέιμς Μποντ.

Πρόκειται για μια βασιλική δεξαμενή. Ο λόγος για τον οποίο αυτή κατασκευάστηκε ήταν η συγκέντρωση βρόχινου νερού στη βυζαντινή εποχή, κατά την περίοδο λειψυδρίας. Η κατασκευή είναι κολοσσιαία. Οι διαστάσεις της δεξαμενής είναι τόσο μεγάλες, ώστε να μπορούν να αποθηκευτούν σε αυτήν έως και 80.000 κυβικά μέτρα νερό, που προέρχεται από το φημισμένο Δάσος του Βελιγραδίου.

Η βασιλική δεξαμενή δημιουργήθηκε στην εποχή του Μεγάλου Κωνσταντίνου, τον 4ο αιώνα, αλλά, στη συνέχεια, καταστράφηκε. Πιστεύεται ότι έχει την ίδια ηλικία με την Αγία Σοφία. Η είσοδος είναι μικρή και, μόλις κάποιος κατεβεί τα εξήντα δύο σκαλοπάτια της, το θέαμα είναι φανταστικό. Η ατμόσφαιρα είναι μαγευτική, ιδίως γιατί συνδυάζεται με τη μουσική υπόκρουση, το φωτισμό, τους μαρμάρινους κίονες και τους μικρούς θόλους.

Για την κατασκευή της βασιλικής δεξαμενής εργάστηκαν 7.000 σκλάβοι. Οι κίονες είναι ιωνικού, κορινθιακού και λίγοι δωρικού ρυθμού, ανομοιόμορφα τοποθετημένοι. Τα υλικά που χρησιμοποιήθηκαν προέρχονταν από προϋπάρχουσες κατασκευές.

Η δεξαμενή ήταν άγνωστη, μέχρι που την ανακάλυψε ο Γάλλος περιηγητής Πιέρ Ζιλ, ο οποίος το 1544 ήρθε από τη Γαλλία στην Κωνσταντινούπολη, για να μελετήσει τις αρχαίες πηγές και τη δομή της πόλης. Το 1550 πήγε στη Ρώμη, όπου έγραψε το βιβλίο του για την Κωνσταντινούπολη. Ο Πιέρ Ζιλ ανακάλυψε τη βασιλική δεξαμενή, μελετώντας βυζαντινά ποιήματα και ερευνώντας τα σπίτια που ήταν χτισμένα πάνω σε αυτήν. Σε κάποια από αυτά, οι κάτοικοι είχαν ανοίξει τρύπες, ώστε να εμφανίζονται νερό και ψάρια.



Η ανακάλυψη της δεξαμενής έγινε αιτία για την άρδευση των κήπων του ανακτόρου Τοπ Καπί. Η πρώτη εμβαδομέτρηση έγινε την εποχή του Α’ παγκοσμίου πολέμου, με τη βοήθεια της γερμανικής τεχνολογίας. Το 1940 έγινε η ανάπλαση του χώρου με κήπους και πλατείες. Η εργασία συντήρησης και αποκατάστασης του μνημείου εμπόδισε την κατάρρευση οκτώ κιόνων.

Η βασιλική δεξαμενή ήταν κλειστή για το κοινό μέχρι τη δεκαετία του 1980. Όσοι ήθελαν να την επισκεφθούν μπορούσαν μόνο με βάρκα, έχοντας, φυσικά, πάρει τη σχετική άδεια. Το ίδιο έγινε και στην ταινία του Τζέιμς Μποντ.



Οι εργασίες αποκατάστασης και άντλησης των νερών το 1985 δεν εξαφάνισαν κάποιους θρύλους του Βυζαντίου. Για παράδειγμα, λέγεται ότι η δεξαμενή δεν έχει τέλος ή ότι ένας γκρεμός περιμένει όποιον πραγματοποιήσει ένα ταξίδι πολλών ημερών μέσα σε αυτήν. Μετά τον καθαρισμό του χώρου, ανακαλύφθηκαν δύο κεφάλια της Μέδουσας και κάποιοι άρχισαν πάλι να πιστεύουν στο γνωστό μύθο. Όταν κάποιος φτάσει στα γιγαντιαία κεφάλια της Μέδουσας ή στον Κίονα των Δακρύων, το θέαμα που αντικρίζει είναι εκπληκτικό. Σε αυτό συμβάλλει ο φωτισμός και η κλασική μουσική, που μεταφέρουν τον επισκέπτη σε μία άλλη εποχή. Οι κίονες είναι μεγάλοι και καλύπτονται από βρύα και φύκια. Τέλος, διακρίνεται κάτω από τα σχέδια μια οπή, όπου οι τουρίστες βάζουν το δάχτυλό τους και κάνουν μια ευχή.

Άρτα Ελέζη - Ερτουγκένα Πάτα

**«Η ΖΩΗ ΣΤΟ ΒΥΖΑΝΤΙΟ ΜΕΣΑ ΑΠΟ ΚΕΙΜΕΝΑ ΤΗΣ ΒΥΖΑΝΤΙΝΗΣ ΓΡΑΜΜΑΤΕΙΑΣ»**

***Της ξενιτιάς***

*Σ’ αφήνω γεια, μανούλα μου, σ’ αφήνω γεια, πατέρα,*

*έχετε γεια, αδερφάκια μου κι εσείς ξαδερφοπούλες.*

*Θα φύγω, θα ξενιτευτώ, θα πάω μακριά στα ξένα.*

*Θα φύγω, μάνα, και θα ’ρτώ και μην πολυλυπιέσαι.*

*Από τα ξένα που βρεθώ, μηνύματα σου στέλνω*

*με τη δροσιά της άνοιξης, την πάχνη του χειμώνα,*

*και με τ’ αστέρια τ’ ουρανού, τα ρόδα του Μαΐου.*

*Θανά σου στέλνω μάλαμα, θανά σου στέλνω ασήμι,*

*θανά σου στέλνω πράγματα π’ ουδέ τα συλλογιέσαι.*

* *Παιδί μου, πάαινε στο καλό κι όλοι οι αγιοί κοντά σου,*

*και της μανούλας σου η ευχή να ’ναι για φυλαχτό σου,*

*να μη σε πιάνει βάσκαμα και το κακό το μάτι.*

*Θυμήσου με, παιδάκι μου, κι εμέ και τα παιδιά μου,*

*μη σε πλανέσει η ξενιτιά και μας αλησμονήσεις.*

* *Κάλλιο, μανούλα μου γλυκιά, κάλλιο να σκάσω πρώτα,*

*παρά να μη σας θυμηθώ στα έρημα τα ξένα.*

*Δώδεκα χρόνοι απέρασαν και δεκαπέντε μήνες,*

*καράβια δεν τον είδανε, ναύτες δεν τόνε ξέρουν.*

*Πρώτο φιλί αναστέναξε, δεύτερο τον πλανάει,*

*τρίτο φιλί φαρμακερό, τη μάνα αλησμονάει.*

***Μοιρολόγια***

*Αϊτός ξεβγαίνει από τη γη, καημένα είν’ τα φτερά του,*

*κι άλλος αϊτός τον ρώταγε, κι άλλος αϊτός του λέγει:*

* *Για πες μας, πες μας, σταυραϊτέ, τι κάνουν οι δικοί μας;*
* *Είδες εμέ το σταυραϊτό, πώς είναι τα φτερά μου;*

*Έτσι είν’ της μάνας τα παιδιά, των αδερφιών τ’ αδέρφια,*

*έτσι είν’ των κακορίζικων τα πρώτα του αιταίρια,*

*τα πρώτα τους και τα καλά, τα πολυαγαπημένα.*

*Για κάτσετε, σιγήσετε, να ιδούμε ποιος μας λείπει.*

*Μας λείπει ο κάλλιος του σπιτιού και ο πρωτονοικοκύρης,*

*που ήταν στο σπίτι φλάμπουρο, στην εκκλησιά φανάρι.*

*Το φλάμπουρο τσακίστηκε και το φανάρι εσβήσθη.*

*Κρίμα σε κείνον που ’πεσε, κι αλιά σ’ εκειόν πο’ ’στάθη.*

Τα δύο αυτά έργα είναι λαϊκά ποιήματα, τα οποία γράφτηκαν από άγνωστους συγγραφείς.

Το πρώτο κείμενο μάς δίνει την πληροφορία ότι τα παιδιά άφηναν το σπίτι τους σε κάποια ηλικία, αφού έπαιρναν την ευχή των γονιών τους για μια καλή ζωή. Οι γονείς τους, όταν τα παιδιά τους έφευγαν, προσεύχονταν στο Θεό και τους αγίους, για να τα φυλάνε από τους κινδύνους και το κακό μάτι.

Στο δεύτερο κείμενο αναφέρεται ότι, όταν πέθαινε κάποιος, τον θρηνούσαν. Ιδιαίτερα, όταν πέθαινε ο μεγαλύτερος άντρας του σπιτιού, όλη η οικογένεια μοιρολογούσε, διότι αυτός ήταν το στήριγμά της και τώρα η οικογένεια θα έμενε απροστάτευτη,

Μας έκανε εντύπωση το κουράγιο που είχαν οι μητέρες να αποχωρίζονται τα παιδιά τους, γνωρίζοντας ότι υπήρχε μια μεγάλη πιθανότητα να μην τα ξαναδούν ποτέ. Τα έργα αυτά γράφτηκαν, για να δείξουν την πραγματική αλήθεια, ότι η ζωή εκτός από χαρά περιλαμβάνει και λύπη, δυστυχία ή νοσταλγία. Τα έργα αυτά παρουσιάζουν δύο κύριους λόγους θλίψης, που είναι ο αποχωρισμός των παιδιών από τους γονείς τους και ο θάνατος του μεγαλύτερου άντρα - προστάτη της οικογένειας.

Γιάννης Παπαμιχαηλίδης – Βούλα ελευθεριάδου – Κλοντιάν Κέτα

***Απόσπασμα από τη Βιβλιοθήκη του Μεγάλου Φωτίου***

*Ανεγνώσθη: Αχιλλέως Τατίου Αλεξανδρέως σύγγραμμα οκτώ βιβλίων περί της Λευκίππης και του Κλειτοφώντος. Το σύγγραμμα ανήκει στο λογοτεχνικό είδος “μυθιστόρημα” και περιλαμβάνει έναν αριθμό τρελών ερωτικών ιστοριών. Ο τρόπος παρουσίασης και η δομή έχουν αρκετές αρετές. Διότι το κείμενο ρέει ευχάριστα και η αλληγορική γλώσσα χρησιμοποιείται με καθαρότητα. Οι περισσότερες περίοδοι γέμουν ουσίας, είναι ελκυστικές και χαϊδεύουν το αυτί με τη μελωδικότητά τους. Αλλά τα φτηνά τεχνάσματα εντυπωσιασμού και οι αμφισημίες δημιουργούν κακή εντύπωση ως προς το χαρακτήρα και τα ενδιαφέροντα του συγγραφέα. Όσοι θελήσουν να γνωρίσουν το βιβλίο θα το βρουν αποκρουστικό και γλοιώδες. Σε ό,τι αφορά τον τρόπο παρουσίασης, το βιβλίο έχει μεγάλη ομοιότητα με τα μυθιστορήματα του Ηλιοδώρου με εξαίρεση τον τρόπο έκφρασης και την αποκρουστική ξεδιαντροπιά των χαρακτήρων του.*

***Το τροπάριο της μοναχής Κασσιανής, μιας σύγχρονης επιγραμματοποιού***

*Κύριε, ἡ ἐν πολλαῖς ἁμαρτίαις περιπεσοῦσα γυνή, τήν σήν αἰσθομένη Θεότητα, μυροφόρου ἀναλαβοῦσα τάξιν, ὀδυρομένη, μύρα σοι πρό τοῦ ἐνταφιασμοῦ κομίζει. Οἴμοι, λέγουσα, ὅτι νύξ μοι ὑπάρχει, οἶστρος ἀκολασίας, ζοφώδης τε καί ἀσέληνος, ἔρως τῆς ἁμαρτίας. Δέξαι μου τάς πηγάς τῶν δακρύων, ὁ νεφέλαις διεξάγων τῆς θαλάσσης τό ὕδωρ. Κάμφθητί μοι πρός τούς στεναγμούς τῆς καρδίας, ὁ κλίνας τούς οὐρανούς τῇ ἀφάτῳ σου κενώσει. Καταφιλήσω τούς ἀχράντους σου πόδας, ἀποσμήξω τούτους δέ πάλιν τοῖς τῆς κεφαλῆς μου βοστρύχοις· ὧν ἐν τῷ παραδείσῳ Εὔα, τό δειλινόν, κρότων τοῖς ὠσίν ἠχηθεῖσα, τῷ φόβῳ ἐκρύβη. Ἁμαρτιῶν μου τά πλήθη καί κριμάτων σου ἀβύσσους τίς ἐξιχνιάσει, ψυχοσῶστα Σωτήρ μου; Μή με τήν σήν δούλην παρίδῃς, ὁ ἀμέτρητον ἔχων τό ἔλεος.*

***Μετάφραση Φώτη Κόντογλου***

*Κύριε, η γυναίκα που έπεσε σε πολλές αμαρτίες,*

*σαν ένιωσε τη θεότητά σου, γίνηκε μυροφόρα και σε άλειψε με μυρουδικά*

*πριν από τον ενταφιασμό σου κι έλεγε οδυρόμενη:*

*Αλλοίμονο σε μένα, γιατί μέσα μου είναι νύχτα κατασκότεινη και δίχως φεγγάρι,*

*η μανία της ασωτείας κι ο έρωτας της αμαρτίας.*

*Δέξου από μένα τις πηγές των δακρύων,*

*εσύ που μεταλλάζεις με τα σύννεφα το νερό της θάλασσας.*

*Λύγισε στ’ αναστενάγματα της καρδιάς μου,*

*εσύ που έγειρες τον ουρανό και κατέβηκες στη γης.*

*Θα καταφιλήσω τα άχραντα ποδάρια σου,*

*και θα τα σφουγγίσω πάλι με τα πλοκάμια της κεφαλής μου·*

*αυτά τα ποδάρια, που σαν η Εύα κατά το δειλινό, τ’ άκουσε να περπατάνε,*

*από το φόβο της κρύφτηκε.*

*Των αμαρτιών μου τα πλήθη*

*και των κριμάτων σου την άβυσσο, ποιος μπορεί να τα εξιχνιάσει,*

*ψυχοσώστη Σωτήρα μου;*

*Μην καταφρονέσεις τη δούλη σου,*

*εσύ που έχεις τ’ αμέτρητο έλεος.*

Ο Φώτιος ήταν ένας μορφωμένος άνθρωπος, ο οποίος αγαπούσε τη λογοτεχνία και τη ρητορική. Τον γοήτευαν οι ιστοριογράφοι. Συνέταξε ένα εντυπωσιακό λεξικό με φιλολογικά, δογματικά και γραμματικά δοκίμια. Ήταν άξιος να συγκριθεί με τον Αριστοτέλη, που τόσο πολύ θαύμαζε.

Ξέρουμε ότι, στην προσωπική κριτική του για το έργο του Αχιλλέως Τατίου, η άποψή του ήταν αρνητική, κυρίως στο θέμα της αδιαντροπιάς των χαρακτήρων που αναφέρονταν. Θεώρησε πως τα φτηνά τεχνάσματα του συγγραφέα δημιουργούν κακή εντύπωση ως προς τα ενδιαφέροντά του. Πίστευε πως όσοι θελήσουν να γνωρίσουν το βιβλίο θα το βρουν αποκρουστικό. Η ουσία του θέματος δεν του προκαλεί ενδιαφέρον. Το ιδεώδες γι’ αυτόν είναι η λογοτεχνία που δεν παρουσιάζει άχρηστες πληροφορίες και λεπτομέρειες.

Αυτό το οποίο συνδέει την κριτική του Φωτίου με το *Τροπάριο της Κασσιανής* είναι ο σκοπός των δύο συγγραφέων να μας βοηθήσουν να γίνουμε καλύτεροι από ό,τι ήμασταν μέχρι τώρα. Ο Φώτιος είναι της άποψης ότι δεν πρέπει να διαβάζουμε μυθιστορήματα τα οποία μάς προκαλούν και μας παρασύρουν προς την ακολασία. Και στο *Τροπάριο της Κασσιανής* αναφέρεται η μανία της ασωτίας και ο έρωτας της αμαρτίας, προκειμένου να βοηθηθούμε να γίνουμε καλύεροι.

Μας εντυπωσίασε η σοφία του Φωτίου και η θέλησή του να ασχολούμαστε με αξιοπρεπή λογοτεχνικά κείμενα. Επίσης, στο *Τροπάριο* *της Κασσιανής* προσέξαμε το ολόψυχο έλεος που μας προσφέρει ο ψυχοσώστης Σωτήρας μας, αρκεί να γνωρίζουμε τα λάθη μας και να ζητούμε τη συγχώρησή τους. Αυτά τα δύο έργα μάς διδάσκουν πώς να έχουμε μια αξιοπρεπή ζωή. Και οι δύο συγγραφείς πιστεύουν πως κανείς άνθρωπος δεν είναι καθαρός και γι’ αυτό φροντίζουν να μη μας επιβαρύνουν με ανούσιες πληροφορίες. Όλοι οι άνθρωποι έχουν τα ελαττώματά τους και στο μυαλό τους τριγυρνάνε πονηρές σκέψεις. Γι’ αυτό, δεν τους βοηθάει να διαβάζουν βιβλία που μπορούν να τους διαφθείρουν.

Νικολέτα Πιλιτσίδου – Ανατολή Θεολόγου – Κωνσταντίνος Κουβρούκης

***Ο θάνατος του Διγενή***

*Κάτου στην άσπρη πέτρα και στο κρύο νερό,*

*εκεί κείτεται ο Γιάννος, τ’ Ανδρονίκου ο γιος,*

*κομμένος και σφαμένος κι ανεγνώριστος.*

*Το αίμα του σαν βρύση χύνονταν στη γη,*

*και γιατρεμό δεν είχεν η βαθιά πληγή.*

*Τούρκοι τον παραστέκουν και Ρωμιοί τον κλαιν,*

*κι απάρθενα κοράσια τον μοιρολογούν:*

*«Γιάννο μ’ , δεν είχες μάνα, μάνα κι αδερφή,*

*δεν είχες και γυναίκα, για να σ’ έκλαιγεν;»*

*«Θαρρώ πως είχα μάνα, μάνα κι αδερφή,*

*κι η δόλια μου η γυναίκα, να την πο’ ’ρχεται*

*με δυο μαύρα λιθάρια στηθοδέρνοντας».*

*«Γιάννο μου, δε σου το είπα, δε σ’ αρμήνευα,*

*με χίλιους μην τα βάνεις και μην πολεμάς;»*

*«Σώπα, καλέ γυναίκα, και ντροπιάζεις με.*

*Εγώ είμαι ο αντρειωμένος τ’ Ανδρόνικου ο γιος,*

*που τρέμουν τρεις πασάδες που πολέμαγα.*

*Δεν ήσαν μήτε πέντε μήτε δεκοχτώ,*

*εφτά χιλιάδες ήσαν κι εγώ αμοναχός.*

*Κι απ’ τις εφτά χιλιάδες, ένας γλίτωσε*

*που ’χε λαγού πιλάλα, δράκου δύναμη,*

*και της αγριολαφίνας τα πηδήματα.*

*Στα νέφια νέφια πάει, στα νέφια περπατεί,*

*στον ουρανό πετούσε, στ’ άστρη εχάνονταν.*

*Μια σαϊτιά, μου παίζει μέσα στην καρδιά,*

*τη δύναμή μου κόβει κι όλη την αντρειά.*

***Ο Ανδρόνικος και ο μαύρος του***

*Άρχοντες τρων’ και πίνουσι σε μαρμαρένη τάβλαν,*

*σε μαρμαρένη κι αργυρή και σε μαλαματένη,*

*κι ούλοι τρώσι και πίνουσι και αθιολή δε φέρνου.*

*Κι ο Κωνσταντίνος ο μικρός ας εψιλοτραούει,*

*τ’ ακράνη του τ’ Ανδρόνικου, του νιου του παινεμένου:*

*«Μαύρος είσαι μαύρα φορείς, μαύρο καβαλικεύγεις.*

*Μαθαίνεις το να περπατεί, μαθαίνεις το να δρέμει,*

*μαθαίνεις το να έχεται τον όχλον του πολέμου,*

*μαθαίνεις τον και της στεριάς ωσάν και του πελάου,*

*ξεχάνεις και της λυερής της γλυκοποθητής σου».*

Τα παραπάνω ακριτικά τραγούδια αποτελούν έργα της δημοτικής ποίησης. Με αυτά, μάλιστα, αρχίζει η δημώδης λογοτεχνία της βυζαντινής περιόδου. Η γλώσσα τους χαρακτηρίζεται ως λαϊκή και δημοτική, χωρίς αρχαιοπρεπείς εκφράσεις.

Γενικότερα, το περιεχόμενο των ακριτικών τραγουδιών αφορά τους αγώνες των ακριτών εναντίον των Αράβων. Οι ακρίτες έδειχναν τρομερό ηρωισμό και ήταν τόσο γενναίοι, που δε δίσταζαν να θυσιάσουν τη ζωή τους. Είχαν ιδιαίτερα στενή σχέση με το άλογό τους. Τέλος, οι μικτοί γάμοι Βυζαντινών και Αράβων φανερώνουν την επικοινωνία που αναπτύχθηκε ανάμεσα στους δυο λαούς.

Προκαλεί εντύπωση το γεγονός ότι οι ακρίτες μάχονταν σκληρά και δεν τα παρατούσαν, αν και αντιμετώπιζαν τόσες δυσκολίες. Οι Βυζαντινοί θεώρησαν σωστό να διασώσουν στιγμές από τα σημαντικότερα πολεμικά γεγονότα, για να τα καταστήσουν γνωστά στις επόμενες γενιές. Για το λόγο αυτό, θέλησαν να γράψουν τα ακριτικά τραγούδια - και το κατάφεραν με επιτυχία. Η διάδοση αυτών των έργων αναδεικνύει την γενναία προσφορά των ακριτών.

Ανδριάνα Μιχαηλίδου – Γιώργος Σαββίδης

**«ΑΓΙΟΙ ΠΟΥ ΕΔΡΑΣΑΝ ΣΤΗΝ ΚΩΝΣΤΑΝΤΙΝΟΥΠΟΛΗ»**

**Κωνσταντίνος ο Μέγας**

Ο Άγιος Κωνσταντίνος ο Μέγας ήταν ο πρώτος χριστιανός αυτοκράτορας, γιος του Κωνστάντιου Χλωρού και της Αγίας Ελένης. Από τα μικρά του χρόνια, έμαθε την τέχνη του πολέμου, τη σοφή διακυβέρνηση αλλά και την επιείκεια προς τους χριστιανούς.

Όταν ο Διοκλητιανός διόρισε τον πατέρα του Καίσαρα στη Μεγάλη Βρετανία, ο Κωνσταντίνος αναγκάστηκε να αποχωριστεί τη μητέρα του. Μεγάλωσε στη Νικομήδεια μέσα σε ειδωλολατρικά ήθη και διακρίθηκε για την ανδρεία του, τη μεγαλοπρέπεια στο παρουσιαστικό, τους τρόπους και την ηθική του. Για το λόγο αυτό, πολλοί τον ζήλευαν. Ιδιαίτερα τον φθονούσε ο Γαλέριος, ο οποίος τον έστελνε συνεχώς σε εκστρατείες, από τις οποίες ο Κωνσταντίνος επέστρεφε νικητής.

Όταν ο πατέρας του έγινε Αύγουστος, ο Κωνσταντίνος πήγε να τον επισκεφτεί. Ο Κωνστάντιος τον έκανε διάδοχο στην αυτοκρατορία της Δύσης και, μετά το θάνατο του πατέρα του, ανακηρύχθηκε αυτοκράτορας από το στρατό.

Ο Γαλέριος, όμως, στη Δύση όρισε καίσαρα το Σεβήρο και, αφού αυτός ανατράπηκε, το Μαξέντιο. Ο Μαξέντιος συμφώνησε με τον Κωνσταντίνο να κυβερνά στις δυτικότερες περιοχές. Ο Μαξιμιανός, πατέρας του Μαξέντιου, μετά από προστριβή με το γιο του, πήγε στο Βασίλειο του Κωνσταντίνου και προσπάθησε να πάρει την εξουσία, με τη βοήθεια της δεύτερης συζύγου του Κωνσταντίνου, της Φαύστας. Μόλις αποκαλύφθηκε η συνωμοσία, ο Μαξιμιανός αυτοκτόνησε.

Ο Γαλέριος, όταν έμαθε τα γεγονότα στη Δύση, όρισε καίσαρα στη Δύση το Λικίνιο και βάδισε προς τη Ρώμη με ισχυρό στρατό. Νικήθηκε, όμως, από το Μαξέντιο και στράφηκε κατά του Κωνσταντίνου. Έχοντας ηττηθεί ολοκληρωτικά, πέθανε με άθλιο τρόπο. Τότε, ο Μαξιμήνος Δάιας, που ήταν φανατικός ειδωλολάτρης, έλαβε τον τίτλο του Αυγούστου της Ανατολικής Αυτοκρατορίας.

Ο Μαξέντιος ανέλαβε εκστρατεία κατά του Κωνσταντίνου. Οι κάτοικοι της Ρώμης υπέφεραν από την τυραννία του Μαξέντιου και γι’ αυτό κάλεσαν σε βοήθεια τον Κωνσταντίνο, ο οποίος συγκέντρωσε στρατό και έφτασε στα περίχωρα της Ρώμης. Εκεί ο Μαξέντιος είχε συγκεντρώσει πάρα πολύ στρατό. Ο Κωνσταντίνος από ένα ύψωμα, κοίταζε τον πολυπληθή στρατό των αντιπάλων του, όταν ξαφνικά εμφανίστηκε στον ουρανό ένας πελώριος σταυρός από άστρα, γύρω από τον οποίο ήταν γραμμένο το μήνυμα: «Ἐν τούτῳ νίκα». Τη νύχτα εμφανίστηκε ο ίδιος ο Χριστός στον Κωνσταντίνο και του έδωσε εντολή να φτιάξει ένα σταυρό όμοιο με αυτόν που είχε δει και να τον τοποθετήσει επικεφαλής του στρατού του. Ο Κωνσταντίνος πίστεψε ολόψυχα στο όραμα αυτό και έδωσε εντολή να κατασκευαστεί το λάβαρο και να τοποθετηθεί στη κεφαλή των στρατευμάτων του. Το λάβαρο ήταν ένα δόρυ με σταυροειδή απόληξη, στεφανωμένο από κισσό, στο κέντρο του οποίου υπήρχε το σύμβολο το Χριστού (ΧΡ)· από την οριζόντια κεραία του σταυρού κρεμόταν βασιλικό ύφασμα με πολύτιμους λίθους.


Σ’ αυτή την κρίσιμη μάχη, ο Κωνσταντίνος με το σταυρό ήταν οι νικητές. Μπήκε στη Ρώμη ως ελευθερωτής και σε όλα τα σημαντικά μνημεία της πόλης τοποθετήθηκε το σημείο του σταυρού. Επιπλέον, ένα άγαλμα του αυτοκράτορα, που κρατούσε στο χέρι του τον σταυρό, ανεγέρθηκε στην πόλη.

Από εκείνη τη στιγμή, ο Κωνσταντίνος έγινε χριστιανός, επέστρεψε τα δημευμένα αγαθά, ελευθέρωσε τους αιχμαλώτους και ανακάλεσε τους εξορίστους. Φωτισμένος από το Θεό, βοήθησε στην ανάπτυξη της χριστιανικής λατρείας στη Δύση.

Εύα Κιζιρίδου

**Βασίλειος ο Μέγας**

Ο άγιος Βασίλειος ο Μέγας γεννήθηκε το 329 στην Καισάρεια της Καππαδοκίας. Η οικογένειά του και αυτός ήταν πιστοί στο Θεό και ο καθένας ξεχωριστά έκανε ένα σπουδαίο έργο.

Τις βασικές του γνώσεις τις κέρδισε από τον πατέρα του. Όταν όμως αυτός πέθανε, ο Βασίλειος αναγκάστηκε να ολοκληρώσει τις σπουδές του πλάι στους καλύτερους διδασκάλους σε διάφορες περιοχές. Το 349 πήγε στην Κωνσταντινούπολη και παρακολούθησε μαθήματα ρητορικής κοντά στο Λιβάνιο, που ήταν σπουδαίος ρητοροδιδάσκαλος και σοφιστής. Ο Βασίλειος απέκτησε πολλές γνώσεις, με αποτέλεσμα οι συμφοιτητές του να θέλουν να τον κρατήσουν για δάσκαλό τους.

Όταν ο Βασίλειος επέστρεψε στον τόπο όπου γεννήθηκε, βρήκε τη μητέρα του να έχει μετατρέψει το σπίτι τους σε μοναστήρι. Έτσι, και ο ίδιος βαφτίστηκε και αποφάσισε να ακολουθήσει το δρόμο της αρετής.

Ο Βασίλειος αποφάσισε να ζήσει στην όχθη του Ίριδα ποταμού. Ήθελε να αποφύγει τον πλούτο και τη δόξα, όπως επίσης και τη λαθεμένη ζωή. Όσο ζούσε εκεί, κάθε μέρα τον επισκέπτονταν πολλοί λαϊκοί και μοναχοί.

Το 360 ο Βασίλειος ανακηρύχθηκε διάκονος από τον επίσκοπο Διάνο και συμμετείχε στην Οικουμενική Σύνοδο της Κωνσταντινούπολης, ενώ το 363 έγινε πρεσβύτερος από τον επίσκοπο Ευσέβιο.


Το 365 η Ορθοδοξία περνούσε κρίση, διότι ο αυτοκράτορας Ουάλης υπερασπιζόταν τους αρειανούς. Ο Βασίλειος, βλέποντας αυτήν την κατάσταση, αποφάσισε να ενεργήσει δραστικά. Διαπαιδαγώγησε το ποίμνιό του και του έμαθε να αγαπάει αληθινά το Θεό και τον συνάνθρωπο. Χάρισε την περιουσία του στους φτωχούς, ενώ παρείχε και ιατρική φροντίδα στους αρρώστους, σώζοντάς τους πολλές φορές τη ζωή.

Ο Βασίλειος ήταν το πρότυπο του ενάρετου επισκόπου, αφού έσωσε το χριστιανισμό, βοήθησε τους απόρους και συμπαραστάθηκε σε όλους όσους τον είχαν ανάγκη. Πέθανε την 1η Ιανουαρίου 379.

Ζωή Πουλτουρτζίδου

**Γρηγόριος ο Θεολόγος**

Ο Άγιος Γρηγόριος ήταν άνδρας με ουράνια ψυχή και καθαγιασμένο στόμα. Κρίθηκε άξιος από το Θεό να λέγεται «Θεολόγος». Ο πατέρας του Γρηγόριος, στην αρχή, είχε εμπλακεί σε μια αίρεση, όμως μετά επανήλθε στην αληθινή πίστη και εξελέγη επίσκοπος. Οι γονείς του ήταν για πολύ καιρό άτεκνοι. Ο Θεός έδωσε στη μητέρα του τρία παιδιά. Η ίδια είχε ζητήσει ένα γιο, για να του τον αφιερώσει. Έτσι κι έγινε.

Έκανε ένα γιο, στον οποίο καλλιέργησε τις άγιες αρετές. Αυτός σύντομα έδειξε σημάδια γεροντικής σοφίας και προσευχής. Ο ίδιος είχε δει ένα όνειρο, στο οποίο τον επισκέφτηκαν δύο νεαρές αγνές παρθένες, λέγοντάς του ότι είναι η Σωφροσύνη και η Αρετή και προτρέποντάς τον να ενώσει το πνεύμα και την καρδιά του με αυτές. Έτσι, ο ίδιος αποφάσισε να αφιερωθεί στο Θεό.

Ωστόσο, πήγε να σπουδάσει με τον αδερφό του ρητορική στην Καισάρεια, όπου συναναστράφηκε με τον Άγιο Βασίλειο. Αργότερα, άφησε τον αδερφό του στην Παλαιστίνη και πήρε το δρόμο για την Αθήνα. Όμως στο δρόμο τον έπιασε τρικυμία. Ο ίδιος δεν είχε βαπτιστεί. Από το φόβο ότι θα πεθάνει, υποσχέθηκε αφιέρωση στο Θεό. Τότε, σταμάτησε η τρικυμία. Έφτασε στην Αθήνα και άνοιξε πνευματική φιλία με το Βασίλειο. Όταν, όμως, ο Βασίλειος πήρε τις γνώσεις που έπρεπε, γύρισε πίσω στην πατρίδα του.

Έτσι, και ο Γρηγόριος πήγε πίσω στην Καππαδοκία και βαπτίστηκε. Άφησε στην άκρη τα εγκόσμια και ξεκίνησε την αυστηρή προσευχή. Ήθελε να δοθεί ολοκληρωτικά στη θέα του Θεού, μέσω ενός ήσυχου βίου. Γι’ αυτό, έσπευσε προς το Βασίλειο, ο οποίος βρισκόταν κοντά σε έναν ποταμό και θέλησε να μείνουν μαζί. Έκαναν πολλά πράγματα μαζί και μυήθηκαν στη γνώση του Θεού. Έγιναν σε λίγο καιρό μοναχοί και συνέταξαν τους κανόνες για έναν κοινοβιακό βίο.

Όμως, η εκεί παραμονή τους δεν κράτησε για πολύ. Ο Γρηγόριος πήγε να γηροκομήσει τον πατέρα του, που γέρασε. Ανέλαβε τη διοίκηση της Εκκλησίας της Ναζιανζού, η οποία διχάστηκε από τη σύνοδο του Ριμινί. Ο Γρηγόριος προσπάθησε να συμφιλιωθεί με τους ανθρώπους με τους οποίους ο πατέρας του είχε κακές σχέσεις. Χειροτονήθηκε πρεσβύτερος. Με αυτόν τον τρόπο, πίστευε πως θα ενίσχυε το κήρυγμά του με τον ευαγγελικό λόγο. Ο ίδιος είχε πει ότι απέφευγε την ιεροσύνη, γιατί φοβόταν τις ευθύνες. Μετά από τρεις μήνες, με την υπόδειξη του Βασιλείου και φοβούμενος μην παραβιαστεί το θέλημα του Θεού, επέστρεψε στη Ναζιανζό και προσπάθησε να αποκαταστήσει την ομόνοια στην Ορθοδοξία. Εκεί υπήρξε για δέκα χρόνια μαθητής και όργανο του Θεού.

Το 361, ο Ιουλιανός με τη μεταστροφή που είχε προείπει ο Γρηγόριος, αποκατέστησε την ειδωλολατρία και απαγόρευσε στα παιδιά των χριστιανών να διδάσκονται φιλολογία, φιλοσοφία και ρητορική. Όμως ο Γρηγόριος αντέδρασε.

Το 370 ο Βασίλειος συνεργάστηκε με τον πατέρα του Γρηγορίου, ώστε ο τελευταίος να εκλεγεί στην επισκοπική έδρα. Ο Γρηγόριος έχοντας το ελεύθερο από το Βασίλειο κήρυττε ενάντια στους αιρετικούς οπαδούς και αντιστάθηκε στο διωγμό του Ουάλη. Ο Βασίλειος και ο Γρηγόριος ήταν οι μόνοι χριστιανοί που δεν εξορίστηκαν. Όταν πέθαναν οι δικοί του, ο Γρηγόριος χειροτονήθηκε σε μια επαρχία, την οποία δημιούργησε ο Ουάλης κοντά στην Καππαδοκία. Όμως δε δέχτηκε την θέση αυτήν και προτίμησε να πάει να μείνει στο βουνό, ελπίζοντας ότι εκεί θα βρει παρηγοριά από το Θεό. Δέχτηκε πίεση από τον πατέρα του, για να γυρίσει πίσω στη Ναζιανζό και να αναλάβει τα καθήκοντά του, όπως κι έγινε.

Το 374 πέθανε ο πατέρας του και λίγο αργότερα και η μητέρα του Νόννα. Αποφάσισε να φύγει από εκεί, αλλά οι πολίτες τον πίεζαν να μείνει. Έτσι, έφυγε κρυφά, όταν κατάλαβε ότι επίτηδες οι πολίτες καθυστερούσαν τις εκλογές, για να τον κρατήσουν κοντά τους. Έτσι, έφυγε στη Μητρόπολη της Ισαυρίας, στη Μονή της Αγίας Θέκλας.

Το 379, η εκκλησία θρήνησε τον Άγιο Βασίλειο. Η κατάσταση όμως χειροτέρεψε με τη θανή του αιρετικού Ουάλη και την ανάρρηση στο θρόνο του Μεγάλου Θεοδοσίου. Τότε όλοι στράφηκαν στο Γρηγόριο, διότι ήταν ο μόνος άξιος της χριστιανικής πίστης. Οι πιστοί της Βασιλεύουσας ζήτησαν από τον επίσκοπο της Ναζιανζού να τους συνδράμει. Ο Γρηγόριος πήγε και εγκαταστάθηκε εκεί. Με το χρόνο αγαπήθηκε από τον κόσμο. Οι λόγοι του άγγιζαν τους ανθρώπους, με αποτέλεσμα να πηγαίνουν στο σπίτι του να τον ακούνε. Το σπίτι του μετατράπηκε σε ναό. Για τους περίφημους «θεολογικούς λόγους» του στη νεοΐδρυτη Αγία Αναστασία, πήρε το όνομα «Θεολόγος». Διακρίθηκε για τις σκωπτικές εκφράσεις που χρησιμοποιούσε. Αντιμετώπισε πολλές αιρέσεις. Ήταν δίκαιος προς όλους τους ανθρώπους. Έγινε υπόδειγμα χριστιανικής διαγωγής μέσω του βίου του.

Όμως οι επιτυχίες του προκάλεσαν τις αντιδράσεις των αιρετικών. Τη νύχτα της Ανάστασης του 379 στην Αγία Αναστασία πήγαν να τον λιθοβολήσουν. Ο ίδιος περίμενε το τελειωτικό χτύπημα, ώστε να πάρει στεφάνι μαρτυρίας. Παρ’ όλα αυτά, τον παρέπεμψαν στη δικαιοσύνη ως κακούργο.

Όμως ο διάβολος τον έβαλε σε νέες δοκιμασίες διαμέσου του φιλοσόφου Μάξιμου, ο οποίος κέρδισε την εμπιστοσύνη του και θέλησε να του πάρει τη θέση. Αν και ο Γρηγόριος ήταν έτοιμος να παραιτηθεί, για να μην εναντιωθεί στο Μάξιμο, ο λαός τον παρακάλεσε να μην τους αφήσει. Τότε ο ίδιος απευθύνθηκε στο Θεοδόσιο, ο οποίος πήγε στην Πόλη, έδιωξε τους αρειανόφρονες και επέβαλε την εκλογή του Γρηγορίου ως Επισκόπου Κωνσταντινούπολης.

Όμως τη θέση αυτή θα μπορούσε να την επικυρώσει μόνο μια Σύνοδος. Έτσι ο Θεοδόσιος το 381 συγκάλεσε τη Β΄ Οικουμενική Σύνοδο, που ενέκρινε τη θέση αυτήν και καταδίκασε την αίρεση του Μακεδόνιου. Όμως, τη χαρά αυτή διέκοψε ο θάνατος του Αγίου Μελετίου, διότι ο Γρηγόριος πήρε τη θέση του και αντιμετώπισε ένα σχίσμα ανάμεσα στους οπαδούς του Μελετίου και του Παυλίνου. Υποστήριξε τον Παυλίνο. Η απόφασή του αυτή προκάλεσε ταραχή. Οι άνθρωποι της Ανατολής έβαλαν έναν αιρετικό να τον σκοτώσει, ο οποίος, μόλις τον αντίκρισε, λυγισε, έκλαψε και ομολόγησε τα πάντα. Επιπλέον, κάποιοι οπαδοί του Παυλίνου τον κατήγγειλαν για παραβίαση των ιερών κανόνων.

Ο Γρηγόριος αποφάσισε να τα παρατήσει όλα, γιατί είχε πλέον κουραστεί. Χαιρέτησε τους πάντες και τα πάντα και έφυγε από την Πόλη, αφήνοντας για διάδοχό του τον Άγιο Νεκτάριο. Επέστρεψε στη Ναζιανζό, όπου στη θέση του προσπάθησε να χειροτονηθεί άλλος επίσκοπος. Ο Γρηγόριος κατέφυγε στο κτήμα του στην Αριανζό, πλέον εξουθενωμένος. Όμως δε σταμάτησε να νοιάζεται για την αληθινή πίστη, αφού έστελνε επιστολές παροτρύνοντας το Νεκτάριο να είναι δίκαιος και να βοηθάει τους άλλους να είναι στο σωστό δρόμο. Τέλος, κουρασμένος παρέδωσε την ψυχή του στο Θεό το 396.

Κωνσταντίνα Μιχαηλίδου

**Ιωάννης ο Χρυσόστομος**

Ο Ιωάννης γεννήθηκε το 344 (ή το 354) στην Αντιόχεια από χριστιανούς γονείς, το Σεκούνδο και την Ανθούσα. Ο πατέρας του ήταν ανώτερος αξιωματικός του στρατού. Η μητέρα του ξεχώριζε για την πίστη και την ευσέβειά της. Έμεινε χήρα σε νεαρή ηλικία και αφιέρωσε τη ζωή της στο Θεό και την αγωγή του γιου της. Του δίδαξε πώς να είναι αγνός και ενάρετος.

Ο ίδιος ο Ιωάννης διέθετε μια φύση φλεγόμενη για την ευσέβεια και την υπεράσπιση της δικαιοσύνης. Είχε θάρρος και τα χαρίσματά του στη ρητορική ήταν θαυμαστά. Έτσι, γεννήθηκε η ιδέα να γίνει δικηγόρος. Βαπτίστηκε σε ηλικία δεκαοχτώ χρόνων, έγινε αναγνώστης και ασχολήθηκε με τη φιλοσοφία των αγίων. Μετά τη βάπτισή του, κανείς δεν είδε ούτε άκουσε τίποτε κακό για τον Ιωάννη. Ήταν πολύ αυστηρός με τον εαυτό του. Έκανε νηστεία, αγρυπνία και προσευχή. Η πρόοδός του ήταν τόσο γρήγορη, ώστε απέκτησε την ικανότητα να προσεύχεται ακατάπαυστα. Σε ηλικία είκοσι ετών, η φήμη του είχε ήδη εξαπλωθεί.

Όταν πέθανε η μητέρα του, μπόρεσε να πραγματοποιήσει τον πόθο του, να γίνει μοναχός στα βουνά γύρω από την Αντιόχεια. Έζησε εκεί για πολύ καιρό. Προσευχόταν και μελετούσε τις γραφές. Επειδή όμως σκληραγωγούσε τον εαυτό του νηστεύοντας και εκτέθηκε στο κρύο, αρρώστησε βαριά στα νεφρά. Έτσι, γύρισε πίσω στην Αντιόχεια. Κατά την περίοδο αυτή, έλαβε γνώση των θείων πραγμάτων και άρχισε να διδάσκει, γράφοντας πραγματείες, παρά τη νεαρή του ηλικία.



Μετά την επιστροφή του στην Αντιόχεια, χειροτονήθηκε διάκονος και, αργότερα, πρεσβύτερος. Έγινε δεκτός από το λαό, αφού, μάλιστα, ανέλαβε και την καθοδήγηση της μεγάλης Μητρόπολης. Ο λόγος του ήταν τόσο λαμπρός και γεννούσε τέτοιο θαυμασμό, ώστε σε κάθε ομιλία του συγκεντρωνόταν ολόκληρη η πόλη. Η γλώσσα που χρησιμοποιούσε ήταν τόσο καθαρή, κατανοητή και γλυκιά, ώστε εισχωρούσε σε όλες τις καρδιές. Από όλους του Πατέρες της Εκκλησίας ο Ιωάννης ξεχώρισε περισσότερο στην ευφράδεια. Γι’ αυτό, σύντομα του αποδόθηκε η ονομασία «Χρυσόστομος». Επίσης, τον αποκαλούσαν «κήρυκα του ελέους» και «φωτισμένο οφθαλμό της μετάνοιας».

Μόλις έγινε αρχιεπίσκοπος Κωνσταντινουπόλεως, τα ρητορικά του χαρίσματα και η αγιότητά του έλαμψαν. Πλήθη πιστών άκουγαν τα κηρύγματά του με ενθουσιασμό. Έδειχνε πατρική αγάπη σε όλους. Δεν άργησε όμως να επιτεθεί στην υποκρισία και την υπερπολυτέλεια των ισχυρών, χωρίς να τους καταδικάσει ονομαστικά. Ο ίδιος πούλησε αντικείμενα αξίας και τα υπάρχοντα της αρχιεπισκοπής, για να μοιράσει τα χρήματα στους φτωχούς και να χτίσει νοσοκομεία και ξενώνες. Έτρωγε πάντα μόνος, ίσα – ίσα για να συντηρεί το σώμα του. Απέφευγε κοσμικές συζητήσεις. Αντίθετα, η φιλοξενία του ήταν απλόχερη. Οργάνωνε ψαλμωδίες, λιτανείες και αγρυπνίες. Ιδιαίτερα ενδιαφέρθηκε για τις ιεραποστολές.

Η ποιμαντική του δραστηριότητα σύντομα γέννησε την εχθρότητα εναντίον του σε κάποιους κατοίκους, που εκμεταλλεύτηκαν κάθε ευκαιρία, για να τον διώξουν. Ο Θεόφιλος Αλεξανδρείας τον κατηγόρησε, επειδή προσέφερε προστασία σε μια ομάδα μοναχών, που χαρακτηρίστηκαν «ωριγενιστές», δηλαδή αιρετικοί. Ο Ιωάννης μιμήθηκε το Χριστό και παραδόθηκε ο ίδιος αμέσως, αν και ο λαός ήταν έτοιμος να εξεγερθεί, για να τον υπερασπιστεί. Μετά την αναχώρησή του, έγινε σεισμός και ακολούθησαν άλλες καταστροφές. Έτσι, η αυτοκράτειρα κάλεσε πίσω τον Ιωάννη, που δεν ήθελε να κάνει συμβιβασμούς. Καταδικάστηκε ξανά σε εξορία. Τότε ο λαός συγκεντρώθηκε γύρω από την Αγια-Σοφιά. Ξέσπασαν συγκρούσεις και έπιασε φωτιά, που κατέστρεψε μεγάλο τμήμα του καθεδρικού ναού και του παλατιού της Συγκλήτου.

Εντωμεταξύ, ο Ιωάννης οδηγήθηκε στη Νίκαια και μεταφέρθηκε στην Κουκουσό, όπου υπέστη την πείνα, τις επιδρομές των βαρβάρων και την απομόνωση. Ο πάπας της Ρώμης ενδιαφέρθηκε για την κατάστασή του και προσπάθησε να τον στηρίξει, χωρίς επιτυχία. Ο Ιωάννης αναγκάστηκε να περπατά σε τραχείς δρόμους κάτω από δύσκολες καιρικές συνθήκες. Μετά από μήνες, έφτασε κοντά στον Πόντο και σταμάτησε κοντά σε ένα εκκλησάκι. Εκεί προσευχήθηκε. Το επόμενο πρωί, ζήτησε λευκά ρούχα, κοινώνησε και παρέδωσε την ψυχή του στο Θεό, λέγοντας: «Δόξα τῷ Θεῷ πάντων ἕνεκεν».

Για πολλά χρόνια, οι οπαδοί του Ιωάννη δεν αναγνώριζαν τους αντικαταστάτες του. Αφού αναγνωρίστηκε η αγιότητά του, τα τίμια λείψανά του επέστρεψαν θριαμβευτικά στην Κωνσταντινούπολη.

Χρύσα Μαυροπούλου

**Πρόκλος, Πατριάρχης Κωνσταντινουπόλεως**

Ο Άγιος Πρόκλος είχε καταγωγή από την Κωνσταντινούπολη και ήταν μαθητής του Αγίου Ιωάννη του Χρυσοστόμου. Ήταν γραμματέας του πατριάρχη Αττικού και, όταν αυτός απεβίωσε, πολλοί πρότειναν να τον διαδεχθεί ο άγιος Πρόκλος. Ωστόσο, προτιμήθηκε στη θέση του ο Σισίνιος. Ο ἀγιος Πρόκλος ήταν ταπεινός και ήρεμος και γι’ αυτό το λόγο δεν εξέφρασε κάποια αντίθεση σε αυτήν την επιλογή.

Αργότερα, χειροτονήθηκε επίσκοπος Κυζίκου, αλλά, φθάνοντας στην πόλη, δεν έγινε δεκτός από τους κατοίκους της. Επιστρέφοντας, ο άγιος Πρόκλος έμεινε χωρίς επισκοπή. Μετά το θάνατο του Σισινίου, είχε προταθεί για το θρόνο, αλλά ο αυτοκράτορας Θεοδόσιος προτίμησε το Νεστόριο της Αντιοχείας. Ο άγιος Πρόκλος αποφάσισε να αντικρούσει το Νεστόριο σε μια ομιλία ενώπιον του ίδιου του πατριάρχη, την ημέρα των Χριστουγέννων.

Μετά τον αφορισμό του Νεστορίου, ήρθε στο θρόνο ο Μαξιμιανός. Με την ταπεινοφροσύνη του, ο άγιος Πρόκλος, που παραγκωνίσθηκε για τρίτη φορά, υπηρέτησε το νέο πατριάρχη μέχρι την κοίμησή του.

Ο άγιος Πρόκλος προσπάθησε να εξαλείψει τη νεστοριανή αίρεση με διάφορους τρόπους. Έτσι, αφοσιώθηκε στην Εκκλησία. Πέθανε στις 12 Ιουλίου 446.

Ελένη Ιωαννίδου

**Ρωμανός ο Μελωδός**

Ο όσιος Ρωμανός γεννήθηκε στην Έμεσα της Συρίας, όπου υπηρετούσε ως διάκονος στην Εκκλησία της Βηρυττού, μέχρι που μεταφέρθηκε στην Κωνσταντινούπολη γύρω στο 496 και υπηρετούσε ως διάκονος στο ναό της Υπεραγίας Θεοτόκου. Προσευχόταν νύχτα μέρα. Ενώ έλαμπε από τις αρετές σε όλες τις ακολουθίες, δεν μπορούσε να υμνήσει τη δόξα του προς τον Θεό, όπως εκείνος επιθυμούσε, λόγω του ότι η φωνή του δεν ήταν μελωδική. Όμως τη νύχτα της αγρυπνίας των Χριστουγέννων, εμφανίστηκε στον όσιο Ρωμανό η Θεοτόκος και του έδωσε μια περγαμηνή τυλιγμένη, για να την φάει. Μόλις τη γεύτηκε, ανέβηκε στον άμβωνα και άρχισε να ψέλνει: «Η Παρθένος σήμερον, τον υπερούσιον τίκτει…». Μετά το δώρο αυτό που του χάρισε το Άγιο Πνεύμα, ο Ρωμανός έζησε τη ζωή χωρίς στενοχώρια.

Γιάννης Λαζαρίδης

**Μάξιμος ο Ομολογητής**

Ο άγιος Μάξιμος γεννήθηκε το 580 από επιφανή οικογένεια στην Κωνσταντινούπολη. Είχε θαυμάσιο μυαλό και υψηλές φιλοσοφικές ικανότητες. Αφού έκανε υπέροχες σπουδές, ακολούθησε πολιτική σταδιοδρομία. Το 610, όταν έγινε αυτοκράτορας ο Ηράκλειος, τον διόρισε αρχιγραμματέα του.

Όμως τα χρήματα και η δόξα δε σταμάτησαν το όνειρο που είχε. Μετά από τρία χρόνια, παραιτήθηκε και πήγε να μονάσει στη Μονή της Θεοτόκου. Στην Χρυσούπολη προόδευσε, μελετώντας την Αγία Γραφή και το βίο των Πατέρων της Εκκλησίας. Μπορούσε να ελέγχει σοφά το θυμό του. Μέσα στο κελί του ανέλυε το μυστήριο της Σωτηρίας μας. Μετά από δώδεκα χρόνια έκανε τα πρώτα του ασκητικά έργα για τον αγώνα ενάντια των παθών, για την αγάπη και την απάθεια.

Το 626 οι Άραβες και οι Πέρσες επιτέθηκαν στην Κωνσταντινούπολη, η οποία σώθηκε χάρη στην παρέμβαση της Παναγίας. Όμως οι μοναχοί διασκορπίστηκαν. Μετά απ’ αυτό, ο άγιος Μάξιμος έμεινε στην Κρήτη, όπου άρχισε τον αγώνα του. Μετά, πήγε στην Κύπρο, όπου γνώρισε το Σωφρόνιο, που ήταν μέγας γνώστης της μοναχικής παράδοσης.



Ο Ηράκλειος όμως ήθελε να αναδιοργανώσει τη βυζαντινή αυτοκρατορία και να επιτεθεί στους Πέρσες. Ήθελε, επίσης, να μη στραφούν σε αυτούς οι μονοφυσίτες. Ο πατριάρχης της Κωνσταντινούπολης Σέργιος, χωρίς να προσβάλει τη σύνοδο της Χαλκηδόνας, είπε ότι η ανθρώπινη φύση του Χριστού είχε παραμείνει ουδέτερη και παθητική. Το 630 ο αυτοκράτορας έδωσε εντολή στον Κύρο, τον πατριάρχη της Αλεξάνδρειας, να ενώσει τους μονοφυσίτες. Αυτό έγινε το 633.

Τότε, ένας άλλος άγιος, ο Σωφρόνιος, ύψωσε τη φωνή του και υποστήριξε τις δύο φύσεις του Θεού. Όμως του απαγόρευσαν να μιλάει και γι’ αυτό γύρισε στην Παλαιστίνη. Έγινε πατριάρχης Ιεροσολύμων και δημοσίευσε την εγκύκλιο επιστολή του, στην οποία έλεγε ότι η κάθε φύση έχει τη δική της ενέργεια· ένα είναι το πρόσωπο του Χριστού, ενώ δύο είναι οι φύσεις και οι ενέργειές του. Αργότερα, ο Άγιος Μάξιμος θέλησε να υποστηρίξει όσα δίδασκε ο Σωφρόνιος για τις δύο ενέργειες του Χριστού.

Το 638 ο Ηράκλειος δημοσίευσε την έκθεση, η οποία επανέλαβε την απαγόρευση να μιλούν για δύο φύσεις, και επέβαλε σε όλους τον μονοθελητισμό. Εκείνη τη χρονιά, πέθανε ο Σωφρόνιος και έτσι ο Μάξιμος όφειλε να πει δημόσια την αλήθεια. Τότε, ο Άγιος Μάξιμος ανέπτυξε το ανθρώπινο δόγμα της ενσαρκώσεως.

Το 638 πέθανε ο Σέργιος και πατριάρχης Κωνσταντινουπόλεως έγινε ο Πύρρος. Ο αυτοκράτορας Ηράκλειος, πριν πεθάνει, παραδέχτηκε ότι είχε αποτυχία στη θρησκευτική του πολιτική. Ο Πύρρος πήγε στην Αφρική, για να αντιμετωπίσει το Μάξιμο. Εκεί λογομάχησαν, αλλά ο άγιος Μάξιμος είχε τόσα πολλά επιχειρήματα, ώστε ο Πύρρος αναγνώρισε τα λάθη του και αναθεμάτισε τον μονοθελητισμό.

Ο αυτοκράτορας Κώνστας Β΄ απαγόρευσε στους χριστιανούς να μιλούν για τις δύο φύσεις. Τότε καταδίωκαν τους ορθόδοξους και κυρίως τους μοναχούς και φίλους του αγίου Μαξίμου. Ο άγιος Μάξιμος πήγε στον πάπα Ρώμης, τον άγιο Μαρτίνο, ο οποίος ήθελε να καταργήσει το μονοθελητισμό και να υπερασπιστεί την ορθοδοξία.

Για το γεγονός αυτό οργίστηκε ο αυτοκράτορας και έστειλε έναν έξαρχο επικεφαλής στρατεύματος στην Ρώμη. Εκεί συνέλαβαν τον πάπα και τον μετέφεραν στην Κωνσταντινούπολη, όπου δικάστηκε ως εγκληματίας και πέθανε σε άσχημη κατάσταση το Σεπτέμβριο του 655. Τον άγιο Μάξιμο τον συνέλαβαν, λίγο πριν συλλάβουν το Μαρτίνο. Μαζί του ήταν ο μαθητής του Αναστάσιος και ένας άλλος Αναστάσιος. Κατηγορήθηκε για αντίσταση προς την εξουσία και για το ότι βοήθησε τους Άραβες και προκάλεσε διχόνοια στην Εκκλησία. Ο άγιος Μάξιμος, ήρεμος και ατάραχος, τους απάντησε ότι προτιμάει να πεθάνει, παρά να προδώσει την πίστη του. Φυλακίστηκε για αρκετούς μήνες. Ο ίδιος καταδικάστηκε σε εξορία στη Βιζύη της Θράκης, ο μαθητής του στην Πέρβερη και ο άλλος Αναστάσιος στη Μεσημβρία.

Όταν ο άγιος Μάξιμος πληροφορήθηκε πως ο πάπας Ευγένιος Ι΄ θα αποδεχόταν μια συμβατική διατύπωση που υπέθετε μια 3η ενέργεια στο Χριστό, έστειλε δογματική επιστολή στη Ρώμη. Με αυτήν ανάγκασε τον αυτοκράτορα να κατανοήσει ότι έπρεπε να πάρει με το μέρος του το Μάξιμο, ώστε να υποτάξει τους ορθόδοξους. Ο αυτοκράτορας έστειλε τον επίσκοπο Θεοδόσιο και δύο αυλητές να τον συναντήσουν. Τότε ο άγιος Μάξιμος με δάκρυα τους έλεγε να γυρίσουν στην αληθινή πίστη, αλλά εκείνοι του όρμησαν και τον έβρισαν. Τον μετέφεραν στην Πέρβερη, όπου έζησε για έξι χρόνια μαζί με τον Αναστάσιο, μέχρι να γίνει η δίκη τους το 662. Εκεί τον ρώτησαν σε ποια εκκλησία ανήκει και εκείνος αποκρίθηκε ότι, για τον Κύριο, Καθολική Εκκλησία είναι η ορθή και σωτήρια ομολογία της πίστεως. Τον απείλησαν με ποινές και εκείνος είπε ότι προτιμάει να πεθάνει για τη δόξα του Θεού. Το δικαστήριο τους έβρισε και τους παρέδωσε στο διοικητή της πόλης, ο οποίος διέταξε να τους μαστιγώσουν και να τους κόψουν τη γλώσσα και το δεξί τους χέρι. Τους διαπόμπευσαν στην πόλη ματωμένους και τους φυλάκισαν σε διαφορετικό φρούριο στην Αλανία του Καυκάσου.

Στις 13 Αυγούστου το 662, ο άγιος Μάξιμος πέθανε. Λέγανε πως κάθε νύχτα τρεις δάδες άναβαν στον τάφο του από μόνες τους, συμβολίζοντας το Άγιο Πνεύμα. Το λείψανο του δεξιού του χεριού τιμάται στο Άγιο Όρος στη μονή Αγίου Παύλου.

Παρόλο που κοιμήθηκε στις 13 Αυγούστου, τον τιμάμε στις 21 Ιανουαρίου, γιατί είναι ένας από τους Μεγάλους Διδασκάλους και ομολογητές, που τιμώνται τον Ιανουάριο.

Παρασκευή Τσιμπούκα

**Θεόδωρος Στουδίτης**

Ο όσιος πατήρ ημών Θεόδωρος γεννήθηκε το 759 στην Κωνσταντινούπολη. Ο πατέρας του Φωτεινός του μετέδωσε τη σταθερότητά του στην ορθόδοξη πίστη, ενώ από τη μητέρα του απέκτησε το μεγάλο ζήλο του για την προσευχή και την άσκηση καθώς και μια βαθιά αγάπη για τη μοναχική ζωή.


Το 780 ο εκ μητρός θείος του Θεοδώρου Πλάτων επέστρεψε στην Πόλη, μετά από εξορία, και για δέκα χρόνια ήταν ηγούμενος της μονής των Συμβόλων. Ο Πλάτων έπεισε το Θεόδωρο και την οικογένειά του να ασπαστούν τον αγγελικό βίο. Ο πατέρας του Φωτεινός πούλησε όλα του τα υπάρχοντα εκτός από ένα αγρόκτημα στο όρος Όλυμπος της Βιθυνίας, το λεγόμενο Σακκουδίων, το οποίο σύντομα μεταμόρφωσαν σε κοινόβιο μοναστήρι. Εκεί ο Θεόδωρος ανέλαβε τα πιο επίμοχθα καθήκοντα και δε ζούσε πια για τον εαυτό του αλλά για το Θεό και τους αδελφούς του. Γι’ αυτό, έλαβε το χάρισμα των δακρύων.

Το 787 χειροτονήθηκε πρεσβύτερος από τον πατριάρχη Ταράσιο και από τότε επιδόθηκε σε πιο αυστηρή άσκηση. Ο Πλάτων πρότεινε στο Θεόδωρο να αναλάβει την ηγουμενία της Μονής, αλλά εκείνος αρνήθηκε από ταπεινοφροσύνη. Λίγα χρόνια αργότερα, αναγκάστηκε να δεχτεί το αξίωμα, επειδή ο Πλάτων ασθένησε σοβαρά.

Το 795 ο αυτοκράτορας Κωνσταντίνος ΣΤ΄ συνέλαβε και φυλάκισε τον Πλάτωνα στην Πόλη, ενώ το Θεόδωρο και μερικούς μοναχούς τους εξόρισε στη Θεσσαλονίκη. Το 797 ο Πλάτων, ο Θεόδωρος και οι σύντροφοί τους απελευθερώθηκαν και επέστρεψαν στη Μονή Σακκουδίωνος. Γρήγορα, όμως, εγκατέλειψαν το όρος Όλυμπος και βρήκαν καταφύγιο στην Κωνσταντινούπολη, στη Μονή του Στουδίου. Εκεί ο αριθμός των μοναχών έφτανε τους επτακόσιους. Η ζωή τους εκεί, υπό την επίβλεψη του Θεοδώρου, ήταν όπως της πρώτης αποστολικής κοινότητας. Αυτή η Μονή έγινε το βασικό θρησκευτικό και πολιτιστικό κέντρο της εποχής, λόγω του ότι εκεί μπορούσε να βρει κάποιος αγιογράφους, εικονογράφους, χειρογράφους και κάθε είδους εργαστήρια.

Το 806 ο Πλάτων, ο Θεόδωρος και ο αδελφός του Ιωσήφ εξορίστηκαν ο καθένας σε ξεχωριστό νησί των Πριγκιποννήσων. Δύο χρόνια αργότερα, επέστρεψαν στη Μονή τους.

Το 815 ο Λέων ο Αρμένιος ξανάρχισε τη δίωξη των αγίων εικόνων. Την Κυριακή των Βαΐων του ίδιου έτους, ο Θεόδωρος οργάνωσε μεγάλη λιτανεία των εικόνων από χίλιους μοναχούς στους δρόμους της Βασιλεύουσας. Αυτή του η στάση τον οδήγησε στην εξορία και τη φυλάκιση στη Μετώπη. Το 816 τον έστειλαν στη Βόνητα, όπου τον έκλεισαν στην κορυφή ενός πύργου, τον μαστίγωσαν και τον άφησαν μισοπεθαμένο. Από εκεί τον μετέφεραν σε μια φυλακή αποκομμένη από τον έξω κόσμο.



Ελευθερώθηκε το 820 μετά το θάνατο του αυτοκράτορα και εγκαταστάθηκε προσωρινά στη Μονή Κρήσκεντος, στον κόλπο της Νικομήδειας. Στις 11 Νοεμβρίου 826 αναπαύθηκε, αφού μετέλαβε για τελευταία φορά και έδωσε εντολή στους μοναχούς να αρχίσουν τη νεκρώσιμη ακολουθία του και να ψάλουν το 118ο ψαλμό. Ο άγιος Θεόδωρος παρέδωσε την ψυχή του στο Θεό σε ηλικία 67 ετών.

Έφη Καλαϊτζίδου

**Θεοφάνης Γραπτός**

Ο όσιος Θεοφάνης γεννήθηκε στην Παλαιστίνη το 778 από ευλαβείς γονείς, οι οποίοι έστειλαν τα παιδιά τους στη Μονή του Αγίου Σάββα. Ακολουθώντας το παράδειγμα του Θεοδώρου, του πρωτότοκου αδερφού του, ο Θεοφάνης διέπρεψε στην ταπείνωση και στην υπακοή. Γρήγορα, ο πατριάρχης Θωμάς χειροτόνησε τους δύο αδερφούς ιερείς, στέλνοντάς τους στην Κωνσταντινούπολη και τη Ρώμη, προκειμένου να στηρίξουν την ορθόδοξη πίστη και την Εκκλησία των Ιεροσολύμων.

Με νέο βασιλιά το Λέοντα Ε΄ Αρμένιο, γρήγορα κηρύχθηκε το πρώτο διάταγμα κατά των αγίων εικόνων, που στρεφόταν μόνο ενάντια στους ορθοδόξους επισκόπους. Ο άγιος Μιχαήλ με τους μαθητές του ζήτησαν από τον αυτοκράτορα να επιστρέψει στην ορθόδοξη πίστη. Μετά, όμως, από διαταγή του αυτοκράτορα, μαστιγώθηκαν και οδηγήθηκαν στη φυλακή. Ύστερα από πολλές προσπάθειες να τους προσηλυτίσουν, τους χώρισαν.

Αφού δολοφονήθηκε ο Λέων, στο θρόνο ανέβηκε ο Μιχαήλ Β΄, ο οποίος σταμάτησε τους διωγμούς. Τότε οι ομολογητές απελευθερώθηκαν. Όταν, όμως, ο γιος του Θεόφιλος ανέβηκε στο θρόνο, οι διωγμοί ξανάρχισαν, ξεπερνώντας σε έκταση και αγριότητα κάθε προηγούμενο. Έπειτα από σκληρά βασανιστήρια, τα δύο αδέλφια εξορίστηκαν σε ένα νησί. Μετά από δύο χρόνια, τους κάλεσαν για ανάκριση. Αφού απέδειξαν ότι τα κείμενα των θεολόγων της αυλής ήταν νόθα και πως η προσκύνηση των αγίων εικόνων είναι μια αληθινή ομολογία της ενανθρώπισης του Ιησού Χριστού, υποβλήθηκαν για άλλη μια φορά σε βασανιστήρια ενώπιον του αυτοκράτορα Θεοφίλου. Οδηγήθηκαν στη φυλακή και μετά εξορίστηκαν στην Απάμεια της Βιθυνίας, όπου και ο Θεόδωρος εξαντλημένος και σε μεγάλη ηλικία παρέδωσε την ψυχή του στον Κύριο. Μετά τον θάνατό του, ο Θεοφάνης εξορίστηκε στη Θεσσαλονίκη.

Το 842 η αυτοκράτειρα Θεοδώρα και ο γιος της Μιχαήλ αναστήλωσαν τις άγιες εικόνες.

Γιώργος Νικολαΐδης

**Μέγας Φώτιος**

Ο πατήρ Φώτιος ο Μέγας γεννήθηκε το 810. Καταγόταν από οικογένεια που ανήκε στη βυζαντική αυτοκρατορία, τόσο από την πλευρά του πατέρα του όσο και από εκείνη της μητέρας του. Οι γονείς του, μαζί με την ευγενική καταγωγή και τα πλούτη, του άφησαν μια μεγάλη περιουσία καθώς και την αληθινή πίστη. Ο Φώτιος ήταν προικισμένος με διανοητικές ικανότητες. Μελετούσε, για ολόκληρες νύχτες, όλες τις επιστήμες. Έτσι, τον αναγνώρισαν ως το σοφότερο άνδρα της εποχής του. Έγινε δάσκαλος της αριστοτελικής φιλοσοφίας και της θεολογίας στην αυτοκρατορική Ακαδημία. Το 845, πηγαίνοντας σε μια διπλωματική αποστολή στη Βαγδάτη, συνέταξε τη *Μυριόβιβλον*. Η αποστολή αυτή τελείωσε με επιτυχία και, γυρίζοντας, έλαβε το αξίωμα του πρωτασηκρήτη.


Μετά από μια σύγκρουση ανάμεσα στο Βυζαντινό αυτοκράτορα Μιχαήλ Γ΄ και τον πατριάρχη Ιγνάτιο, ο Φώτιος χειροτονήθηκε πατριάρχης Κωνσταντινουπόλεως στις 25 Δεκεμβρίου του 858. Μέσα σε έξι μέρες, ανέβηκε σε όλους τους βαθμούς της εκκλησιαστικής ιεραρχίας.

Μετά από δύο συνόδους που έγιναν το 859 και το 861, αποφασίστηκε η εκθρόνιση του Ιγνατίου και η εξορία του στη Μυτιλήνη και, αργότερα, στη Τερέβινθο. Αντίθετα, η χειροτονία του Φωτίου κρίθηκε έγκυρη. Οι οπαδοί του Ιγνατίου, με πολλές ραδιουργίες, προσπάθησαν να ρίξουν το Φώτιο από το θρόνο του. Εκείνος, όμως, προσπαθούσε να αποφύγει τις συγκρούσεις, για να υπάρχει ενότητα και ειρήνη στην Εκκλησία.

Ο πάπας Νικόλαος Α΄, που ήταν με το μέρος του Ιγνατίου, για δικό του λογαριασμό προσπαθούσε να αναστήσει τη δυτική αυτοκρατορία, που είχε διαλυθεί με το θάνατο του Καρλομάγνου και τη συνθήκη του Βερντέν. Μετά την ανάμειξη του Νικολάου Α΄ στις υποθέσεις της Εκκλησίας της Κωνσταντινουπόλεως, ο Φώτιος τον κατήγγειλε για τους νεωτερισμούς που ήθελε να επιβάλει στη Ρώμη. Μετά την απόφαση αυτή, ο Φώτιος δέχθηκε την οργή του πάπα, που τον χαρακτήρισε ως «μοιχεπιβάτη», γιατί ζούσε ο νόμιμος κάτοχος του θρόνου. Μετά τη σύνοδο επισκόπων του 863, ο Φώτιος εκθρονίστηκε και, μαζί με αυτόν, όλοι οι κληρικοί που είχαν χειροτονηθεί από αυτόν.

Ο πατήρ Φώτιος, παρά τις αντιδράσεις, συνέχισε τις ιεραποστολές για τη διάδοση του Ευαγγελίου στους Σλάβους. Στην προσπάθειά του αυτή, τον βοήθησαν τα αδέρφια Κύριλλος και Μεθόδιος.

Ο Φώτιος ήταν ο πρώτος που έκανε κριτική στην Εκκλησία της Ρώμης για την υιοθέτηση της λέξης «Filioque» (=Και του Υιού). Ήρθε σε διαμάχη με το Νικόλαο Α΄, κάτι που οδήγησε τις δύο Εκκλησίες σε επίσημο Σχίσμα.



Ο Βυζαντινός αυτοκράτορας Βασίλειος Α΄ εκθρόνισε το Φώτιο, ο οποίος περιορίστηκε στη μονή της Σκέπης. Αντίθετα, ο Ιγνάτιος γύρισε στο θρόνο. Ο πάπας Αδριανός Β΄ ζήτησε νέα σύνοδο στην Κωνσταντινούπολη, η οποία καταδίκασε ξανά το Φώτιο. Η σύνοδος αυτή ονομάστηκε «Όγδοη Οικουμενική Σύνοδος», συγκεντρώνοντας 869 από τους 870 επισκόπους. Μαζί με το Φώτιο, καθαιρέθηκαν διακόσιοι επίσκοποι και πολλοί ιερείς αποσχηματίστηκαν. Μετά την εξορία του, για τρία χρόνια υπέστη σκληρή βία, χωρίς βιβλία.

Οι επίσκοποι, καταλαβαίνοντας το λάθος τους, έπεισαν τον αυτοκράτορα να κηρύξει άκυρες τις αποφάσεις της συνόδου του 870, για να γυρίσει πίσω ο Φώτιος. Μόλις επέστρεψε στην Κωνσταντινούπολη, ο Φώτιος συμφιλιώθηκε με τον Ιγνάτιο. Μετά το θάνατο του Ιγνατίου, πήρε το θρόνο του. Επιθυμία του ήταν να αποκαταστήσει το πρόσωπό του ύστερα από τις συκοφαντίες των ετών 869-870. Η ειρήνη και η ενότητα της Εκκλησίας έγιναν πραγματικότητα.

Όταν ο Λέων ΣΤ΄ ο Σοφός διαδέχθηκε τον πατέρα του Βασίλειο, αποφάσισε να καθαιρέσει τον πατριάρχη Φώτιο και τον έκλεισε στη μονή των Αρμερνιανών. Αυτός έμεινε εκεί για πέντε χρόνια. Έζησε με πολλές στερήσεις, γράφοντας όμως σπουδαία έργα, τα οποία κληροδότησε στην Εκκλησία. Πέθανε στις 6 Φεβρουαρίου 893.

Δημήτρης Ανανιάδης

**Συμεών ο Νέος Θεολόγος**

Υπήρξαν πολλοί άγιοι της Εκκλησίας, αλλά μόνο τρεις κρίθηκαν άξιοι του τίτλου «Θεολόγος». Αυτοί ήταν ο Άγιος Ιωάννης ο Ευαγγελιστής, ο Άγιος Γρηγόριος ο Θεολόγος και ο Άγιος Συμεών ο Νέος Θεολόγος. Ο άγιος αυτός ήταν σταλμένος στη βυζαντινή κοινωνία ως προφήτης του Θεού, για να δώσει στους κατοίκους μια μαρτυρία για το ότι κάθε Χριστιανός είναι ευλογημένος από το Θεό.

Γεννήθηκε το 949 μ.Χ. στη Γαλάτη της Παφλαγονίας στη Μ. Ασία. Οι γονείς του ήταν πλούσιοι ευγενείς και, αφού είχαν την οικονομική άνεση, τον έστειλαν σε ηλικία δώδεκα χρόνων στην Κωνσταντινούπολη, για να συνεχίσει τις σπουδές του. Εκεί, αργότερα, θα αναζητούσε έναν ικανό άνθρωπο, για να τον οδηγήσει στη σωτηρία της ψυχής του. Αποχαιρέτησε τους γονείς του, φεύγοντας για τη Βασιλεύουσα, με σκοπό να υποταγεί στο Θεό. Όταν έφτασε εκεί, του δόθηκε ένα κελί στη Μονή του Στουδίου, για να μείνει. Οι μοναχοί, επειδή τον ζήλευαν, θέλησαν να τον διώξουν από το μοναστήρι.

Πήγε ως δόκιμος στο μικρό μοναστήρι του αγίου Μάμαντος, έχοντας πάντα ως πνευματικό του το Συμεών τον Ευλαβή, από τον οποίο εκάρη μοναχός. Προχώρησε σε νέες πνευματικές αναβάσεις, καθώς άρχισε να μελετά στο κελί του το λόγο του Θεού. Δεν έβγαινε έξω παρά μόνο για τις ιερές ακολουθίες, όμως ο Χριστός τον οδηγούσε σε ουράνιες καταστάσεις. Στην αρχή, δεν μπορούσε να αντικρίσει το πρόσωπο του Χριστού, αλλά με τη συνεχή άσκηση κατάφερε να έχει αληθινή επικοινωνία μαζί του. Ο Χριστός τον αποκαλούσε «αδελφό» και «φίλο». Ο άγιος Συμεών ένιωσε ότι, αν και αμαρτωλός, είχε μέσα του τον Κύριο, όταν μια μέρα προσκύνησε την εικόνα της Παναγίας.

Μετά από δύο χρόνια, την ημέρα της χειροτονίας του σε πρεσβύτερο, το Άγιο Πνεύμα κάλυψε το κεφάλι του σαν απλό φως. Έκτοτε, μέχρι και το θάνατό του, τελούσε τη Θεία Λειτουργία, έχοντας ανάλογη οπτασία και αγγελική έκφραση.

Ακριβώς μετά από ένα χρόνο, ο ηγούμενος της Μονής πέθανε. Τότε, ο άγιος Συμεών εξελέγη από τους μοναχούς ηγούμενος στο Μοναστήρι του αγίου Μάμαντος, με την έγκριση, φυσικά, του πατριάρχη Νικολάου Χρυσοβέργη. Είχε αναλάβει ένα μοναστήρι που είχε γίνει πλέον κοιμητήριο ευγενών λαϊκών και ο μοναχικός βίος χαρακτηριζόταν από χαλαρότητα. Αυτό τον έκανε να αυξήσει τους κατηχητικούς του λόγους, ώστε οι μοναχοί να ενισχυθούν πνευματικά. Η ισχυρή του θέληση να τους κάνει όλους να αντικρίσουν τη Βασιλεία των Ουρανών τον έκανε να προβεί σε αποκαλύψεις προσωπικών βιωμάτων στα συγγράμματά του.

Τότε κάποιοι μοναχοί σχολίασαν τη μαρτυρία του με ειρωνεία, εκφράζοντας την αντίθεσή τους, επειδή προτιμούσαν μια πιο άνετη ζωή. Την ώρα ενός κατηχητικού του λόγου, τριάντα μοναχοί τού επιτέθηκαν. Αυτός όμως τους απέκρουσε, μένοντας ψύχραιμος και χαμογελαστός, κάνοντάς τους να απομακρυνθούν από την Εκκλησία. Εκείνοι όμως δε σταμάτησαν, αλλά ζήτησαν από τον πατριάρχη Σισίνιο να πάψει να μένει ο άγιος Συμεών στο Μοναστήρι. Φυσικά, η αίτησή τους απορρίφθηκε από τον πατριάρχη, που εξόρισε τους μοναχούς. Ωστόσο, ο άγιος Συμεών ζήτησε την ακύρωση της απόφασης του πατριάρχη και συγχώρεσε τους μοναχούς. Μετά από λίγο, η ειρήνη επανήλθε στη Μονή και συνεχίστηκε η εκφώνηση κατηχητικών λόγων. Χάρη στην ποιμαντική δράση του Αγίου το Μοναστήρι του αγίου Μάμαντος έγινε ένα από τα σημαντικότερα πνευματικά κέντρα στη Βασιλεύουσα. Παρ’ όλα αυτά, ο Συμεών έδινε μεγάλη προσοχή στους ασκητικούς αγώνες, και τρεις φορές την ημέρα αποσυρόταν στο κελί του, για να χύσει άφθονα δάκρυα. Έλαβε το χάρισμα της υπομονής μέσα από δοκιμασίες. Δυναμωμένος από νέα όραση του θείου φωτός, συνέθεσε τους *Ύμνους θείου έρωτος*.

Το έτος 1005 παραιτήθηκε από τα καθήκοντά του. Ενώ επί είκοσι πέντε έτη ήταν ηγούμενος, άφησε τη διαδοχή του στον Αρσένιο, τον οποίο είχε δοκιμάσει για πολύ καρό στην υπακοή. Ο ίδιος σε ένα απόμερο κελί αφιερώθηκε στην ιερή ησυχία. Εκεί γνώρισε τα ουράνια μυστήρια. Η δόξα που τον μεταμόρφωσε ήταν η ίδια με εκείνη των εκλεκτών στην τελική Ανάσταση.

Μετά την κοίμηση του πνευματικού του Συμεών του Ευλαβούς, ο Άγιος ζήτησε να αγιογραφηθεί η εικόνα του και να συντεθεί ακολουθία προς τιμήν του. Ύστερα από δεκαέξι έτη, ο Στέφανος, πρωτοσύγγελος του πατριάρχη, προσπάθησε να διασύρει τον άγιο Συμεών και, τελικά, κατάφερε με ραδιουργίες να τον εξορίσει στη Χρυσούπολη της Προποντίδας. Παρ’ όλες τις κακουχίες, ο Άγιος δε σταμάτησε να ευχαριστεί το Στέφανο για τις δυσκολίες που του προκαλούσε. Σε ένα ερειπωμένο παρεκκλήσι της αγίας Μαρίνας, τελούσε ειρηνικά τις ιερές ακολουθίες.

Όταν χάρη στη μεσολάβηση των μαθητών του ο πατριάρχης τον απέλυσε εν ειρήνη, ο Άγιος επέστρεψε στην αγία Μαρίνα, όπου συνέθετε ύμνους και λόγους. Έλαβε πλήθος χαρισμάτων κι έκανε πολλά θαύματα.

Σε βαθιά γηρατειά, ακινητοποιήθηκε εξαιτίας μιας πάθησης των εντέρων. Μέχρι την ημέρα τους θανάτου του (12 Μαρτίου), προσευχόταν. Τα φωτισμένα συγγράμματά του δίνουν σε όσους τα μελετούν μεγάλη πνευματική απόλαυση.

Ερτουγκένα Πάτα – Βούλα Ελευθεριάδου

**Ιωάννης Κουκουζέλης**

Ο όσιος Ιωάννης γεννήθηκε στο Δυρράχιο της Ιλλυρίας στα τέλη του 13ου αιώνα την εποχή των Κομνηνών. Ο Ιωάννης έμεινε ορφανός από πατέρα και τον ανέθρεψε η μητέρα του, που τον έστειλε στους καλύτερους διδασκάλους. Έτσι, απέκτησε εξαιρετική μόρφωση και σύντομα διακρίθηκε για την αγγελική φωνή του. Αργότερα, έγινε ο καλύτερος ψάλτης της αυτοκρατορικής αυλής. Ο αυτοκράτορας τού είχε μεγάλη συμπάθεια και σκεπτόταν να τον παντρέψει με την κόρη του.

Ο Ιωάννης, όμως, δεν το ήθελε και επιζητούσε με όλη του την ψυχή να εγκαταλείψει τον κόσμο και να αφιερωθεί στο μοναχικό βίο.

Ο Θεός τού έδωσε μια ευκαιρία, η οποία ήταν μια επίσκεψη του ηγουμένου της Μεγίστης Λαύρας στο παλάτι. Η όψη του εντυπωσίασε τόσο πολύ τον Ιωάννη, ώστε αποφάσισε να εγκαταλειψει τα εγκόσμια. Έβγαλε τότε τα μεταξωτά ενδύματα, φόρεσε έναν άθλιο χιτώνα και πήγε στο Άγιο Όρος.

Εκεί παρουσιάστηκε ως άγνωστος στην πύλη της Μεγίστης Λαύρας. Μετά από σύντομη δοκιμασία, έλαβε το αγγελικό σχήμα και του ανατέθηκε να βόσκει τους τράγους στη βουνοπλαγιά.

Μακριά από όλους προσευχόταν στο Θεό με γλυκύτατες και αρμονικές μελωδίες που όλη η φύση άκουγε. Τότε τον άκουσε ένας ερημίτης, ο οποίος ασκήτευε εκεί κοντά. Αμέσως ένιωσε τέτοιο θαυμασμό, που πήγε και το είπε στον ηγούμενο. Ο Ιωάννης τότε αναγκάστηκε να αποκαλύψει την πραγματική ταυτότητά του.

Χάρη στη μεσολάβηση του ηγουμένου μπόρεσε να μονάσει στο Αγιώνυμο Όρος, ενώ ο αυτοκράτορας τον αναζητούσε. Έτσι, ο Ιωάννης εγκαταστάθηκε κοντά στη Λαύρα, σε ένα κελί που ήταν αφιερωμένο στους αγίους Αρχαγγέλους. Τις έξι μέρες της εβδομάδας, έμενε εκεί μέσα, για να βρει ησυχία. Μόνο την Κυριακή πήγαινε στην Εκκλησία, για να ψάλει.

Ένα Σάββατο του Ακαθίστου, ενώ έψελνε τον Κανόνα της Θεοτόκου, παρουσιάστηκε μπροστά του η Θεοτόκος, που του έδωσε ένα χρυσό νόμισμα και του είπε: «Ιωάννη, παιδί μου, ψάλε για χάρη μου και δε θα σε εγκαταλείψω». Επίσης, με θαύμα της Θεοτόκου θεραπεύθηκε το πόδι του, που είχε κουραστεί από την πολύωρη ορθοστασία στο ψαλτήρι.

Το υπόλοιπο του βίου του το πέρασε ως όσιος με νηστεία και προσευχή. Όταν πέθανε, συγκέντρωσε όλους τους αδελφούς του μοναστηριού, για να τους πει την επιθυμία του να τον θάψουν στο κελι των Ταξιαρχών (1341).

Γιάννης Λαζαρίδης

**Γρηγόριος Παλαμάς**

Ο άγιος Γρηγόριος Παλαμάς γεννήθηκε στην Κωνσταντινούπολη το 1296 από γονείς αριστοκράτες που είχαν μετοικήσει εκεί από τη Μικρά Ασία. Ο Άγιος γιορτάζεται τη Β΄ Κυριακή των Νηστειών. Η τιμή για τον Άγιο ξεκίνησε μετά το θάνατό του στη Θεσσαλονίκη, ύστερα από τα θαύματα που έγιναν κοντά στη σορό του. Το 1363 αναπτύχθηκε και η τιμή του στο Άγιο Όρος. Στη Μεγίστη Λαύρα, η μνήμη του τιμάται στις 5 Νοεμβρίου. Στις πρώτες τοιχογραφίες που τον απεικόνιζαν ονομαζόταν «Νέος Χρυσόστομος».

Ο πατέρας του Κωνσταντίνος ήταν αυλικός του αυτοκράτορα Ανδρόνικου Β΄ Παλαιολόγου και έγινε μοναχός, προτού πεθάνει. Τότε η σύζυγός του Καλλονή θέλησε να μορφώσει τα επτά παιδιά της. Ειδικά, ο μεγαλύτερος γιος της Γρηγόριος έγινε άριστος στη φιλοσοφία. Το 1316 ο Γρηγόριος αποφάσισε να πάει με τους δυο αδερφούς του στη Μονή Βατοπεδίου του Αγίου Όρους, καθοδηγούμενος από το γέροντα Νικόδημο.

Ο θάνατος του αδελφού του Θεοδοσίου τον οδήγησε στη Μονή της Μεγίστης Λαύρας μαζί με τον άλλο αδελφό του Μακάριο. Εκεί ο Γρηγόριος έγινε ψάλτης. Επειδή ο τρόπος ζωής του ήταν ιδιαίτερα αυστηρός, έμοιαζε σχεδόν άσαρκος. Ποθώντας την ησυχία, μετά από τρία χρόνια, πήγε στη σκήτη την ονομαζόμενη «Γλωσσία». Χάρη στη μόνωση και την ησυχία, κατάφερε να επικαλείται διαρκώς τον Κύριο.



Λόγω των τουρκικών επιδρομών, αναγκάστηκε να αφήσει εκείνο το μέρος και να πάει μαζί με τους μοναχούς για προσκύνημα στους Αγίους Τόπους, ώστε να βρει εκεί καταφύγιο. Όμως επειδή εμποδίστηκε, έμεινε στη Θεσσαλονίκη, συμμετέχοντας σε δραστηριότητες ενός πνευματικού κύκλου υπό την καθοδήγηση του μελλοντικού πατριάρχη Ισιδώρου. Το 1326 χειροτονήθηκε πρεσβύτερος, αφού πρώτα βεβαιώθηκε πως ήταν θέλημα Θεού. Έπειτα, πήγε και στη Βέροια σε έναν άγιο τόπο, όπου είχε αγιάσει ο όσιος Αντώνιος ο Νέος. Εκεί έκανε πιο αυστηρή άσκηση, αφού τις πέντε μέρες της εβδομάδας ήταν έγκλειστος, νηστεύοντας, προσευχόμενος και κλαίγοντας για τις αμαρτίες του. Μόνο το Σάββατο και την Κυριακή έβγαινε έξω, για να τελέσει τη Θεία Λειτουργία. Έτσι, μπορούσε να προοδεύει συνεχώς στη μυστική κοινωνία του με το Θεό.

Όταν πέθανε η μητέρα του, πήγε στην Κωνσταντινούπολη και πήρε τις αδελφές του, τις οποίες οδήγησε σε ένα ασκητήριο κοντά στο δικό του. Μετά από λίγο, όμως, εγκαταστάθηκε στο κελί του Αγίου Σάββα, γιατί γίνονταν επιδρομές από τους Σέρβους στην περιοχή. Η νέα του κατοικία τον έφερε ακόμη πιο κοντά στο Θεό και ζούσε πιο απομονωμένος από τους ανθρώπους. Μόνο σε εξαιρετικές περιστάσεις πήγαινε στο μοναστήρι. Έτσι, έφτασε στη θεοπτία, που σημαίνει τη θέα του Θεού.

Το 1335 έγινε ηγούμενος της Μονής Εσφιγμένου. Επειδή ο ζήλος του ήταν ακατανόητος για τους άλλους μοναχούς, μετά από ένα χρόνο επέστρεψε στο ερημητήριό του. Το 1337 ο Βαρλαάμ, ένας μοναχός με μεγάλη φήμη στους κύκλους των μορφωμένων της Κωνσταντινούπολης, βρήκε την ευκαιρία, για να κατηγορήσει τους μοναχούς ως αιρετικούς. Ο τρόπος προσευχής τους τον είχε σκανδαλίσει.

Ο Γρηγόριος απάντησε στις κατηγορίες του Βαρλαάμ, υποστηρίζοντας τις μεθόδους προσευχής των μοναχών, που ονομάζονταν «ησυχαστές», γιατί προσπαθούσαν να συγκεντρώσουν το νου μες στην καρδιά. Ο Γρηγόριος δεν αρνούνταν ότι ο Θεός είναι απολύτως υπερβατικός και απερινόητος στην ουσία του. Διέκρινε στο Θεό την ουσία και τις ενέργειές του. Για το Γρηγόριο, ο Θεός δεν είναι αφηρημένη έννοια των φιλοσόφων, αλλά είναι Αγάπη, «πρόσωπον ζῶν» και «πῦρ καταναλίσκον», που κάνει τα πάντα, για να μας θεώσει, όπως διδάσκει η Γραφή.

Οι λαμπρές απαντήσεις του Αγίου, αφού αναγνωρίστηκαν από τους ηγέτες της Αθωνικής Πολιτείας στον Αγιορείτικο τόμο (που είχε γραφεί από το Γρηγόριο), υιοθετήθηκαν, στη συνέχεια, από την Εκκλησία, η οποία καταδίκασε το Βαρλαάμ.

Ο Γρηγόριος, για να γράψει ό,τι έζησε, έμεινε έγκλειστος σε ένα σπίτι στη Θεσσαλονίκη για κάποιο διάστημα, με αποτέλεσμα να μην πάει στο Άγιο Όρος. Πριν καλά – καλά επιστρέψει, ο παλιός φίλος του Ακίνδυνος τον κατηγόρησε ότι εισήγαγε νεωτερισμούς, με τη διάκριση ουσίας και ενεργειών στο Θεό. Συγχρόνως, ξέσπασε εμφύλιος πόλεμος, που οφειλόταν στην αντιζηλία δύο σπουδαίων ανθρώπων, του Αλεξίου Απόκαυκου και του Ιωάννη Καντακουζηνού. Ο Γρηγόριος, αν και αφορίστηκε και φυλακίστηκε, έγγραψε πραγματεία κατά του Ακίνδυνου. Το δόγμα του Γρηγορίου, καταδικάζοντας το Νικηφόρο Γρηγορά, αφορούσε τις άκτιστες ενέργειες του Θεού και τη θεία Χάρη και αναγνωρίστηκε ως κανόνας πίστεως για την Ορθόδοξη Εκκλησία.

Ο Πατριάρχης Ισίδωρος εμπιστεύτηκε το μητροπολιτικό θρόνο της Θεσσαλονίκης στο Γρηγόριο (Μάρτιος 1347). Λόγω του ότι η πόλη βρισκόταν στα χέρια των Ζηλωτών, ο νέος μητροπολίτης Γρηγόριος αναγκάστηκε να πάει στη Λήμνο, για να βρει καταφύγιο. Όμως μετά από λίγο μπόρεσε να επιστρέψει στην πόλη θριαμβευτικά. Με τη λάμψη του πνεύματός του, κατάφερε να φέρει κοντά στο Θεό μεγάλο πλήθος πιστών. Μάλιστα, με τη βοήθεια του Χριστού έκανε θαύματα και θεράπευσε πολλούς.

Καθώς πήγαινε προς την Κωνσταντινούπολη, πιάστηκε αιχμάλωτος των Τούρκων κι έμεινε στη Μικρά Ασία επί ένα χρόνο. Χάρη στην ευρύτητα του πνεύματός του, κατάφερε να κάνει φιλικές θεολογικές συζητήσεις με μουσουλμάνους. Απελευθερώθηκε κι επέστρεψε στη Θεσσαλονίκη. Όμως το 1354 ο Ιωάννης Ε΄ Παλαιολόγος στράφηκε εναντίον των οπαδών του αγίου Γρηγορίου.

Μετά τη συνοδική απόφαση του 1355, ο Άγιος επέστρεψε στη Θεσσαλονίκη κι ανέλαβε τα ποιμαντικά του καθήκοντα. Εξαιτίας μιας βαριάς ασθένειας στις 14 Νοεμβρίου 1359 παρέδωσε τη ζωή του στο Θεό. Ο Γρηγόριος ανακηρύχθηκε άγιος το 1368 και για τα πολλά θαύματά του τιμάται - μαζί με τον άγιο Δημήτριο - ως συμπολιούχος της Θεσσαλονίκης.

Παρθένα Ανδρεάδου

**Μάρκος ο Ευγενικός**

Ο άγιος Μάρκος ο Ευγενικός έζησε στην Κωνσταντινούπολη στην περίοδο, κατά την οποία οι Οθωμανοί την πολιορκούσαν. Ο άγιος Μάρκος γεννήθηκε το 1392, είχε την καλύτερη μόρφωση κοντά στους καλύτερους δασκάλους της Πόλης. Μετά από λίγο καιρό, έγινε καθηγητής στην Πατριαρχική Σχολή, αλλά εγκατέλειψε την ακαδημαϊκή σταδιοδρομία του σε ηλικία είκοσι έξι ετών και έγινε μοναχός σε ένα μοναστήρι κοντά στη Νικομήδεια. Εκεί ξεκίνησε την άσκηση και την προσευχή. Η απειλή των Τούρκων όμως τον ανάγκασε να γυρίσει πίσω στην Πόλη στη Μονή του αγίου Γεωργίου των Μαγγάνων. Στην προσευχή και τη διακονία των άλλων μοναχών πρόσθεσε τη μελέτη των εκκλησιαστικών Πατέρων και συνέταξε κάποια δογματικά συγγράμματα, που ακολουθούν την πορεία του Αγίου Γρηγορίου του Παλαμά (14 Νοεμβρίου), καθώς και λόγους για την προσευχή.



Ο άγιος Μάρκος κέρδισε την εκτίμηση του τότε αυτοκράτορα Ιωάννη Η΄ Παλαιολόγου (1425-1448), ο οποίος ετοίμαζε μία σύνοδο για την ένωση των δύο εκκλησιών, ελπίζοντας να κερδίσει κάτι από τον πάπα. Από μοναχός δέχθηκε να χειροτονηθεί μητροπολίτης Εφέσου και να συμμετάσχει στη βυζαντινή αντιπροσωπεία ως αναπληρωτής των πατριαρχών Ιεροσολύμων, Αντιοχείας και Αλεξάνδρειας. Η ελληνική αντιπροσωπεία αποτελούνταν από τον αυτοκράτορα, τον πατριάρχη Ιωσήφ Β΄ (1416-1439), είκοσι πέντε επισκόπους και μία ακολουθία επτακοσίων προσώπων. Ο αυτοκράτορας έφυγε για την Ιταλία μέσα σε ενθουσιώδες κλίμα. Όλοι πίστευαν ότι θα γινόταν επιτέλους η ένωση των δύο εκκλησιών, αλλά ο άγιος Μάρκος σκεφτόταν χωρίς προκαταλήψεις εναντίον των Λατίνων. Δε θα σταματούσε να πιστεύει σε όσα πίστευε και παλιότερα. Για εκείνον, όπως και για την πλειοψηφία των Ελλήνων, δεν υπήρχε άλλος τρόπος ένωσης από το να γυρίσουν οι καθολικοί πίσω στην Εκκλησία.

Όταν έφτασαν στη Φερράρα, ο πάπας Ευγένιος και οι θεολόγοι του έδειξαν ανάρμοστη συμπεριφορά απέναντι τους και ύστερα καθυστέρησαν την οικονομική συνδρομή, ώστε να αναγκάσουν ορισμένους επισκόπους να πουλήσουν μερικά ενδύματα, για να πληρώσουν το φαγητό τους. Η συμφωνία των Βυζαντινών ήταν πολύ δύσκολη, επειδή οι καθολικοί ήθελαν να κάνουν πολλές και σημαντικές αλλαγές σε όσα πίστευαν οι άνθρωποι. Ο άγιος Μάρκος ήθελε όμως ακόμη να προσευχόμαστε για τους νεκρούς και αυτό του το επέτρεψαν. Σε μία συζήτηση που έκαναν για το θέμα του Υιού, ο μητροπολίτης της Εφέσου ψήφισε αυτό που πίστευε, ότι δηλαδή ο Υιός, ο Πατέρας και το Άγιο Πνεύμα είναι μια «Τριαδική Μονάδα».

Ύστερα από επτά μήνες, ο πάπας αποφάσισε να μεταφέρει τη σύνοδο στη Φλωρεντία. Ο άγιος Μάρκος ήθελε να στηριχτεί στην πίστη και τη γραφή των Πατέρων για το θέμα της εκπορεύσεως του Αγίου Πνεύματος. Οι Λατίνοι ήθελαν να αλλάξουν την πίστη των Ελλήνων, αλλά ο άγιος Μάρκος προσπάθησε να εναντιωθεί σε αυτό. Μα ήταν ανώφελο, γιατί οι Λατίνοι επέβαλαν αυτό που ήθελαν. Στην Πόλη ολοένα αυξάνονταν η διχόνοια μεταξύ των κατοίκων. Αφού ο αυτοκράτορας υπέγραψε το διάταγμα της ψευδοένωσης, η λειτουργία των Λατίνων έγινε στις 6 Ιουλίου 1439, αλλά κανείς Έλληνας δεν κοινώνησε και αυτό εκνεύρισε τους Λατίνους.

Ο άγιος Μάρκος ήταν ο μόνος που αρνήθηκε να υπογράψει και ο πάπας τον χαρακτήρισε ως αιρετικό. Χάρη στον αυτοκράτορα, μπόρεσε και επέστρεψε στο Βυζάντιο μαζί με την αντιπροσωπεία του. Ο λαός του Βυζαντίου απέρριψε τη σύνοδο της Φλωρεντίας και αναγνώρισε τον Μάρκο ως Άγιο. Ο άγιος Μάρκος πίστευε ότι, όσο απομακρύνεται από τους αιρετικούς, πλησίαζε στο Θεό και σε όλους τους Αγίους.

Τελικά, ο άγιος Μάρκος επέστρεψε στη Μονή του, αλλά τον συνέλαβαν λόγω της «αίρεσής του». Ελευθερώθηκε το 1442 και επέστρεψε στη Μονή, από όπου συνέχισε τον αγώνα μέχρι που πέθανε.

Κωνσταντίνος Κυριαζίδης

**«ΑΝΑΤΟΛΗ ΚΑΙ ΔΥΣΗ»**

**Αμβρόσιος Μεδιολάνων**

Όταν πέθανε ο αρειανός επίσκοπος Αυξέντιος, τα Μεδιολάνα (σημερινό Μιλάνο) άρχισαν να ζουν πολύ δύσκολες και κρίσιμες ώρες. Ο λόγος ήταν η διαφωνία μεταξύ Ορθοδόξων και αρειανοφρόνων σχετικά με την εκλογή του νέου επισκόπου. Χρειάστηκε η παρέμβαση του τριαντάχρονου διοικητή της πόλεως, για να ηρεμήσουν τα πνεύματα και να επανέλθει η γαλήνη.

Ο Αμβρόσιος ήταν διοικητής των Μεδιολάνων και αυτοκρατορικός επίτροπος στη Λιγουρία και στην Αμιλία. Ήταν δίκαιος, στοργικός, συνετός και πιστός στο Θεό. Ο λαός τον συμπαθούσε και τον παραδέχτηκε αμέσως ως νέος επίσκοπο της πόλεως.



Πράγματι, στις 7 Δεκεμβρίου 374 ο Αμβρόσιος εκλέχτηκε επίσκοπος του Μιλάνου. Ο Μέγας Βασίλειος έστειλε τότε μια επιστολή, για να συγχαρεί το νέο επίσκοπο, δείχνοντας έτσι τη σύνδεση της Ανατολής με τη Δύση. Η επιστολή ήταν γραμμένη στα Ελληνικά, διότι ο Αμβρόσιος ήθελε να ομιλεί και να διαβάζει την ελληνική γλώσσα, η οποία του χάριζε ηρεμία και ομαλή σκέψη. Εξάλλου, πολλά θεολογικά έργα του ήταν στηριγμένα στους Έλληνες συγγραφείς και, ιδίως, στο Μέγα Βασίλειο.

Ο Αμβρόσιος αναγκάστηκε να αντιμετωπίσει τεράστια προβλήματα. Βρέθηκε αντιμέτωπος με μεγάλα εμπόδια που προέρχονταν από τους ισχυρότερους της γης.

Δεν είχε δική του περιουσία, διότι τη μοίρασε στην Εκκλησία και στους φτωχούς. Προκειμένου να απελευθερώσει το πλήθος χριστιανών αιχμαλώτων, Ελλήνων και Ρωμαίων, που οι Γότθοι είχαν μεταφέρει από τη Θράκη και την Ιλλυρία στα Μεδιόλανα, μετέβαλε τα αφιερώματα των πιστών σε νομίσματα. Έτσι, εξαγόρασε την ελευθερία τους.

Η χήρα αυτοκράτειρα Ιουστίνα, που ήταν αρειανή, απαιτούσε μέσω του γιου της Ουαλεντινιανού του Β΄ να δοθεί στους αρειανούς η Πορτιανή εκκλησία, για να γιορτάσουν το Πάσχα. Ο Αμβρόσιος όμως αρνήθηκε, με αποτέλεσμα να ξεσηκωθούν οι αρειανοί και να αρχίσουν να πολιορκούν την Πορτιανή. Έτσι, ο λαός στράφηκε εναντίον της αυτοκράτειρας. Τελικά, ο Αμβρόσιος νίκησε.

Η μνήμη του Αμβροσίου μένει αθάνατη, διότι ήταν πρότυπο για κάθε χριστιανό. Διηύθυνε τα εκκλησιαστικά θέματα για είκοσι ολόκληρα χρόνια έως την ημέρα του θανάτου του, στις 4 Απριλίου 397.

Ζωή Πουλτουρτζίδου

**Από το Βυζάντιο στη Ραβέννα**

**Μέρος Α΄**

Ο Νίκανδρος, γιος του κόμητος Ανδρόνικου, στρατιωτικού διοικητή του θέματος της Αρμενίας, στεκόταν πλάι στο άσπρο του άλογο στην άκρη της Μέσης οδού. Ο ανώτερος αξιωματικός του στρατού Θεόδωρος στάθηκε στα δεξιά του, για να απολαύσει κι εκείνος το πανόραμα της Προποντίδας. Η Πόλη ξεδιπλωνόταν με αφάνταστη γραφικότητα, καθώς γλυκοχάραζε. Το κράτος είχε κομψούς πύργους, στερεά τείχη κι έτσι στεκόταν περήφανο πάνω από το πέλαγος. Χαμηλά μπροστά τους, στα αριστερά ήταν η περίφημη Μονή του Σταδίου, τελειωμένη από το 463, όπου οι ακοίμητοι μοναχοί προσεύχονταν.

Ο νεαρός αξιωματικός Νίκανδρος δεν κατάφερε να κυριαρχήσει στο θαυμασμό του για την Πόλη. Ο Θεόδωρος, πολύπειρος, μια και ήταν εβδομήντα χρόνων, κοίταζε με στοργή το Νίκανδρο και του είπε πως εύχεται να μη δει ποτέ καπνούς και αίματα στην Βασιλεύουσα.

Οι δυο τους είχαν μια αποστολή. Έπρεπε να ταξιδέψουν από την Κωνσταντινούπολη στη Ραβέννα με τα άλογά τους. Βέβαια, γνώριζαν ότι το ταξίδι θα ήταν κουραστικό και πως θα έβλεπαν πολλά πράγματα. Θα περνούσαν μέσα από πολλές πόλεις, χωριά, χωράφια και ποτάμια. Ξέροντας περίπου πώς θα είναι το ταξίδι, ετοιμάστηκαν για την αναχώρηση. Έτσι, τα άλογα ξεκίνησαν να τρέχουν βορειοδυτικά. Μετά από εξακόσια περίπου βήματα, έφτασαν ως το Πενταπύργιον, που ήταν ένα μεγαλοπρεπές φρούριο, με πέντε στρογγυλούς πύργους στις γωνίες των πλευρών του. Αργότερα, πέρασαν γρήγορα στην πύλη του Ρηγίου και βγήκαν στην πεδιάδα της Θράκης. Ανάμεσα από τα χωράφια, διακλαδίζονταν ποτάμια με πλούσια νερά.

Ο Νίκανδρος ήταν δοσμένος ολόκληρος στην αποστολή του, ενώ ο Θεόδωρος θυμήθηκε πως, όταν υπηρετούσε στην ανακτορική φρουρά, οι Οστρογότθοι έφτασαν ως το Δυρράχιο. Ήταν ένας νομαδικός λαός που ζούσε από τις λεηλασίες. Ο βασιλιάς του Βυζαντίου τούς έδωσε πολλά χρήματα, για να δεχτούν ειρήνη. Ως εγγύηση ζήτησε το γιο του αρχηγού τους, το Θευδέριχο, που ήταν ευφυέστατος και γενναιότατος. Ο βασιλιάς προσφέρθηκε να του διδάξει ελληνικά γράμματα και βασιλικούς τρόπους. Τελικά, όμως, αυτός δεν έμαθε ποτέ γραφή. Οι βάρβαροι δεν ενδιαφέρονταν για τα γράμματα.

Όλα αυτά, όμως, αποδείχτηκαν μάταια, διότι αυτοί παρέμειναν εχθροί του Βυζαντίου. Το 481 ο αυτοκράτορας Ζήνωνας αναγκάστηκε να καλέσει τους Βουλγάρους για βοήθεια. Το 475, στο δυτικό μέρος της Ρωμαϊκής Αυτοκρατορίας, η εξουσία του Ρωμαίου αυτοκράτορα είχε ήδη καταλυθεί προ δεκαπενταετίας. Γι’ αυτό, ο Ζήνων έκανε ό,τι μπορούσε, ώστε ο ένας Γερμανός Θευδέριχος να αντικαταστήσει τον άλλο Γερμανό Οδόακρο στη διοίκηση της Ιταλίας.

Μετά από ένα μήνα, είχαν διανύσει οχτακόσια χιλιόμετρα. Μετά τη Θράκη, πέρασαν τον πρώτο σταθμό, τη Συλυμβρία στα Κύψελα και, αφού πέρασαν τον Έβρο, διέσχισαν την Τραϊανούπολη, τη Μαξιμιανούπολη και έφθασαν στη δροσερή κοιλάδα του Νέστου. Εκεί, ο νεαρός Νίκανδρος είχε την ευκαιρία να θαυμάσει την πυκνή βλάστηση, τα καλοδουλεμένα χωράφια και τους όμορφους συνοικισμούς.

Το βράδυ της δέκατης μέρας είχαν περάσει το Στρυμόνα και παρέκαμψαν τη λίμνη Βόλβη. Φιλοξενήθηκαν στη Θεσσαλονίκη. Από εδώ και πέρα, το ταξίδι τους δε θα ήταν τόσο ευχάριστο, εξαιτίας των επιδρομών των Γότθων, των Σλάβων και των Βουλγάρων. Στη συνέχεια του ταξιδιού τους, καθώς περνούσαν ανάμεσα από τη Δαλματία, αναφέρθηκαν στον Ιούλιο Νέπωττα, ο οποίος ήταν ο τελευταίος αυτοκράτορας του Δυτικού Ρωμαϊκού Κράτους, ο οποίος διώχτηκε από τον Οδόακρο το 475, οπότε κατέφυγε και πέθανε στη Θεσσαλονίκη.

Την τεσσαρακοστή πέμπτη ημέρα, οι επίσημοι ταξιδιώτες αναχώρησαν και αντίκρισαν τη Ραβέννα.

Ανατολή Θεολόγου



**Μέρος Β΄**

Ο άρχοντας Θεόδωρος και ο Νίκανδρος συνέχιζαν το ταξίδι τους προς τη Ραβέννα. Σε μια στιγμή, κάθισαν να την αγναντέψουν από τη βορεινή όχθη των εκβολών του Πάδου. Μαγεμένοι από το γλυκό φως της Ομβρίας, κοίταζαν έκπληκτοι την πρωτεύουσα του Δυτικού Ρωμαϊκού Κράτους. Κατά τη γνώμη τους, έμοιαζε με συνοικισμό σπαρμένο ανάμεσα σε μια μεγάλη δαντέλα από νησάκια. Όμως παρατήρησαν ότι δεν ήταν παραθαλάσσια.

Στο δρόμο συνάντησαν έναν άγνωστο, που τους έλυσε όλες τις απορίες για την παλιά διώρυγα του Αυγούστου και συνέχισαν, μάλιστα, μαζί το δρόμο τους, αφού είχαν όλοι τους τον ίδιο προορισμό. Η διώρυγα δε χρησιμοποιούνταν πια. Γι’ αυτό, άλλωστε, η Ραβέννα ήταν τόσο ασφαλής και απλησίαστη από εχθρικά στρατεύματα.

Ο άγνωστος λεγόταν Ιάσωνας και υποστήριξε ότι η Ραβέννα, η αποικία των Θεσσαλών, είναι μια ελληνική πόλη σε ιταλικό έδαφος. Τον ελληνικό της χαρακτήρα της τον έδιναν τα κτίρια και ο τρόπος ζωής των κατοίκων, όπως τον μεταδίδει από το παλάτι του ο βασιλιάς Θευδέριχος. Αυτός είναι υπεύθυνος να κυβερνά δίκαια και να οργανώνει την Ιταλία, ώστε να γίνει ένα ευνομούμενο κράτος. Οι Ρωμαίοι ήταν πολύ ευχαριστημένοι μαζί του. Αυτοί κράτησαν στα χέρια τους τη διοίκηση και τη δικαιοσύνη της χώρας.

Οι ταξιδιώτες θαύμασαν τα ωραία αρχιτεκτονικά μνημεία και πρόσεξαν τη λαμπρότητα με την οποία τους υποδέχτηκε ο Θευδέριχος. Ένα ιδιαίτερα σημαντικό γεγονός ήταν η προσφορά στον ηγεμόνα των τίτλων «πατρίκιος» και «στρατηγός». Τότε, αυτός προσκύνησε τη βούλα και την υπογραφή του Βυζαντινού αυτοκράτορα. Στη συνέχεια, είπε λόγια αληθινής υποταγής σε αυτόν και κάλεσε τους ξένους στο επίσημο γεύμα. Εκεί παρευρέθηκε και ο Κασσιόδωρος, που ήταν ο γραμματέας του «ρήγα», ιστορικός, νομομαθής και μορφωμένος όσο λίγοι και πρόσθεσε ότι «δεν είναι δυνατό να επιβληθεί με τη βία μια θρησκεία, διότι κανείς δεν μπορεί να πιστέψει χωρίς τη θέλησή του». Γι’ αυτό, αν και αρειανός, ο Θευδέριχος προστάτευε την περιουσία της Ορθόδοξης Εκκλησίας. Ένας άλλος Ρωμαίος ευγενής, ο Βοήθιος, αναφέρθηκε στο πολιτιστικό έργο του Θευδέριχου.

Ο Θευδέριχος είχε γίνει ένας συνετός και άξιος ηγεμόνας της Ιταλίας. Είχε δεχτεί μυστικά τα σπέρματα του βυζαντινού πολιτισμού, καθώς στο βυζαντινό παλάτι, μέσα στη Βασιλεύουσα, πέρασε τα εφηβικά του χρόνια.



Μετά το επίσημο γεύμα του Θευδέριχου, οι ταξιδιώτες έκαναν έναν περίπατο στην πόλη της Ραβέννας και οδηγήθηκαν στο ιερό του αγίου Ιωάννη του Ευαγγελιστή με τα θαυμαστά θεοδοσιανά κιονόκρανα και την εννιάπλευρη κόγχη. Πέρασαν από το οκταγωνικό βαπτιστήριο των Ορθοδόξων με τα ψηφιδωτά των Αποστόλων ενώ, λίγα χιλιόμετρα έξω από τη Ραβέννα, τα θεμέλια του μαυσωλείου του Θευδέριχου υπενθύμισαν στο Νίκανδρο και το φίλο του τη ματαιότητα αυτού του κόσμου.

Η γενική ιδέα, στην οποία κατέληξαν ύστερα από το ταξίδι τους στη Ραβέννα, ήταν πως το πνεύμα του Βυζαντίου κατόρθωσε να νικήσει τους βάρβαρους.

Μαρία Θεολόγου

**Ο χρόνος και η φύση του Σχίσματος κατά το Στήβεν Ράνσιμαν**

Στις αρχές του 11ου αιώνα, η χριστιανοσύνη ήταν ακόμα ενωμένη. Η Ανατολική Εκκλησία χωρίστηκε επίσημα από τη Δυτική Εκκλησία το έτος 1054.

Υπήρχαν αρκετές δογματικές διαφορές ανάμεσα στις δύο πλευρές. Η αμοιβαία ανοχή δεν ήταν επαρκής, για να εμποδίσει το Σχίσμα. Παράλληλα, η Εκκλησία της Κωνσταντινούπολης θα μπορούσε να ισχυριστεί ότι της είχαν δοθεί από Οικουμενικές Συνόδους τα ίδια δικαιώματα και προνόμια με τη Ρώμη. Κατά τον ιστορικό Στήβεν Ράνσιμαν, όμως, το ζήτημα δεν ήταν ξεκάθαρο.

Αν και η Ανατολή απέδιδε ιδιαίτερη ευλάβεια στη Ρώμη, εκείνον τον καιρό, ένας Ρωμαίος πάπας, ο Αναστάσιος Β’, αποδοκιμάστηκε ως αιρετικός από τον ίδιο το λαό και ένας άλλος, ο Ονώριος Α’, από το σύνολο της Εκκλησίας. Στο μεταξύ, η ίδρυση της Κωνσταντινούπολης μείωσε τη λαμπρότητα της παλιάς Ρώμης. Έτσι, οι Κωνσταντινοπολίτες θεώρησαν ότι η Εκκλησία τους θα έπρεπε να απολαύσει τα ίδια προνόμια με αυτά της εγκαταλελειμμένης πρωτεύουσας.

Αργότερα, στη Δύση η Ρωμαϊκή Αυτοκρατορία διαλύθηκε, γιατί έπεσε θύμα των βαρβαρικών επιδρομών. Στην Ανατολή, πάλι, η Κωνσταντινούπολη αναπτυσσόταν σταθερά, σε πλούτο και δόξα.

Η αξιοθαύμαστη αναγέννηση του παπισμού, την οποία έφεραν πρώτα οι δυτικοί αυτοκράτορες και μετά η ίδια η Εκκλησία οδήγησε σε μια εκκλησιαστική επεκτατική πολιτική, από πλευράς των παπών. Περίπου την ίδια περίοδο, συνέβησαν οι νορμανδικές επιδρομές στη Νότια Ιταλία, συμβάν που οδήγησε τον αυτοκράτορα του Βυζαντίου στην αναζήτηση συμμάχων. Κατέληξε στο συμπέρασμα ότι ο καταλληλότερος ηγέτης – βοηθός ήταν ο πάπας.

Λίγο αργότερα, οι Σταυροφορίες μετέφεραν το πρόβλημα της σχέσης ανατολικής και δυτικής χριστιανοσύνης σε λαϊκό επίπεδο. Ακολούθησε η έκρηξη μιας οξείας διαμάχης μεταξύ του αυτοκράτορα και των σταυροφόρων για την πόλη της Αντιόχειας και την Εκκλησία της. Ήδη, η ιδέα περί ιερού πολέμου είχε προκαλέσει σαφή αντιπαράθεση μεταξύ Ανατολής και Δύσης.

Παράλληλη με τις σταυροφορίες ήταν και η ανάπτυξη της εμπορικής ισχύος των ιταλικών κρατών. Αντίθετα, η απελπιστική οικονομική κατάσταση της Ανατολικής Αυτοκρατορίας ήταν εμφανής και ώθησε τους αυτοκράτορες να προβούν σε πολλές εμπορικές παραχωρήσεις και προνόμια προς αυτούς. Οι Βυζαντινοί είχαν την αίσθηση ότι η κυβέρνησή τους είχε περάσει σε λατινικά χέρια. Αντέδρασαν με τη σφαγή των Λατίνων στην Κωνσταντινούπολη το 1182, που κατάφερε να οξύνει την οργή της δυτικής χριστιανοσύνης.



Εάν, λοιπόν, το Σχίσμα είχε προκύψει μόνο από διαμάχες μεταξύ των ιεραρχών γύρω από τα πρωτεία και τις δογματικές – λειτουργικές διαφορές, οι απόπειρες που έγιναν από τους μετέπειτα αυτοκράτορες για την επούλωσή του, θα ήταν αρκετές. Όμως το νόημα του Σχίσματος ήταν βαθύτερο και στηριζόταν στην αμοιβαία αντιπάθεια των λαών της ανατολικής και δυτικής χριστιανοσύνης. Κατά το Στήβεν Ράνσιμαν, η άγνοια, η αφροσύνη και η μικρόψυχη αντιζηλία έπαιξαν αποφασιστικό ρόλο στη διάσπαση. Το μόνο που μπορούμε να ευχηθούμε είναι να επικρατήσει μια στάση θερμότερης αλληλεγγύης μεταξύ των χριστιανών, έτσι ώστε να μπορέσουμε να βαδίσουμε όλοι μαζί, ως μια δύναμη, κατά του εχθρού. Στους σκοτεινούς καιρούς που διανύουμε, ας ευχηθούμε να μας ενώνει ο σεβασμός, η αλληλοκατανόηση και η φιλία.

Μαρία Θεολόγου - Ανατολή Θεολόγου

**Η Δ΄ Σταυροφορία κατά το Στήβεν Ράνσιμαν**

Η Τέταρτη Σταυροφορία δεν ήταν επιτυχής, αν και οι προοπτικές ήταν καλές και υπήρχε αρκετός στρατός. Δυστυχώς, οι σταυροφόροι δεν άκουσαν τη συμβουλή του πάπα Ιννοκέντιου Γ’, το σχέδιο του οποίου ήταν καλό, απλό και ασφαλές, διότι απαιτούσε λιγότερες δαπάνες. Τα γεγονότα που ακολούθησαν ήταν μοιραία, αλλά το κυριότερο και καταστροφικότερο λάθος, κατά το Στήβεν Ράνσιμαν, ήταν ότι «οι στρατιώτες του Χριστού» δεν άκουσαν τον πάπα.

Αρχικά, ο πάπας έφριξε, όταν έμαθε ότι οι σταυροφόροι θα έκαναν επίθεση στη χριστιανική πόλη Ζάρα, αλλά αγνοήθηκε. Στη συνέχεια, ο Αλέξιος Δ’, γιος του εκθρονισθέντος αυτοκράτορα Ισαάκ Άγγελου, υποσχέθηκε να δώσει στρατιωτική αρωγή και μεγάλα χρηματικά ποσά στους σταυροφόρους, εάν τον βοηθούσαν να καταλάβει το θρόνο του Βυζαντίου. Ο πάπας δεν ερωτήθηκε και, όταν έμαθε το σχέδιο, διαφώνησε, αλλά αγνοήθηκε και πάλι.

Όταν έγινε αυτοκράτορας ο Αλέξιος, δεν μπόρεσε να πληρώσει την αμοιβή που είχε υποσχεθεί στους σταυροφόρους. Τους ζήτησε να κινηθούν γρήγορα προς τους Αγίους Τόπους, κάτι το οποίο δεν έγινε. Μάλιστα, συνελήφθη από τον όχλο και στραγγαλίστηκε.



Τότε, οι σταυροφόροι συμφώνησαν να καταστρέψουν το Βυζάντιο και να το αντικαταστήσουν με μια Λατινική Αυτοκρατορία. Επί τρεις μέρες λεηλατούσαν την Πόλη. Όταν μπήκαν στην Αγια – Σοφιά, συμπεριφέρθηκαν σαν βάρβαροι. Γαλλίδες πόρνες γλεντοκοπούσαν και μπαινόβγαιναν αναίσχυντα στο ιερό του ναού. Επίσης, οι σταυροφόροι και οι Φράγκοι γκρέμισαν τις μεταξωτές κουρτίνες και διέλυσαν το μέγα ασημένιο εικονοστάσι και το ιερό. Σημαντικά χειρόγραφα του αρχαίου κόσμου καθώς και πολλά βιβλία χάθηκαν τότε, ενώ καταστράφηκαν και πολύτιμες εικόνες. Καμία εκκλησία δε γλίτωσε. Το τίμημα της παράκαμψης των σταυροφόρων ήταν η έχθρα της ελληνικής χριστιανοσύνης.

Γιάννης Παπαμιχαηλίδης

**«Η ΑΛΩΣΗ ΤΗΣ ΠΟΛΗΣ»**

**Η Άλωση της Κωνσταντινούπολης κατά τον Τζον Τζούλιους Νόργουιτς**

Η προετοιμασία στην Κωνσταντινούπολη ξεκίνησε. Σε αυτή συνέβαλαν ενεργά οι κάτοικοι της πόλης με την επισκευή των αμυντικών έργων, τον καθαρισμό των περιτειχίων τάφρων και με την αποθήκευση τροφίμων, όπλων και εργαλείων.

Εκτός από τις ενέργειες των κατοίκων, ο αυτοκράτορας είχε στείλει εκκλήσεις στη Δύση. Τελικά, το Φεβρουάριο αποφάσισε η Γερουσία της Βενετίας να στείλει δύο μεταγωγικά με τετρακόσιους άντρες το καθένα, και δεκαπέντε γαλέρες, που αναχώρησαν στις 20 Απριλίου. Μαζί με αυτά οι Βενετοί συνεισέφεραν και εννέα εμπορικά πλοία.

Στην άμυνα της Κωνσταντινούπολης τάχτηκαν μια στρατιωτική δύναμη Γενοβέζων από την αποικία της Γένοβας στο Γαλατά, στα βορειοανατολικά του Κεράτιου Κόλπου, καθώς και μια αξιέπαινη ομάδα από την ίδια τη Γένοβα, που περιλάμβανε εφτακόσιους νέους άντρες. Ο αρχηγός τους, ο Τζοβάνι Τζουστινιάνι Λόνγκο, ήταν μέλος μιας από τις σημαντικότερες οικογένειες της Γαληνότατης Δημοκρατίας, με ειδικές γνώσεις στους πολιορκητικούς πολέμους.



Οι σύμμαχοι αυτοί ήταν για τον αυτοκράτορα ευπρόσδεκτοι, όμως δεν του έδιναν καμιά ελπίδα, αφού είχε μόλις είκοσι έξι πλοία στον Κεράτιο Κόλπο· επρόκειτο για έναν αριθμό ασύγκριτα μικρότερο από το σύνολο των πλοίων των Οθωμανών.

Στα τέλη Μαρτίου, ο γραμματέας του αυτοκράτορα Γεώργιος Σφραντζής πήρε την εντολή να κάνει μια απογραφή όλων των ανδρών της Πόλης, οι οποίοι θα μπορούσαν να κληθούν, για να επανδρώσουν τα τείχη. Όμως έπειτα από δέκα εξάρσεις Μαύρου Θανάτου που σημειώθηκαν τον προηγούμενο αιώνα, ο πληθυσμός της Βασιλεύουσας είχε μειωθεί δραματικά. Υπήρχαν 4.983 Έλληνες και λιγότεροι από 2.000 ξένοι. Συνεπώς, λιγότεροι από 7.000 άνδρες έπρεπε να υπερασπιστούν τείχη μήκους 22,5 χιλιομέτρων απέναντι στον οθωμανικό στρατό των 100.000.

Το Βυζάντιο στηριζόταν στα τείχη του, που ήταν πάνω από χιλίων ετών και ήταν γνωστά ως «Θεοδοσιανά Τείχη», από τον αυτοκράτορα Θεοδόσιο Β΄, στη βασιλεία του οποίου χτίστηκαν. Στους πολιορκητικούς πολέμους του Μεσαίωνα, ο επιτιθέμενος στρατός ήταν υποχρεωμένος να διασχίσει μια βαθιά τάφρο πλάτους δεκαοχτώ μέτρων, που, σε περίπτωση έκτακτης ανάγκης, κατακλυζόταν με νερό σε βάθος περίπου εννέα μέτρων. Εκτός από αυτήν, υπήρχε και ένα μετερίζι με πολεμίστρες και πίσω του ένα πεζούλι. Επίσης, υψωνόταν το εξωτερικό τείχος με ενενήντα έξι πύργους τοποθετημένους σε ίση απόσταση ο ένας από τον άλλον, μέσα στο οποίο βρισκόταν ένα φαρδύ πεζούλι. Το βασικό αμυντικό έργο, όμως, ήταν το μεγάλο εσωτερικό τείχος, το οποίο, επίσης, είχε ενενήντα έξι πύργους, που εναλλάσσονταν με εκείνους του εξωτερικού οχυρωματικού έργου. Καμιά μεσαιωνική πόλη δεν είχε καλύτερη οχύρωση.



Στη διάρκεια των οκτώ εβδομάδων που ακολούθησαν, ο σουλτάνος υπέβαλε τα τείχη της Κωνσταντινούπολης σε ένα σφυροκόπημα με πυρά. Οι αμυνόμενοι εργάζονταν πίσω από ξύλινα πασσαλώματα ασταμάτητα, για να επιδιορθώσουν τις ζημιές, όμως αυτό δεν ήταν δυνατό να το κάνουν για πάντα. Άτρωτη σε οποιαδήποτε επίθεση ήταν μόνο η «μεγάλη αλυσίδα». Αυτή διέσχιζε την είσοδο προς τον Κεράτιο Κόλπο, ξεκινώντας από έναν πύργο κάτω από την Ακρόπολη και φτάνοντας μέχρι έναν άλλο στους μόλους του Γαλατά. Αρχικά, ο Τούρκος ναύαρχος απέτυχε να εμβολίσει αυτό το αμυντικό έργο των Βυζαντινών.

Ο σουλτάνος, από την άλλη, εστίαζε όλη του την προσοχή σε ένα μόνο στόχο. Έτσι, στα μέσα Απριλίου, είχε επικεντρωθεί στην εξασφάλιση του ελέγχου στον Κεράτιο Κόλπο. Πράγματι, το πρωί της Κυριακής, στις 22 Απριλίου, οι κάτοικοι της γενοβέζικης αποικίας στο Γαλατά, είδαν περίπου εβδομήντα τουρκικά πλοία να ρυμουλκούνται από πολλές ομάδες βοδιών και να ανηφορίζουν σε ένα λόφο (κοντά στη σημερινή πλατεία Ταξίμ), για να κατηφορίσουν αργότερα μέσα στον Κεράτιο Κόλπο.

Στις αρχές Μαΐου, ο αυτοκράτορας είχε μόνο μία ελπίδα, η οποία ήταν η αποστολή ενίσχυσης από τη Βενετία, χωρίς να είναι όμως σίγουρος για το ότι θα έρθει.

Τα μεσάνυχτα της 3ης Μαΐου, μια μπρατσέρα με ένα πλήρωμα δώδεκα εθελοντών από τη Βενετία - μεταμφιεσμένων σε Τούρκους - βγήκε κρυφά από την είσοδο του λιμανιού και επέστρεψε τη νύχτα της 23ης Μαΐου καταδιωκόμενη από οθωμανικά πλοία. Μόλις κατάφερε να μπει στον Κεράτιο Κόλπο, ο καπετάνιος ανέφερε στον αυτοκράτορα ότι δεν είχε δει ούτε ίχνος της βενετικής αποστολής. Αφού έπλεε στο Αιγαίο Πέλαγος επί τρεις εβδομάδες, συνειδητοποίησε το μάταιο της αναζήτησης και κάλεσε τους ναύτες, για να ακούσει τις γνώμες τους. Κατόπιν συζήτησης, πήραν την απόφαση, με κίνδυνο της ζωής τους, να επιστρέψουν και να δώσουν αναφορά στον αυτοκράτορα, ο οποίος τους ευχαρίστησε όλους προσωπικά.

Στην άλλη πλευρά, ο σουλτάνος συγκάλεσε πολεμικό συνέδριο στις 26 Μαΐου και ανακοίνωσε ότι είχε έρθει η στιγμή για την τελική επίθεση, η οποία θα ξεκινούσε τις πρωινές ώρες της Τρίτης 29 Μαΐου 1453.

Τα νέα έγιναν γνωστά στους αμυνόμενους Βυζαντινούς, οπότε την τελευταία Δευτέρα προ της τελικής επίθεσης, οι κάτοικοι της Κωνσταντινούπολης, μαζί με τον αυτοκράτορα, συγκεντρώθηκαν για μια τελευταία προσευχή. Όλοι κατευθύνθηκαν προς την Αγία Σοφία, ακόμη και οι Έλληνες που απέφευγαν να πάνε, γιατί δεν αποδέχονταν τις βεβηλώσεις των Λατίνων. Την κρίσιμη αυτή στιγμή, δεν είχε κανείς πουθενά αλλού να πάει.

Εκείνη τη νύχτα, ο Μωάμεθ έδωσε το σύνθημα στη 1.30 μετά τα μεσάνυχτα. Αμέσως άρχισαν να χτυπούν οι καμπάνες όλων των εκκλησιών της Κωνσταντινούπολης, μεταφέροντας σε ολόκληρη την πόλη την είδηση ότι η τελική μάχη είχε ξεκινήσει.

Οι επιθέσεις των Τούρκων ξεκίνησαν. Πρώτα, οι στρατιές των ατάκτων βασιβουζούκων, που δεν ήταν εκπαιδευμένοι ούτε ιδιαίτερα ικανοί μαχητές, απλά προκαλούσαν σημαντικές ζημιές και αποσκοπούσαν στο να καταστήσουν τους Βυζαντινούς ευκολότερα θύματα για τους επόμενους καλύτερους στρατιώτες. Έπειτα, επιτέθηκαν τα τάγματα των Τούρκων της Ανατολίας, που ήταν πλήρως εκπαιδευμένοι και απέβλεπαν στον Παράδεισο.

Τέλος, ήρθαν οι γενίτσαροι, που προχωρούσαν ευθεία μπροστά. Τότε χτυπήθηκε ο Τζοβάνι Τζουστινιάνι στο στήθος και χάθηκε κάθε ελπίδα, αφού πολλοί Γενοβέζοι τράπηκαν σε φυγή. Μέσα σε μια ώρα, οι Τούρκοι δημιούργησαν ένα ρήγμα στο τείχος, από το οποίο μπήκαν στην πόλη. Ο αυτοκράτορας όρμησε μέσα στην αναταραχή, πολεμώντας για την Κωνσταντινούπολη, και χάθηκε για πάντα.

Οι δρόμοι βάφτηκαν με αίμα γενναίων ανθρώπων. Θάνατος, λεηλασίες σπιτιών, βιασμός παιδιών και γυναικών. Παντού χάος. Εκκλησίες ισοπεδώθηκαν, εικόνες αφαιρέθηκαν, ενώ ιερείς και πλήθος πιστών σφαγιάστηκαν, την ώρα του Όρθρου στο ναό της Αγίας Σοφίας.

Αφού τελείωσε η καταστροφή, ο σουλτάνος μπήκε στη Βασιλεύουσα με το άλογό του. Κατευθύνθηκε προς την Αγία Σοφία και έδωσε εντολή στον ιμάμη να κηρύξει το όνομα του Αλλάχ. Ο Σταυρός έδωσε τη θέση του στην Ημισέληνο. Η Αγία Σοφία έγινε τζαμί, η Βυζαντινή Αυτοκρατορία μετατράπηκε σε Οθωμανική και η Κωνσταντινούπολη ονομάστηκε Ισταμπούλ.

Στο μεταξύ, η τραγική είδηση απλώθηκε στο χριστιανικό κόσμο, σπέρνοντας την πίκρα, τη φρίκη και την απογοήτευση. Ο βενετικός στόλος ενίσχυσης ήταν αγκυροβολημένος στη Χίο, περιμένοντας να φυσήξει ευνοϊκός άνεμος, για να πλεύσει προς την Κωνσταντινούπολη. Γενοβέζικα πλοία που ξέφυγαν από το Γαλατά τούς έφεραν τη δυσάρεστη είδηση. Ο καπετάνιος του στόλου τότε πήγε στην Εύβοια, όπου περίμενε νέες εντολές. Ωστόσο, ο ειδικός απεσταλμένος Μπαρτολομέο Μαρτσέλο συγχάρηκε το Μωάμεθ και προσπάθησε να επιβεβαιώσει την τήρηση της συνθήκης ειρήνης που είχε υπογράψει με τον πατέρα του. Ζήτησε, επίσης, να επιστραφούν τα βενετσιάνικα πλοία που παρέμειναν στην Κωνσταντινούπολη, τονίζοντας ότι δεν ήταν πολεμικά αλλά εμπορικά. Έπειτα από σκληρές διαπραγματεύσεις, ο Μωάμεθ επέτρεψε την επιστροφή των βενετσιάνικων πλοίων, χωρίς όμως τις εδαφικές και εμπορικές παραχωρήσεις του παρελθόντος.

Οι Γενοβέζοι έπαιζαν διπλό παιχνίδι. Έλαβαν διαβεβαιώσεις ότι θα διατηρούσαν στο Γαλατά τις περιουσίες τους και θα ασκούσαν ανενόχλητοι τα θρησκευτικά τους καθήκοντα, εάν παρέδιδαν τα όπλα τους και κατέστρεφαν τα οχυρά και την ακρόπολή τους. Έτσι, θα εξακολουθούσαν να υπάρχουν οι εμπορικές αποικίες της Γένοβας στη Μαύρη Θάλασσα. Μέχρι τα τέλη του αιώνα όμως, είχε χαθεί η εμπορική αυτοκρατορία της Γένοβας, αν εξαιρέσουμε τη Χίο, η οποία παρέμεινε γενοβέζικη μέχρι το 1566.

Ο πάπας της Ρώμης Νικόλαος έκανε τα πάντα στη Δύση, με σκοπό τη διοργάνωση μιας σταυροφορίας, την οποία υποστήριζαν ο Βησσαρίων και ο Ισίδωρος, οι δύο Έλληνες καρδινάλιοι, όπως και ο μεταγενέστερος πάπας Πίος Β΄. Η προσπάθεια αυτή όμως δεν είχε αποτέλεσμα. Η Ευρώπη μετά την Αναγέννηση δεν είχε την παλιά θρησκευτική της φλόγα. Έτσι, το Βυζάντιο νικήθηκε, με τον οθωμανικό στρατό ισχυρότερο από ποτέ.

Στη δεκαετία που ακολούθησε την Άλωση, έγιναν εκκαθαριστικές επιχειρήσεις στην Ελλάδα, όπου το Λατινικό Δουκάτο της Αθήνας κατακτήθηκε από τους Τούρκους το 1456. Παρόμοιο τέλος είχε το Δεσποτάτο του Μοριά και η βενετική αποικία του Νεγρεπόντε (Εύβοια). Στη βαλκανική ενδοχώρα ένα μέρος της Βοσνίας έπεσε το 1438, ενώ η υπόλοιπη μαζί με την Ερζεγοβίνη κατακτήθηκε από τους Τούρκους μεταξύ των ετών 1463 και 1480.

Το χριστιανικό προπύργιο της Ρόδου αποτελούσε μόνιμη πηγή ενόχλησης για το Μωάμεθ, που γι’ αυτό το 1480 στράφηκε εναντίον του. Ο Πέτρος ντ’ Ωμπισόν ήταν ο Μέγας Διδάσκαλος των Ιπποτών του Αγίου Ιωάννη, που από το 1306 είχαν το νοσοκομείο τους στο νησί. Αυτός είχε καλέσει τους καλύτερους ειδικούς σε θέματα πολέμου της εποχής, για να καταστήσει τη Ρόδο απόρθητη.

Η πολιορκία ξεκίνησε στις 23 Μαΐου και στις 27 Ιουλίου έγινε η τελική επίθεση. Επιτέθηκαν, πρώτα, οι βασιβουζούκοι και ακολούθησαν οι γενίτσαροι. Όρμησαν μέσα από τα απομεινάρια του τείχους δίπλα από τον «Ιταλικό Πύργο» και ύψωσαν το λάβαρο του Προφήτη μέσα στην πόλη. Τότε οι Ιππότες έκαναν μεγάλη αντεπίθεση. Όταν τραυματίστηκε σοβαρά ο Μέγας Διδάσκαλος, οι βασιβουζούκοι μυστηριωδώς το έβαλαν στα πόδια. Ίσως τρομοκρατήθηκαν στη θέα των χριστιανικών λαβάρων ή των δισδιάστατων αναπαραστάσεων του ανθρώπινου προσώπου. Ως αποτέλεσμα, ο θρίαμβος για τον τουρκικό στρατό μετατράπηκε σε μεγάλη καταστροφή.

Ο Μωάμεθ, έξαλλος από την ήττα του, άρχισε να ετοιμάζει καινούριο στρατό για τον επόμενο χρόνο. Την άνοιξη του 1481, όμως, ενώ κατευθυνόταν νότια μέσω της Μικράς Ασίας, για να αναλάβει τη διοίκηση, επλήγη από ελώδη πυρετό και δυο μέρες αργότερα πέθανε. Οι Ιππότες του Αγίου Ιωάννη θα παρέμεναν στη Ρόδο για σαράντα ακόμα χρόνια.

Στεφανία Παπαδοπούλου

**Η Άλωση της Κωνσταντινούπολης κατά το Γεώργιο Σφραντζή**

Η άλωση ξεκίνησε με το Μωάμεθ να μεταφέρει εβδομήντα καράβια από το Βόσπορο στον Κεράτιο Κόλπο, σέρνοντάς τα στην ξηρά σε απόσταση εννιά χιλιομέτρων. Εκμεταλλευόμενος τη δύσκολη θέση των Βυζαντινών, ζήτησε για δεύτερη φορά την Πόλη από τον αυτοκράτορα Κωνσταντίνο Παλαιολόγο, αλλά η απάντηση του ήταν αρνητική. Στις 29 Μαΐου του 1453 άρχισε η μεγάλη επίθεση. Το μεγάλο κανόνι προκάλεσε ρήγμα στον πύργο του Αγίου Ρωμανού και χιλιάδες Τούρκοι όρμησαν στην τάφρο και στα τείχη των Βυζαντινών.

Οι Βυζαντινοί γέμισαν την τάφρο με νερό και έπνιξαν πολλούς από τους εισβολείς. Ταυτόχρονα, γκρέμιζαν και όσους προσπαθούσαν να ανέβουν με ανεμόσκαλες. Η μέρα πήγαινε να τελειώσει και η νίκη έκλεινε προς το μέρος των Βυζαντινών. Τότε, όμως, ο Ιουστινιάνης πληγώθηκε και η είδηση κατατρόμαξε τους Βυζαντινούς. Μια ομάδα γενιτσάρων, πάλι, βρήκε αφύλακτη μια μικρή πύλη, την Κερκόπορτα, οπότε μπήκε στην Πόλη και άνοιξε κάποιες μεγάλες πύλες, για να ορμήσουν και οι άλλοι.

Οι πολιορκημένοι άρχισαν να χτυπιούνται πισώπλατα και να υποχωρούν. Στην πύλη του Αγίου Ρωνανού πολέμησε γενναία και σκοτώθηκε ο αυτοκράτορας Κωνσταντίνος ο ΙΑ΄ ο Παλαιολόγος. Τελικά, η Πόλη έπεσε στα χέρια των Οθωμανών. Μια τρομερή φράση ακούγονταν από στόμα σε στόμα: «Ἡ Πόλις ἑάλω».

Δημήτρης Καλαϊτζίδης

**Τι μου έκανε εντύπωση από το Χρονικό της Άλωσης;**

Γράφει η Ελένη Παναγιωτίδου:

Ο Μωάμεθ πολιορκεί την Κωνσταντινούπολη. Οι πολιορκητές ξεχύνονται στα τείχη. Στήνουν ξύλινους πύργους, σκάβουν λαγούμια κάτω από τα τείχη, χτυπούν με καταπέλτες, προσπαθούν να σκαρφαλώσουν με ανεμόσκαλες. Και οι πολιορκημένοι αποκρούουν τις επιθέσεις και καίνε τους πύργους και τους αναρριχώμενους με υγρό πυρ. Και όταν πέφτει η νύχτα, γυναίκες και παιδιά μεταφέρουν υλικά, ενώ οι τεχνίτες επισκευάζουν τα ρήγματα που άνοιξαν τα κανόνια στα τείχη.

Γράφει ο Νίκος Τατίδης:

Στη Βασιλεύουσα υπήρχε το 1/3 του παγκόσμιου πλούτου, τον οποίο όλοι ήθελαν να καταλάβουν. Άλλος ένας λόγος, για τον οποίο έγινε η άλωση, ήταν η θρησκεία. Οι Βυζαντινοί ήταν Χριστιανοί Ορθόδοξοι και οι εχθροί τους ήταν τόσο οι Μουσουλμάνοι όσο και οι Ρωμαιοκαθολικοί.

Νομίζω πως οι εχθροί του Βυζαντίου θα ήθελαν οι μελλοντικοί κάτοικοι της, κατά βάση, ελληνικής αυτής περιοχής να συγκεντρώσουν ψευδείς πληροφορίες για το Βυζάντιο, ώστε να μην κάνουν κτήμα τους τον τεράστιο πολιτισμό του.



Γράφει η Κωνσταντίνα Μιχαηλίδου:

Το Βυζάντιο ήταν σε οικτρή κατάσταση και δεν είχε πόρους. Τα στρατιωτικά του μέσα ήταν σχεδόν ανύπαρκτα, καθώς είχε πολύ λίγο στρατό. Είχε ελάχιστη βοήθεια και συμμάχους. Αλλά και οι κάτοικοι της Κωνσταντινούπολης είχαν διχαστεί.

Η Βασιλεύουσα είχε πολλούς αντιπάλους που υπερίσχυαν, μια και διέθεταν πολύ καλύτερα όπλα. Ήταν περιπόθητη λόγω του πολιτισμού, της ιστορίας και του αμύθητου πλούτου της. Οι περισσότεροι λαοί την ήθελαν για πρωτεύουσα του δικού τους κράτους. Βέβαια, η Πόλη ήταν πολύ καλά οχυρωμένη.

Παρ’ όλα αυτά, είχε καταστεί εύκολος στόχος, αφού είχε δεχτεί πολλές επιθέσεις από το Μωάμεθ, που ονειρευόταν να την καταλάβει λόγω δικών του συμφερόντων. Ένας βασικός λόγος της μανιώδους επίθεσης των Οθωμανών μπορεί να ήταν και η απόρριψη των προτάσεων του Μωάμεθ από τον Κωνσταντίνο Παλαιολόγο.

**Το χρονικό της Αλώσεως και ο «Μαρμαρωμένος Βασιλιάς»**

Στις αρχές Απριλίου 1453, ο σουλτάνος απελπίστηκε, στην προσπάθειά του να πολιορκήσει την Κωνσταντινούπολη. Χρησιμοποιούσε υπερσύγχρονα όπλα και πολιορκητικές μηχανές, όπως ήταν η «Βομβάρδα». Οι αμύντορες του Βυζαντίου αντιστέκονταν με αρχηγό τον Κωνσταντίνο ΙΑ΄ Παλαιολόγο. Ο αυτοκράτορας πολεμούσε μόνος, χωρίς να δεχτεί βοήθεια από άλλους χριστιανούς. Τον συμβούλευαν, μάλιστα, να φύγει, για να σωθεί από τους εχθρούς. Εκείνος, όμως, αρνήθηκε να εγκαταλείψει την Πόλη και το λαό του. Επιθυμία του ήταν να επιβάλει την ειρήνη στο στρατό του και να παραμείνουν οι Έλληνες ενωμένοι.

Οι εχθροί συνέχιζαν τις πολιορκίες, όμως ήταν μάταιες οι προσπάθειές τους. Οργισμένος ο Μωάμεθ Β΄ ζήτησε στις 23 Μαΐου 1453 από το Βασιλιά να του παραδώσει την πόλη ακέραιη, πριν ερημωθεί από τον τουρκικό στρατό. Όμως εκείνος επέλεξε να πολεμήσει μέχρις εσχάτων, αψηφώντας το θάνατο. Έτσι, εντάθηκαν οι επιθέσεις, μα οι πολιορκημένοι δεν τα παράτησαν. Ο βασιλιάς έφιππος παρηγορούσε το λαό και οργάνωνε την άμυνα. Παρότρυνε το στρατό να μη δειλιάσει, αλλά να ελπίζει στη νίκη που θα τους έδινε ο Θεός. Δυστυχώς, ο ενετικός στόλος δεν έφτασε ποτέ και ο χριστιανικός κόσμος εγκατέλειψε την Πόλη.

Οι Τούρκοι έκαναν γενική επίθεση στις 29 Μαΐου. Ο βασιλιάς και οι πολιορκημένοι απέκρουσαν με επιτυχία σημαντικές επιθέσεις. Τότε, ενθουσιασμένος ο Κωνσταντίνος, ενθάρρυνε το λαό του. Αμέσως, τον περικύκλωσαν γενίτσαροι και εκείνος όρμησε καταπάνω τους. Το αίμα έτρεχε σαν ποτάμι από τα χέρια και τα πόδια του. Ο αυτοκράτορας πάλεψε μέχρι την τελευταία του πνοή.

Μόλις σκοτώθηκε ο βασιλιάς, ο λαός απελπίστηκε. Ο Μωάμεθ ο Πορθητής τον αναζήτησε και διέταξε να τον θάψουν με βασιλικές τιμές. Κανένας δεν τον ξέχασε, διότι έγινε σύμβολο στη συνείδηση του Γένους.

Και ο θρύλος πλάστηκε: Πριν μπουν οι Τούρκοι στην Πόλη, ο τελευταίος Έλληνας βασιλιάς τούς εμπόδισε με το σπαθί του. Όταν ένας Τούρκος επιχείρησε να τον χτυπήσει, εμφανίστηκε άγγελος Κυρίου και τον πήγε στη Χρυσόπορτα, όπου έμεινε μαρμαρωμένος και περιμένει να γυρίσει ο άγγελος, να τον σηκώσει στην ανάσταση του Γένους. Αυτός ο θρύλος περνά από γενιά σε γενιά. Έπειτα, ο Γ. Βιζυηνός, που ως παιδί είχε ακούσει το θρύλο, τον χρησιμοποίησε στο ποίημά του «Ο τελευταίος Παλαιολόγος». Ισχυρίζεται πως η γιαγιά του, που είδε το βασιλιά, του διηγήθηκε την ιστορία για την πολιορκία της Κωνσταντινούπολης. Ολοκληρώνει το ποίημα, λέγοντας ότι, όταν μεγαλώσει αυτός και οι άλλοι νέοι, θα ξυπνήσει ο βασιλιάς και θα σώσουν τη χώρα. Τότε, θα επανέλθουν όλα όσα διακόπηκαν με την κατάληψη της Πόλης.

Με τους θρύλους και τους θρήνους για την Άλωση, ο νεότερος Ελληνισμός πορεύεται στο χρόνο, έχοντας στο πλευρό του την Παναγιά.

Ανδριάννα Μιχαηλίδου

**Η ευχή του Αγίου Γενναδίου – Σχολαρίου, πρώτου Πατριάρχη Κωνσταντινουπόλεως μετά την Άλωση (1453)**

**Μέρος Α΄**

Ο πατήρ Γεννάδιος ξεκινά το λόγο του, αναφέροντας πως ο Θεός δημιούργησε τον ουρανό, τη γη και ό,τι υπάρχει σε αυτήν. Επίσης, λέει πως έστειλε τον Υιό του και το Άγιο Πνεύμα, για να φωτίζει όσους από τους μαθητές του έχουν ορθή πίστη.

Ο Άγιος Γεννάδιος συνεχίζει το λόγο του, αναφερόμενος στο Θεό ως παντοκράτορα, που έχει απέραντη δύναμη και προξενεί θαυμασμό στους αγγέλους. Στη συνέχεια, δέχεται πως είναι προστάτης όλων των αγαθών που υπάρχουν από τη γέννησή μας έως τώρα. Επίσης, λέει ότι οι πρόγονοι των Βυζαντινών τούς διηγήθηκαν τα έργα που έκανε ο Θεός στις ζωές τους σε παλαιότερες εποχές, για να γίνει γνωστή η βοήθεια που προσέφερε στους ανθρώπους. Αυτός είναι η μόνη ελπίδα τους.

Ο πρώτος Πατριάρχης Κωνσταντινουπόλεως αναφέρει πως ο Θεός ντρόπιασε τους Έλληνες και τα παιδιά τους και τους άφησε να γίνουν σαν τα πρόβατα που είναι έτοιμα για σφαγή. Ρωτάει, μάλιστα, το «γιατί». Απαντά, λέγοντας τα εξής: Αν και ο Θεός στάθηκε στους ανθρώπους, εκείνοι καταπάτησαν τη συμφωνία μαζί του και αθέτησαν όλα όσα έπρεπε να κάνουν, για να είναι σωστοί απέναντι στο Θεό, ώστε και εκείνος με τη σειρά του να τους βοηθάει.

Ο πατήρ Γεννάδιος κάνει λόγο για τα πολλά λάθη που έγιναν και τις αδικίες που έκαναν οι άνθρωποι απέναντι στο Θεό – Πατέρα τους. Ακόμη και οι άρχοντες δωροδοκήθηκαν και εξαπάτησαν τον κόσμο, λέγοντας ψέματα. Αναφέρει χαρακτηριστικά ότι όλοι οι άνθρωποι έγιναν ένα με τα ζώα. Μη υπακούοντας στις εντολές του Θεού, ήταν αντίθετοι με αυτόν, μια και προτίμησαν να ακολουθήσουν το δικό τους δρόμο και όχι εκείνον του Θεού.

Κωνσταντίνος Σακαλίδης

**Μέρος Β΄**

Ο πρώτος Πατριάρχης Κωνσταντινουπόλεως, ο Άγιος Γεννάδιος, ομολογεί ότι δίκαια οι άνθρωποι τιμωρούνται από το Θεό. Διότι, αν και έλεγαν καλά λόγια γι’ αυτόν, ταυτόχρονα τον βλαστημούσαν. Τώρα, όμως, κατάλαβαν το λάθος τους και την ανυπακοή που έδειξαν στο Θεό. Συνειδητοποιούν ότι υπέφεραν για το καλό τους.

Στη συνέχεια, ο Άγιος Γεννάδιος λέει ότι τώρα αναγνωρίζουν το Θεό ως Δεσπότη, από την απόφασή του να πέσει η Κωνσταντινούπολη στα χέρια των Τούρκων, εξαιτίας της αχαριστίας και της απιστίας τους.

Παρ’ όλα αυτά, όπως διδάσκει ο Άγιος, ο Θεός μάς φέρνει κοντά του με πολλούς τρόπους, ακόμη και όταν τιμωρεί. Παρακαλεί το Θεό να συγχωρέσει τους Βυζαντινούς, να τους λυπηθεί και να τους νοιαστεί, για να αντέξουν τις δοκιμασίες τους και να σώσουν έστω τις ψυχές τους. Ικετεύει το Θεό να παραμείνει κοντά τους, γιατί, αν αυτός είναι κοντά τους, τότε δε χάθηκε τίποτε. Ζητά από το Θεό να τους ακούσει με τη Χάρη του Χριστού και του Αγίου Πνεύματος, που θα βασιλεύουν στους αιώνες.

Μου κάνει εντύπωση ότι ο πατήρ Γεννάδιος, στην αρχή, δείχνει την αχαριστία των ανθρώπων προς το Θεό. Παρακάτω, ομολογεί ότι κατάλαβαν το λάθος τους και του ζητούν να εισακούσει τις προσευχές τους. Εκφράζει τη στενοχώρια των Βυζαντινών για όσα έκαναν, αλλά, αργότερα, δείχνει πως εξακολουθούν να τον αγαπούν και να του ζητούν συγχώρεση.

Ιδιαίτερα με συγκινεί η παρακάτω ιδέα του Πατριάρχη Κωνσταντινουπόλεως: Όσο ο Θεός είναι κοντά μας, δεν έχουμε χάσει τίποτε. Αν ο Θεός ενδιαφερθεί για εμάς, θα σωθούμε αμέσως.

Όλα όσα λέει αφορούν κι εμάς, επειδή κι εμείς σήμερα κάνουμε τα ίδια λάθη. Και σήμερα υπάρχουν άνθρωποι που δεν πιστεύουν στο Θεό και άλλοι άνθρωποι που εκμεταλλεύονται τους αδύναμους για δικό τους όφελος. Και σήμερα η ελπίδα μας είναι η πίστη μας στο Θεό. Μπορεί να γίνει θαύμα σε όσους πιστεύουν πραγματικά, ενώ εκείνους που δεν πιστεύουν ο Θεός μπορεί να τους τιμωρήσει, γιατί εκμεταλλεύονται τους αδύναμους.

Κωνσταντίνος Παρπουτζής

**«Η ΑΛΩΣΗ ΤΗΣ ΠΟΛΗΣ ΜΕΣΑ ΑΠΟ ΤΗ ΝΕΟΕΛΛΗΝΙΚΗ ΓΡΑΜΜΑΤΕΙΑ»**

**Τρεις θρύλοι της παράδοσης για την Άλωση της Πόλης:**

***Τα ψάρια του καλόγερου - Ο πύργος της βασιλοπούλας - Οι Κρητικοί πολεμιστές***

Ο κάθε θρύλος έχει τη δική του ιστορία. Οι θρύλοι αυτοί που θα σας παρουσιάσω είναι σημαντικοί, γιατί έχουν να κάνουν με την Άλωση της Πόλης.

Ο πρώτος θρύλος είναι για τα «ψάρια του καλόγερου». Ήταν κάποτε ένας καλόγερος ο οποίος είχε ψαρέψει ψάρια, τα οποία και τηγάνιζε. Από ένα πουλί έμαθε για την Άλωση της Πόλης. Τότε, αυτός σάστισε με την είδηση και είπε ότι, αν είναι αλήθεια, τα ψάρια θα ζωντανέψουν. Τότε, τα ψάρια πήδησαν ξανά στο ποτάμι από όπου τα ψάρεψε. Λέγεται ότι, όταν η Κωνσταντινούπολη ξαναγίνει ελληνική, τα ψάρια θα επιστρέψουν στο τηγάνι.

Ο δεύτερος θρύλος είναι «ο πύργος της Βασιλοπούλας». Υπήρχε ένα κάστρο το οποίο ήταν το ψηλότερο από όλα και ονομαζόταν «πύργος της βασιλοπούλας». Στο κάστρο αυτό ζούσε ένας βασιλιάς. Είχε μια κόρη που κατοικούσε στο συγκεκριμένο πύργο. Στο βασιλιά άρεσε να κυνηγάει. Έτσι, όταν πήγε μια μέρα να κυνηγήσει, άφησε την κόρη του στο θρόνο, αφού της είχε εμπιστοσύνη. Αν και τον είχαν προειδοποιήσει ότι θα έρχονταν οι Τούρκοι, αυτός έλεγε πως το κάστρο ήταν καλά οχυρωμένο. Αυτό, όμως, δε βοήθησε, γιατί οι Τούρκοι χρησιμοποίησαν δόλο, για να μπουν στο κάστρο. Έδειξαν στη βασιλοπούλα το χρυσοκέντητο μαντήλι του βασιλιά και, έτσι, η κόρη παρέδωσε το κλειδί. Όταν κατάλαβε ότι την κορόιδεψαν, έπεσε από τον πύργο, για να γλιτώσει από την ντροπή που αισθανόταν.

Ο τελευταίος θρύλος μιλάει για τους «Κρητικούς πολεμιστές». Τρεις Κρητικοί άρχοντες προστάτευαν έναν από τους πύργους της Βασιλεύουσας. Κατά την Άλωση, δε σταμάτησαν να πολεμούν και ο πύργος δεν κυριευόταν από τους Τούρκους. Ενημερώθηκε για την κατάσταση ο σουλτάνος, ο οποίος εντυπωσιάστηκε από την παλλικαριά τους. Θέλησε, τότε, να τους βοηθήσει, δίνοντάς τους ένα καράβι, για να επιστρέψουν με τους συντρόφους τους στην Κρήτη. Εκείνοι δέχτηκαν. Οι Κρητικοί άρχοντες επιβιβάστηκαν, αλλά το πλοίο δεν έφτασε ποτέ στον προορισμό του. Ο θρύλος λέει, ότι θα περιπλανιούνται αιώνια στο πέλαγος, μέχρι να έρθει η στιγμή να ξαναπολεμήσουν για την ανακατάληψη της Πόλης από τους Έλληνες. Τότε, το πλοίο θα τους φέρει στην Κωνσταντινούπολη, για να εκπληρώσουν την αποστολή τους.

Τα συμπεράσματά μου από τους θρύλους είναι τα εξής: Οι γενναίοι πολεμιστές αλλά και ο απλός λαός, όταν έμαθαν για την Άλωση της Πόλης στεναχωρήθηκαν, έχασαν τη γη κάτω από τα πόδια τους, ντροπιάστηκαν, Ήταν, όμως, και αισιόδοξοι για το ότι θα ερχόταν η στιγμή που θα ξαναγινόταν η Κωνσταντινούπολη ελληνική. Με εντυπωσίασαν τα μηνύματα και τα συναισθήματα που μετέφεραν οι θρύλοι για την ιστορία και την ταυτότητα των Ελλήνων. Αν και αυτά που, σύμφωνα με τους θρύλους, ένιωσαν και έζησαν οι Βυζαντινοί εκείνα τα χρόνια μάς φαίνονται αδύνατα, σίγουρα οι θρύλοι αυτοί έχουν και μια δόση αλήθειας.

Ανικέντα Ζόγκου

**Θρήνοι για την Αγια – Σοφιά και την Άλωση της Πόλης**

**ΜΕΡΟΣ Α΄**

*«Πήραν την Πόλη μωρέ πήραν την, πήραν τη Σαλονίκη*

*Πήραν και την Αγιά – Σοφιά, το μέγα μοναστήρι*

*Πο ’χει σαρανταδυό ‘κλησιές κι εξήντα δυο καμπάνες*

*Κάθε καμπάνα και παπάς κάθε παπάς και ψάλτης». (Ηπείρου)*

*«Ν’ ανέβαινα πολύ ψηλά, ψηλά απ’ τα ουράνια*

*Να διω την Πόλ’ πως καιητι, τα κάστρα πώς ρημάζουν*

*‘Πο μια μεριά ν’ ιδελιν φωτιά, ‘πο την αλλ’ χάρος την δέρνει*

*Τα μοναστήρια καίγουντι κι οι εκκλησιες χαλιούντι*

*Πήραν μανάδες με παιδιά και πεθερές με τα’ νύφες*

*Πήραν μια χήρα παπαδιά με δυο με τρεις νυφάδες».*

*(Μάλγαρα Ανατολικής Θράκης)*

*«Να ‘μαν δεντρί στη Βενετιά, χρυσή μηλιά στην Πόλη*

*Και κόκκινη τριανταφυλλιά, μεσ’ τους επτά ουρανούς*

*Ν’ ανέβαινα να βίγλιζα την Πόλη πως τουρκεύει*

*Πόλη μου για δε χαίρεσαι, για δε βαρείς παιγνίδια*

*Το πώς μπορώ να χαίρομαι και να βαρώ παιχνίδια*

*Μέσα με δέρνει ο θάνατος, ν’ όξω με δέρνει ο Τούρκος*

*Κι απ’ τη δεξιά μου τη μεριά, Φράγκος με πολεμάει…»*

*(Καππά Καρδίτσας)*

Και τα τρία δημοτικά τραγούδια μιλάνε για την Άλωση της Πόλης. Αν και το καθένα είναι ιδιαίτερο, έχουν όλα κάποια κοινά στοιχεία. Το γεγονός ότι προέρχονται από διαφορετικά μέρη μάς δείχνει πως η Κωνσταντινούπολη θα μείνει για πάντα στην καρδιά όλων μας, παρόλο που δεν είναι πια δικιά μας, και ότι η καταστροφή της Βασιλεύουσας γέμισε πόνο όλους, γενικά, τους Έλληνες.

Συγκεκριμένα, το πρώτο δημοτικό τραγούδι προέρχεται από την Ήπειρο, το δεύτερο από τα Μάλγαρα της Ανατολικής Θράκης και το τρίτο από την Καππά Καρδίτσας. Στο πρώτο τραγούδι, το θέμα είναι η κατάκτηση της Κωνσταντινούπολης από τους Τούρκους, στο δεύτερο, οι καταστροφές που έκαναν οι εχθροί στα μοναστήρια και οι αρπαγές μανάδων και παιδιών, ενώ στο τρίτο περιγράφονται τα φοβερά συναισθήματα λύπης και πόνου, καθώς οι Τούρκοι λεηλατούν την Κωνσταντινούπολη, σπέρνουν φόβο και τρόμο στις μανάδες, τα παιδιά, τις πεθερές και τις νύφες που παίρνουν για δούλους. Όλους τους δέρνει ο θάνατος και έχει φύγει η χαρά από την καρδιά τους. Αξίζει να αναφερθεί ότι στο τρίτο τραγούδι παρουσιάζεται η Πόλη προσωποποιημένη να «μιλάει» με τον ποιητή και να του κατονομάζει τις συμφορές που την έχουν περικυκλώσει, τον θάνατο, τους Τούρκους και τους Φράγκους. Η τελευταία αναφορά στους Φράγκους σίγουρα έχει σχέση με την απουσία των χριστιανών δυτικών Ευρωπαίων, οι οποίοι δεν έστειλαν την αναμενόμενη βοήθεια στους Βυζαντινούς κατά την πολιορκία της Πόλης.

Ανικέντα Ζόγκου - Βαγγέλης Λιάπης

Λάζαρος Σταματίου - Σίμος Ανανιάδης

****

**ΜΕΡΟΣ Β΄**

*«Ένα πουλάκι ξέβγαινε πω μέσα από την Πόλη,*

*Χρυσά ήταν τα φτερούδια του, χρυσά και κεντημένα  
Κι ήταν καημένα από φωτιά και μαυροκαπνισμένα  
πες μας πες μας πουλάκι μου, κανα καλό χαμπάρι  
Τι να σας πω μαύρα παιδιά, τι να σας μολογήσω  
Πήραν την Πόλιν η Τουρκιά, πήραν και το Φανάρι  
Πήραν και την Αγια Σοφιά.»*

*(Ελασσόνας)   
  
«Έναν πουλίν, καλόν πουλίν εβγαίν' από την Πόλιν  
ουδέ στ' αμπέλια κόνεψεν ουδέ στα περιβόλια,  
επήγεν και-ν εκόνεψεν α σου Ηλί' τον κάστρον.  
Εσείξεν τ' έναν το φτερόν σο αίμα βουτεμένον,  
εσείξεν τ' άλλο το φτερόν, χαρτίν έχει γραμμένον,  
Ατό κανείς κι ανέγνωσεν, ουδ' ο μητροπολίτης  
έναν παιδίν, καλόν παιδίν, έρχεται κι αναγνώθει.  
Σίτ' αναγνώθ' σίτε κλαίγει, σίτε κρούει την καρδίαν.  
"Αλί εμάς και βάι εμάς, πάρθεν η Ρωμανία!"  
Μοιρολογούν τα εκκλησιάς, κλαίγνε τα μοναστήρια  
κι ο Γιάννες ο Χρυσόστομον κλαίει, δερνοκοπιέται,  
-Μη κλαίς, μη κλαίς Αϊ-Γιάννε μου, και δερνοκοπισκάσαι  
-Η Ρωμανία πέρασε, η Ρωμανία 'πάρθεν.  
-Η Ρωμανία κι αν πέρασεν, ανθεί και φέρει κι άλλο.»*

*(Πόντου)*

*«Πού πας μωρέ που πάς χελιδονάκι μου  
Πού πας χελιδονάκι μου, πού πας με τον αγέρα;  
Πάνω, μωρέ, πάνω μαντάτα στη Φραγκιά.  
Πάνω μαντάτα στη Φραγκιά, μαντάτα για την Πόλη.  
Πήραν, μωρέ, πήραν, την Πόλη πήρανε.  
Πήραν την Πόλη, πήρανε, πήραν τη Σαλλονίκη.  
Πήραν, μωρέ, πήραν και την Αγια Σοφιά.  
Πήραν και την Αγια Σοφιά, το Μέγα Μαναστήρι.   
Βγάλτε, μωρέ, βγάλτε παπάδες τα ιερά.  
Βγάλτε, παπάδες, τα ιερά κι εσείς, κεριά, σβηστείτε,  
γιατί, μωρέ, γιατ’ είναι θέλημα Θεού  
γιατ’ είναι θέλημα Θεού η Πόλη να τουρκέψει.»*

*(Ηπείρου)*

Το πρώτο δημοτικό τραγούδι προέρχεται από την περιοχή της Θεσσαλίας, το δεύτερο από την περιοχή του Πόντου και το τρίτο από την Ήπειρο.

Το θέμα, το περιεχόμενο καθώς και ο αγγελιαφόρος (ένα πουλί) είναι κοινά και στα τρία δημοτικά τραγούδια. Όλα περιστρέφονται γύρω από την Άλωση της Κωνσταντινούπολης το 1453. Τα συναισθήματα που επικρατούν και στα τρία δημοτικά τραγούδια είναι η στενοχώρια, η θλίψη και η απογοήτευση για την πτώση της Πόλης στα χέρια των Τούρκων.

Στο πρώτο, βέβαια, δημοτικό τραγούδι, υπάρχει απλή αναφορά του γεγονότος. Στο δεύτερο, γίνεται γνωστή η φοβερή είδηση με την ανάγνωση ενός γράμματος και εκφράζεται, όχι μόνο η θλίψη αλλά και η παρηγοριά. Στο τρίτο τραγούδι, παρ’ όλη τη θλίψη, το νέο της Άλωσης αναφέρεται ως θέλημα Θεού.

Υπάρχει μεγάλη ποικιλία ως προς τα πρόσωπα που αναφέρονται στα τραγούδια: αλλού συναντάμε παιδιά και αλλού τους λειτουργούς του Θεού, που είναι οι ιερείς, καθώς και τον Άγιο Ιωάννη το Χρυσόστομο.

Χριστίνα Παπαδαμιανού - Σωτήρης Γκικόπουλος - Μαρία Γκέντζου

# *Ο τελευταίος Παλαιολόγος* *του Γεωργίου Βιζυηνού*

*Τὸν εἶδες μὲ τὰ μάτια σου, γιαγιά, τὸν Βασιλέα,  
ἢ μήπως καὶ σὲ φάνηκε, σὰν ὄνειρο, νὰ ποῦμε,  
   σὰν παραμύθι τάχα;*

*-Τὸν εἶδα μὲ τὰ μάτια μου, ὡσὰν καὶ σένα νέα,  
πὰ νὰ γενῶ ἑκατὸ χρονῶ, κι᾿ ἀκόμα τὸ θυμοῦμαι,  
   σὰν νἄταν χτὲς μονάχα.*

*Στὴν Πόλη, στὴν Χρυσόπορτα, στὸν πύργον ἀπὸ κάτου,*

*εἶν᾿ ἕνα σπήλαιο πλατύ, στρωμένο σὰν παλάτι,  
   σὰν ἅγιο παρακκλήσι;*

*Κανένας Τοῦρκος δὲν μπορεῖ νὰ κρατηθῇ κοντά του,*

*κανεὶς τῆς σιδερόπορτας ναὕρη τὸ μονοπάτι,  
   νὰ πὰ νὰ τὸ μηνύσῃ.*

*Μόνο κανένας Χριστιανός, κανένας ποὺ τὸ ξέρει,  
περνᾷ π᾿ αὐτοῦ κρυφὰ κρυφὰ καὶ τὸν σταυρό του κάνει   
   μὲ φόβο καὶ μ᾿ ἐλπίδα.*

*Ἔτσι κι᾿ ἐγώ, βαστούμενη στὸ πατρικό μου χέρι,  
ἐπῆγα καὶ προσκύνησα. Καὶ ἐδ᾿ αὐτοῦ μ᾿ ἐφάνη-  
   Ὄχι μ᾿ ἐφάνη! Εἶδα:*

*Μέσ᾿ στὸ σκοτάδι τὸ βαθὺ ἕν᾿ ἄστρο, σὰν λυχνάρι,  
σὰν μία φλόγα μυστική, ἀπ᾿ τὸν Θεὸ ἀναμμένη.  
   γαλάζια λάμψι χύνει.*

*Καὶ φέγγει τὴν λευκόχλωμη τοῦ Βασιλέως χάρι,  
ποὺ μὲ κλεισμένα βλέφαρα ἐξαπλωμένος μένει  
   στὴν ἀργυρή του κλίνη.*

*- Ἀπέθανε, γιαγιά; - Ποτέ, παιδάκι μου! Κοιμᾶται,  
κοιμᾶται μόνο! Τὴν χρυσὴ κορῶνα στὸ κεφάλι,  
   τὸ σκῆπτρο του στὸ χέρι.*

*Καί, σὰν παληοί του σύντροφοι, πιστοί του  
παραστᾶται, στὰ στήθη τ᾿ ὁ Σταυραετός, στὰ πόδια του προβάλλει δικέφαλο Ξαφτέρι.*

*Ἐπάν᾿ ἀπ᾿ τὸ κεφάλι του, ἡ ἀσπίδα παραστέκει,  
κι᾿ ἐκεῖ ποὺ τὸ χρυσόπλεκτο, τὸ ψηφωτὸ ζωνάρι  
   τὴν μέση του κατέχει,*

*σὰν ἀστραπὴ π᾿ ἀπέμεινε χωρὶς ἀστροπελέκι,  
ζερβιά, ὡς κάτου κρέμεται τ᾿ ἀστραφτερὸ θηκάρι-  
   μέσα σπαθὶ δὲν ἔχει!*

*-Γιατί, γιαγιά; Ποῦ εἶναι τό; -Βαμμένο μέσ᾿ στὸ αἷμα,  
ἀκόμ᾿ ὡς τώρα βρίσκεται σ᾿ ἑνὸς ἀγγέλου χέρι,  
   στὸν οὐρανὸ ἐπάνου...*

*Ἤτανε τότε ποὺ ἡ Τουρκιὰ τὴν Πόλην ἐπολέμα.  
Μέσα μία φοῦχτα ἐλεύθεροι, ἀπ᾿ ἔξω μύριο ἀσκέρι,  
   οἱ σκλάβοι τοῦ Σουλτάνου.*

*Κι᾿ ὁ Μωχαμὲτ ὁ ἴδιος του πὰ στ᾿ ἄγριό του ἄτι  
-Δός μου τῆς Πόλης τὰ κλειδιά! τοῦ Κωνσταντίνου κράζει,  
   καὶ τὸ σπαθί σου δός μου!*

*-Ἔλα καὶ πάρ᾿ τα! λέγ᾿ αὐτός, τοῦ Τούρκου τοῦ μουχτάτη  
Ἐγὼ δὲν δίνω τίποτε! Τίποτ᾿ ἐνόσῳ βράζει  
   μία στάλλα γαῖμα ἐντός μου!-*

*Κι᾿ ἐπρόβαλαν τὰ λάβαρα, κι᾿ ἀρχίνησεν ἡ μάχη!  
Σαράντα μέραις πολεμοῦν, σαράντα μερονύχτια  
   χτυπιοῦνται καὶ χτυποῦνε,*

*οἱ Τοῦρκοι σὰν τὰ κύματα κι᾿ οἱ Χριστιανοὶ σὰν βράχοι.  
Κι᾿ οὔτε τῶν Φράγκων προδοσιαίς, οὔτε τῶν φλάρων δίχτυα  
   τὸν Βασιλέα σειοῦνε.*

*Ἀπ᾿ ταὶς σαράντα κι᾿ ὕστερα Θεὸς τὸν παραγγέλλει.  
-Γιὰ τοῦ λαοῦ τὰ κρίματα, εἶναι γραφτὸ νὰ γείνῃ,  
   προσκύνα τὸν Σουλτάνο!-*

*Μ᾿ αὐτός, τὸ χέρι στὸ σπαθί, πεισμόνεται, δὲν θέλει!  
-Πρὶν μπρὸς σὲ Τοῦρκο τύραννο τὸ γόνατό μου κλίνῃ,  
   πὲς κάλλιο ν᾿ ἀποθάνω!-*

*Ἔξ᾿ ἀπ᾿ τὸ κάστρο χύνεται μὲ σπάθα γυμνωμένη,  
καὶ σφάζει Τούρκων κατοσταὶς κι᾿ ἀγαρινῶν χιλιάδες-  
   Ἐκεῖνος κι᾿ ὁ στρατός του.*

*Μὰ ἦτ᾿ ὀλίγος ὁ στρατός, κι᾿ οἱ πρῶτοι λαβωμένοι!  
Ἔπεσαν τ᾿ ἀρχοντόπουλα ἔφυγαν οἱ Ρηγάδες,  
   κι᾿ ἀπέμεινεν ἀτός του.*

*Ὅσο τὸν ζώνουν τὰ σκυλιά, τόσο χτυπᾷ καὶ σφάζει,  
σὰν πληγωμένος λέοντας, σὰν τίγρη τῆς ἐρήμου,  
   ποὺ τὰ παιδιά της σκώσουν.*

*Μὰ κεῖ τοῦ πέφτει τ᾿ ἄλογο! Καὶ πέφτ᾿ αὐτὸς καὶ κράζει.  
-Δὲν βρίσκετ᾿ ἕνας Χριστιανὸς νὰ πάρ᾿ τὴν κεφαλή μου,  
   πρὶν πᾶν καὶ μὲ σκλαβώσουν;-*

*Μιὰ τρίχα καὶ τὸν σκότωνεν Ἀράπικη λεπίδα!  
Μὰ δὲν τὸ ἤθελ᾿ ὁ Θεός. Δὲν ἤθελε ν᾿ ἀφίσῃ  
   τῶν Χριστιανῶν τὸ Γένος*

*αἰώνια δίχως βασιλιᾶ κι᾿ ἐλευθεριᾶς ἐλπίδα.  
Γι᾿ αὐτὸ προστάζ᾿ ἕν᾿ ἄγγελο νὰ πὰ νὰ τὸν βοηθήση,  
   σὰν ἦταν κυκλωμένος.*

*Κι᾿ αὐτὸς τὸν Μαῦρο λακπατᾷ, τὸν Βασιλὲ γλυτώνει.  
τὸ κοφτερό του τὸ σπαθί του παίρν᾿ ἀπὸ τὸ χέρι,  
   τοὺς Τούρκους διασκορπίζει.*

*Πὰ στὰ λευκά του τὰ φτερὰ τὸν Βασιλέα σκώνει,  
μέσ᾿ στὸ πλατὺ τὸ σπήλαιο, ποὺ σ᾿ εἶπα, τόνε φέρει,  
   κι᾿ ἐκεῖ τόνε κοιμίζει.-*

*-Καὶ τώρα πιὰ δὲν εἰμπορεῖ, γιαγιάκα, νὰ ξυπνήσῃ;  
-Ὢ βέβαια! Καιροὺς καιρούς, σηκώνει τὸ κεφάλι,  
   στὸν ὕπνο τὸν βαθύ του,*

*καὶ βλέπ᾿ ἂν ἦρθεν ἡ στιγμή, πὤχ᾿ ὁ Θεὸς ὁρίσει,  
καὶ βλέπ᾿ ἂν ἦρθ᾿ ὁ ἄγγελος γιὰ νὰ τοῦ φέρῃ πάλι  
   τὸ κοφτερὸ σπαθί του.*

*-Καὶ θἄρθη, ναί, γιαγιάκα μου; -Θἄρθη, παιδί μου, θἄρθη.  
Καὶ ὅταν ἔρθῆ, τί χαρὰ στὴν γῆ, στὴν οἰκουμένη,  
   σ᾿ ὅποιους θὰ ζοῦνε τότε!Διπλό, τριπλὸ θὰ πάρουμεν αὐτὸ ποὺ μᾶς ἐπάρθη,  
κι᾿ ἡ Πόλη, κι᾿ ἡ Ἁγιασοφιὰ δική μας θένα γένη.  
   -Πότε, γιαγιά μου; Πότε;*

*-Ὅταν τρανέψῃς, γυόκα μου, κι᾿ ἀρματωθῇς καὶ κάμῃς  
τὸν ὅρκο στὴν Ἐλευθεριά, σὺ κι᾿ ὅλ᾿ ἡ νεολαία,  
   νὰ σώσετε τὴν χώρα.*

*Τότε θὲ νἄρθ᾿ ὁ ἄγγελος κι᾿ ἀγγελικαὶ δυνάμεις,  
νὰ μποῦνε, νὰ ξυπνήσουνε, νὰ ποῦν στὸν Βασιλέα,  
   πὼς ᾖλθε πιὰ ἡ ὥρα!*

*Κι᾿ ὁ Βασιλὲς θὰ σηκωθῇ, τὴν σπάθα του θὰ δράξη,  
καί, στρατηγός σας, θὲ νὰ μπῇ στὸ πρῶτο του βασίλειο  
   τὸν Τοῦρκο νὰ χτυπήσῃ.*

*Καὶ χτύπα, χτύπα θὰ τὸν πὰ μακρὰ νὰ τὸν πετάξῃ,  
πίσω στὴν Κόκκινη Μηλιά, καὶ πίσ᾿ ἀπὸ τὸν ἥλιο,  
   ποὺ πιὰ νὰ μὴ γυρίσῃ*

**

Στο ποίημα *Ο τελευταίος Παλαιολόγος* του Γεωργίου Βιζυηνού, πρωταγωνιστές της ιστορίας που εκτυλίσσεται είναι μια γιαγιά με το εγγονάκι της. Περιγράφεται μια τυπική σκηνή από τη σχέση γιαγιάς και εγγονού. Αυτή είναι η εξιστόρηση ενός παραμυθιού. Στη συγκεκριμένη περίπτωση, όμως, δεν πρόκειται για παραμύθι, αλλά για μια ιστορία που έζησε η ίδια η γιαγιά, όταν ήταν νεότερη.

Θυμάται, όταν είδε και προσκύνησε τον τελευταίο Βυζαντινό αυτοκράτορα, τον Κωνσταντίνο Παλαιολόγο. Τον είδε πριν χρόνια να «κοιμάται», όπως το θέλει ο θρύλος, να μην έχει πεθάνει, αλλά να βρίσκεται μαρμαρωμένος σε ένα κρυφό μέρος, περιμένοντας τη στιγμή που θα πολεμήσει για την ανακατάληψη της Κωνσταντινούπολης από τους Έλληνες. Η γιαγιά, λοιπόν, είδε το μαρμαρωμένο βασιλιά να κοιμάται με την κορώνα στο κεφάλι, το σκήπτρο του στο χέρι, το «ψηφωτό ζωνάρι» στη μέση του και τη θήκη του σπαθιού του που είναι άδεια. Το αγόρι έχει την απορία για το πού βρίσκεται το σπαθί του βασιλιά. Η απάντηση της γιαγιάς είναι ότι το έχει ένας άγγελος στον ουρανό.

Έπειτα, αναφέρεται στις τελευταίες στιγμές του βασιλιά, ο οποίος αρνείται να παραδώσει την Κωνσταντινούπολη και, αφού μάχεται ηρωικά και με αυτοθυσία, τελικά, περικυκλώνεται. Τότε, σύμφωνα πάντα με τη διήγηση της γιαγιάς, άγγελος Κυρίου αποστέλλεται, για να μεταφέρει το βασιλιά σε κρυφό σπήλαιο, όπου φυλάσσεται, χωρίς να έχει πεθάνει, μέχρι σήμερα, περιμένοντας την ώρα που θα ξαναπολεμήσει. Η απορία του μικρού παιδιού είναι πότε θα φτάσει αυτή η στιγμή. Η γιαγιά του, για να χαροποιήσει το εγγόνι της, του λέει ότι η ώρα αυτή θα είναι όταν μεγαλώσει το ίδιο, για να πολεμήσει κι αυτό.

Το ποίημα του Γεωργίου Βιζυηνού ξεκάθαρα αναφέρεται στον πασίγνωστο θρύλο του «μαρμαρωμένου βασιλιά», του Κωνσταντίνου Παλαιολόγου, του οποίου το σώμα δε βρέθηκε ποτέ, αν και υπήρξαν μαρτυρίες για το ότι «έπεσε» από τους εχθρούς. Αυτό το γεγονός αποτέλεσε αφορμή για τη δημιουργία του συγκεκριμένου θρύλου.

Ο ελληνικός λαός, αρνούμενος να αποδεχτεί το γεγονός ότι η Κωνσταντινούπολη βρίσκεται σε ξένα χέρια, έπλασε κι άλλους πολλούς θρύλους, οι οποίοι εκφράζουν την ελπίδα και τη σιγουριά για το ότι η Πόλη θα ξαναγίνει ελληνική.

Βαγγέλης Λιάπης

**«ΒΥΖΑΝΤΙΝΟΙ ΥΜΝΟΙ»**

**Ο Ακάθιστος Ύμνος**

Με την Ακολουθία του Ακαθίστου Ύμνου εκδηλώνονται ευχαριστίες και εγκώμια στο πρόσωπο της Παναγίας. Αποτελείται, κατά βάση, από τον Ακάθιστο Ύμνο και τον Κανόνα του Ακαθίστου Ύμνου, πλαισιωμένα με ψαλμούς, απολυτίκια και ευχές. Και τα δύο χαρακτηρίζονται ως αριστουργήματα της βυζαντινής υμνολογίας, που εξαίρουν το έργο και το πρόσωπο της Υπεραγίας Θεοτόκου, με θεολογικό βάθος, κομψότητα λόγου, μουσικό κάλλος και αγιοπνευματική έμπνευση.

Ο Κανόνας του Ακαθίστου είναι έργο του Ιωάννου Δαμασκηνού και του Ιωσήφ του υμνογράφου. Πηγές του Ύμνου είναι η Αγία Γραφή και οι Πατέρες της Εκκλησίας, ενώ ο συνθέτης, ο χρόνος και η αιτία της σύνθεσης του Ύμνου παραμένουν ακόμα ανεξακρίβωτα από τους μελετητές. Ψάλλεται κάθε χρόνο λίγο πριν τη Μεγάλη Εβδομάδα. Λέγεται ότι οι Βυζαντινοί δημιούργησαν τον ύμνο αυτό προς τιμήν της Παναγίας, μετά από λύση της πολιορκίας από τους Πέρσες και τους Αβάρους. Ένα είναι το αδιαμφισβήτητο στοιχείο που μας δίνουν οι σχετικές πηγές, ότι ο ύμνος ψαλλόταν ως ευχαριστήριος ωδή προς την Υπέρμαχο Στρατηγό του βυζαντινού κράτους.

Ο «Ακάθιστος Ύμνος» περιλαμβάνει το Απολυτίκιο «Τό προσταχθέν μυστικῶς λαβών ἐν γνώσει», το κοντάκιο «Τῇ Ὑπερμάχῳ στρατηγῷ τά νικητήρια», τους είκοσι τέσσερις Οίκους (στροφές) σε αλφαβητική ακροστιχίδα (από το Α ως το Ω) και δύο Εφύμνια (τελευταία φράση του ύμνου που επαναλαμβάνει ο λαός) το «Χαῖρε, Νύμφη ἀνύμφευτε» και το «Ἀλληλούια».

Νέμπι Ελέζη



|  |  |
| --- | --- |
| **Ποίημα Ἰωσὴφ τοῦ Ὑμνογράφου.**  **ᾨδὴ α´. Ἦχος δ´. Ὁ Εἱρμός.**  » Ἀνοίξω τὸ στόμα μου, καὶ πληρωθήσεται » πνεύματος, καὶ λόγον ἐρεύξομαι, τῇ βασιλίδι » Μητρί· καὶ ὀφθήσομαι, φαιδρῶς πανηγυρί- » ζων, καὶ ᾄσω γηθόμενος, ταύτης τὰ θαύματα. (δὶς)  Ὑπεραγία Θεοτόκε, σῶσον ἡμᾶς.  Χριστοῦ βίβλον ἔμψυχον, ἐσφραγισμένην σε Πνεύματι, ὁ μέγας Ἀρχάγγελος, Ἁγνὴ θεώμενος, ἐπεφώνει σοι· Χαῖρε χαρᾶς δοχεῖον, δι᾿ ἧς τῆς Προμήτορος, ἀρὰ λυθήσεται.  Ἀδὰμ ἐπανόρθωσις, χαῖρε Παρθένε Θεόνυμφε, τοῦ ᾍδου ἡ νέκρωσις· χαῖρε πανάμωμε, τὸ παλάτιον, τοῦ μόνου Βασιλέως· χαῖρε θρόνε πύρινε, τοῦ Παντοκράτορος.  Δόξα.  Ῥόδον τὸ ἀμάραντον, χαῖρε ἡ μόνη βλαστήσασα· τὸ μῆλον τὸ εὔοσμον, χαῖρε ἡ τέξασα· τὸ ὀσφράδιον, τοῦ πάντων Βασιλέως· χαῖρε Ἀπειρόγαμε, κόσμου διάσωσμα.  Καὶ νῦν.  Ἁγνείας θησαύρισμα, χαῖρε, δι᾿ ἧς ἐκ τοῦ πτώματος, ἡμῶν ἐξανέστημεν· χαῖρε ἡδύπνοον, κρίνον Δέσποινα, πιστοὺς εὐωδιάζον· θυμίαμα εὔοσμον, μύρον πολύτιμον.  **ᾨδὴ γ´. Ὁ Εἱρμός.**  » Τοὺς σοὺς ὑμνολόγους Θεοτόκε, ἡ ζῶσα καὶ  » ἄφθονος πηγή, θίασον συγκροτήσαντας, » πνευματικὸν στερέωσον· καὶ ἐν τῇ θείᾳ δόξῃ » σου, στεφάνων δόξης ἀξίωσον. (δὶς)  Στάχυν ἡ βλαστήσασα τὸν θεῖον, ὡς χώρα ἀνήροτος σαφῶς, χαῖρε ἔμψυχε τράπεζα, ἄρτον ζωῆς χωρήσασα· χαῖρε τοῦ ζῶντος ὕδατος, πηγὴ ἀκένωτος Δέσποινα.  Δάμαλις τὸν μόσχον ἡ τεκοῦσα, τὸν ἄμωμον, χαῖρε τοῖς πιστοῖς· χαῖρε Ἀμνὰς κυήσασα, Θεοῦ Ἀμνὸν τὸν αἴροντα, κόσμου παντὸς τὰ πταίσματα· χαῖρε θερμὸν ἱλαστήριον.  Δόξα.  Ὄρθρος φαεινὸς χαῖρε, ἡ μόνη, τὸν Ἥλιον φέρουσα Χριστόν, φωτὸς κατοικητήριον· χαῖρε τὸ σκότος λύσασα, καὶ τοὺς ζοφώδεις δαίμονας, ὁλοτελῶς ἐκμειώσασα.  Καὶ νῦν.  Χαῖρε Πύλη μόνη, ἣν ὁ Λόγος, διώδευσε μόνος, ἡ μοχλούς, καὶ πύλας ᾍδου Δέσποινα, τῷ τόκῳ σου συντρίψασα· χαῖρε ἡ θεία εἴσοδος, τῶν σῳζομένων Πανύμνητε.  **ᾨδὴ δ´. Ὁ Εἱρμός.**  » Ὁ καθήμενος ἐν δόξῃ, ἐπὶ θρόνου Θεότητος, » ἐν νεφέλῃ κούφῃ, ἦλθεν Ἰησοῦς ὁ ὑπέρθεος, » τῇ ἀκηράτῳ παλάμῃ, καὶ διέσωσε, τοὺς κραυ- » γάζοντας· Δόξα Χριστὲ τῇ δυνάμει σου.  Ἐν φωναῖς ἆσμάτων πίστει, σοὶ βοῶμεν Πανύμνητε· Χαῖρε πῖον ὄρος, καὶ τετυρωμένον ἐν Πνεύματι· χαῖρε λυχνία καὶ στάμνε, μάννα φέρουσα, τὸ γλυκαῖνον, τὰ τῶν εὐσεβῶν αἰσθητήρια.  Ἱλαστήριον τοῦ κόσμου, χαῖρε ἄχραντε Δέσποινα· χαῖρε κλῖμαξ γῆθεν, πάντας ἀνυψώσασα χάριτι· χαῖρε ἡ γέφυρα ὄντως, ἡ μετάγουσα, ἐκ θανάτου, πάντας, πρὸς ζωὴν τοὺς ὑμνοῦντάς σε.  Οὐρανῶν ὑψηλοτέρα, χαῖρε γῆς τὸ θεμέλιον, ἐν τῇ σῇ νηδύϊ, Ἄχραντε ἀκόπως βαστάσασα, χαῖρε κογχύλη, πορφύραν θείαν βάψασα, ἐξ αἱμάτων σου, τῷ Βασιλεῖ τῶν Δυνάμεων.  Δόξα.  Νομοθέτην ἡ τεκοῦσα, ἀληθῶς χαῖρε Δέσποινα, τὸν τὰς ἀνομίας, πάντων δωρεὰν ἐξαλείφοντα· ἀκατανόητον βάθος, ὕψος ἄῤῥητον, Ἀπειρόγαμε, δι᾿ ἧς ἡμεῖς ἐθεώθημεν.  Καὶ νῦν.  Σὲ τὴν πλέξασαν τῷ κόσμῳ, ἀχειρόπλοκον στέφανον, ἀνυμνολογοῦμεν, Χαῖρέ σοι Παρθένε κραυγάζοντες, τὸ φυλακτήριον πάντων καὶ χαράκωμα, καὶ κραταίωμα, καὶ ἱερὸν καταφύγιον.  **ᾨδὴ ε´. Ὁ Εἱρμός.**  » Ἐξέστη τὰ σύμπαντα, ἐπὶ τῇ θείᾳ δόξῃ σου· » σὺ γὰρ ἀπειρόγαμε Παρθένε, ἔσχες ἐν μήτρᾳ » τὸν ἐπὶ πάντων Θεόν, καὶ τέτοκας ἄχρονον » Υἱόν, πᾶσι τοῖς ὑμνοῦσί σε, σωτηρίαν βρα- » βεύοντα.  Ὁδὸν ἡ κυήσασα, ζωῆς, χαῖρε Πανάμωμε, ἡ κατακλυσμοῦ τῆς ἁμαρτίας, σώσασα κόσμον· χαῖρε Θεόνυμφε, ἄκουσμα καὶ λάλημα φρικτόν· χαῖρε ἐνδιαίτημα, τοῦ Δεσπότου τῆς κτίσεως.  Ἰσχὺς καὶ ὀχύρωμα, ἀνθρώπων, χαῖρε Ἄχραντε, τόπε ἁγιάσματος τῆς δόξης· νέκρωσις ᾍδου, νυμφὼν ὁλόφωτε· χαῖρε τῶν Ἀγγέλων χαρμονή· χαῖρε ἡ βοήθεια, τῶν πιστῶς δεομένων σου.  Πυρίμορφον ὄχημα, τοῦ Λόγου, χαῖρε Δέσποινα, ἔμψυχε Παράδεισε, τὸ ξύλον, ἐν μέσῳ ἔχων ζωῆς τὸν Κύριον· οὗ ὁ γλυκασμὸς ζωοποιεῖ, πίστει τοὺς μετέχοντας, καὶ φθορᾷ ὑποκύψαντας.  Δόξα.  Ῥωννύμενοι σθένει σου, πιστῶς ἀναβοῶμέν σοι· Χαῖρε πόλις τοῦ Παμβασιλέως, δεδοξασμένα καὶ ἀξιάκουστα, περὶ ἧς λελάληνται σαφῶς· ὄρος ἀλατόμητον, χαῖρε βάθος ἀμέτρητον.  Καὶ νῦν.  Εὐρύχωρον σκήνωμα, τοῦ Λόγου, χαῖρε Ἄχραντε· κόχλος ἡ τὸν θεῖον μαργαρίτην, προαγαγοῦσα, χαῖρε πανθαύμαστε· πάντων πρὸς Θεὸν καταλλαγή, τῶν μακαριζόντων σε, Θεοτόκε ἑκάστοτε.  **ᾨδὴ Ϛ´. Ὁ Εἱρμός.**  » Τὴν θείαν ταύτην καὶ πάντιμον, τελοῦντες » ἑορτὴν οἱ θεόφρονες, τῆς Θεομήτορος, δεῦτε » τὰς χεῖρας κροτήσωμεν, τὸν ἐξ αὐτῆς τεχθέν- » τα Θεὸν δοξάζοντες. (δὶς)  Παστὰς τοῦ Λόγου ἀμόλυντε, αἰτία τῆς τῶν πάντων θεώσεως, χαῖρε Πανάχραντε, τῶν Προφητῶν περιήχημα· χαῖρε τῶν Ἀποστόλων τὸ ἐγκαλλώπισμα.  Ἐκ σοῦ ἡ δρόσος ἀπέσταξε, φλογμὸν πολυθεΐας ἡ λύσασα· ὅθεν βοῶμέν σοι· Χαῖρε ὁ πόκος ὁ ἔνδροσος, ὃν Γεδεὼν Παρθένε προεθεάσατο.  Δόξα.  Ἰδού σοι, Χαῖρε, κραυγάζομεν, λιμὴν ἡμῖν γενοῦ θαλαττεύουσι, καὶ ὁρμητήριον, ἐν τῷ πελάγει τῶν θλίψεων, καὶ τῶν σκανδάλων πάντων τοῦ πολεμήτορος.  Καὶ νῦν.  Χαρᾶς αἰτία χαρίτωσον, ἡμῶν τὸν λογισμὸν τοῦ κραυγάζειν σοι· Χαῖρε ἡ ἄφλεκτος βάτος, νεφέλη ὁλόφωτε, ἡ τοὺς πιστοὺς ἀπαύστως ἐπισκιάζουσα.  **ᾨδὴ ζ´. Ὁ Εἱρμός.**  » Οὐκ ἐλάτρευσαν, τῇ κτίσει οἱ θεόφρονες, » παρὰ τὸν Κτίσαντα· ἀλλὰ πυρὸς ἀπειλήν,  » ἀνδρείως πατήσαντες, χαίροντες ἔψαλλον· » Ὑπερύμνητε, ὁ τῶν Πατέρων Κύριος, καὶ » Θεὸς εὐλογητὸς εἶ.  Ἀνυμνοῦμέν σε, βοῶντες· Χαῖρε ὄχημα, Ἡλίου τοῦ νοητοῦ· ἄμπελος ἀληθινή, τὸν βότρυν τὸν πέπειρον, ἡ γεωργήσασα, οἶνον στάζοντα, τὸν τὰς ψυχὰς εὐφραίνοντα, τῶν πιστῶς σε δοξαζόντων.  Ἰατῆρα, τῶν ἀνθρώπων ἡ κυήσασα, χαῖρε Θεόνυμφε· ἡ ῥάβδος ἡ μυστική, ἄνθος τὸ ἀμάραντον, ἡ ἐξανθήσασα· χαῖρε Δέσποινα, δι᾿ ἧς χαρᾶς πληρούμεθα, καὶ ζωὴν κληρονομοῦμεν.  Ῥητορεύουσα, οὐ σθένει γλῶσσα Δέσποινα, ὑμνολογῆσαί σε· ὑπὲρ γὰρ τὰ Σεραφίμ, ὑψώθης κυήσασα, τὸν Βασιλέα Χριστόν· ὃν ἱκέτευε, πάσης νῦν βλάβης ῥύσασθαι, τοὺς πιστῶς σε προσκυνοῦντας.  Δόξα.  Εὐφημεῖ σε, μακαρίζοντα τὰ πέρατα, καὶ ἀνακράζει σοι· Χαῖρε ὁ τόμος ἐν ᾧ, δακτύλῳ ἐγγέγραπται, Πατρὸς ὁ Λόγος Ἁγνή· ὃν ἱκέτευε, βίβλῳ ζωῆς τοὺς δούλους σου, καταγράψαι Θεοτόκε.  Καὶ νῦν.  Ἱκετεύομεν, οἱ δοῦλοί σου καὶ κλίνομεν, γόνυ καρδίας ἡμῶν· Κλῖνον τὸ οὖς σου, Ἁγνή, καὶ σῶσον τοὺς θλίψεσι, βυθιζομένους ἡμᾶς, καὶ συντήρησον, πάσης ἐχθρῶν ἁλώσεως, τὴν σὴν Πόλιν Θεοτόκε.  **ᾨδὴ η´. Ὁ Εἱρμός.**  » Παῖδας εὐαγεῖς ἐν τῇ καμίνῳ, ὁ τόκος τῆς » Θεοτόκου διεσώσατο, τότε μὲν τυπούμενος· » νῦν δὲ ἐνεργούμενος, τὴν οἰκουμένην ἅ- » πασαν, ἀγείρει ψάλλουσαν· Τὸν Κύριον » ὑμνεῖτε τὰ ἔργα, καὶ ὑπερυψοῦτε, εἰς πάντας » τοὺς αἰῶνας.  Νηδύϊ τὸν Λόγον ὑπεδέξω, τὸν πάντα βαστάζοντα ἐβάστασας· γάλακτι ἐξέθρεψας, νεύματι τὸν τρέφοντα, τὴν οἰκουμένην ἅπασαν, Ἁγνή, ᾧ ψάλλομεν· Τὸν Κύριον ὑμνεῖτε τὰ ἔργα, καὶ ὑπερυψοῦτε εἰς πάντας τοὺς αἰῶνας.  Μωσῆς κατενόησεν ἐν βάτῳ, τὸ μέγα Μυστήριον τοῦ τόκου σου· Παῖδες προεικόνισαν, τοῦτο ἐμφανέστατα, μέσον πυρὸς ἱστάμενοι, καὶ μὴ φλεγόμενοι, ἀκήρατε ἁγία Παρθένε· ὅθεν σε ὑμνοῦμεν εἰς πάντας τοὺς αἰῶνας.  Οἱ πρῴην ἀπάτῃ γυμνωθέντες, στολὴν ἀφθαρσίας ἐνεδύθημεν, τῇ κυοφορίᾳ σου· καὶ οἱ καθεζόμενοι, ἐν σκότει παραπτώσεων, φῶς κατωπτεύσαμεν, φωτὸς κατοικητήριον Κόρη· ὅθεν σε ὑμνοῦμεν, εἰς πάντας τοὺς αἰῶνας.  Δόξα.  Νεκροὶ διὰ σοῦ ζωοποιοῦνται· ζωὴν γὰρ τὴν ἐνυπόστατον ἐκύησας· εὔλαλοι οἱ ἄλαλοι, πρῴην χρηματίζοντες, λεπροί, ἀποκαθαίρονται, νόσοι διώκονται, πνευμάτων ἀερίων τὰ πλήθη, ἥττηνται Παρθένε, βροτῶν ἡ σωτηρία.  Καὶ νῦν.  Ἡ κόσμῳ τεκοῦσα σωτηρίαν, δι᾿ ἧς ἀπὸ γῆς εἰς ὕψος ἤρθημεν, χαίροις Παντευλόγητε, σκέπη καὶ κραταίωμα, τεῖχος καὶ ὀχύρωμα τῶν μελῳδούντων Ἁγνή· Τὸν Κύριον ὑμνεῖτε τὰ ἔργα, καὶ ὑπερυψοῦτε, εἰς πάντας τοὺς αἰῶνας.  **ᾨδὴ θ´. Ὁ Εἱρμός.**  » Ἅπας γηγενής, σκιρτάτω τῷ πνεύματι, » λαμπαδουχούμενος· πανηγυριζέτω δέ, ἀΰλων » Νόων φύσις γεραίρουσα, τὴν ἱερὰν πανήγυ- » ριν, τῆς Θεομήτορος, καὶ βοάτω· Χαίροις  » παμμακάριστε, Θεοτόκε ἁγνή ἀειπάρθενε.  Ἵνα σοι πιστοί, τὸ Χαῖρε κραυγάζωμεν, οἱ διὰ σοῦ τῆς χαρᾶς, μέτοχοι γενόμενοι, τῆς ἀϊδίου, ῥῦσαι ἡμᾶς πειρασμοῦ, βαρβαρικῆς ἁλώσεως, καὶ πάσης ἄλλης πληγῆς, διὰ πλῆθος, Κόρη παραπτώσεων, ἐπιούσης βροτοῖς ἁμαρτάνουσιν.  Ὤφθης φωτισμός, ἡμῶν καὶ βεβαίωσις· ὅθεν βοῶμέν σοι· Χαῖρε ἄστρον ἄδυτον, εἰσάγον κόσμῳ τὸν μέγαν Ἥλιον· χαῖρε Ἐδὲμ ἀνοίξασα, τὴν κεκλεισμένην Ἁγνή· χαῖρε στῦλε, πύρινε εἰσάγουσα, εἰς τὴν ἄνω ζωήν, τὸ ἀνθρώπινον.  Στῶμεν εὐλαβῶς, ἐν οἴκῳ Θεοῦ ἡμῶν, καὶ ἐκβοήσωμεν· Χαῖρε κόσμου Δέσποινα· χαῖρε Μαρία, Κυρία πάντων ἡμῶν· χαῖρε ἡ μόνη ἄμωμος, ἐν γυναιξὶ καὶ καλή· χαῖρε σκεῦος, μύρον τὸ ἀκένωτον, ἐπὶ σὲ κενωθὲν εἰσδεξάμενον.  Δόξα.  Ἡ περιστερά, ἡ τὸν ἐλεήμονα ἀποκυήσασα, χαῖρε Ἀειπάρθενε· Ὁσίων πάντων χαῖρε τὸ καύχημα, τῶν Ἀθλητῶν στεφάνωμα· χαῖρε ἁπάντων τε, τῶν Δικαίων, θεῖον ἐγκαλλώπισμα, καὶ ἡμῶν τῶν πιστῶν τὸ διάσωσμα.  Καὶ νῦν.  Φεῖσαι ὁ Θεός, τῆς κληρονομίας σου, τὰς ἁμαρτίας ἡμῶν, πάσας παραβλέπων νῦν, εἰς τοῦτο ἔχων ἐκδυσωποῦσάν σε, τὴν ἐπὶ γῆς ἀσπόρως σε κυοφορήσασαν, διὰ μέγα, ἔλεος θελήσαντα, μορφωθῆναι Χριστὲ τὸ ἀλλότριον. | **Ὁ Κανόνας τῆς Θεοτόκου·**  **ᾨδὴ 1η.**  Θ᾿ ἀνοίξω τὸ στόμα μου καὶ θὰ γεμίσει ἀπ᾿ τὴ Χάρη τοῦ Ἁγίου Πνεύματος, καὶ λόγο ἐγκωμιαστικὸ θὰ ἀπευθύνω στὴ βασίλισσα Μητέρα (τοῦ Χριστοῦ)· καὶ θὰ φανῶ ὅτι πανηγυρίζω γεμάτος ἀπὸ χαρά, καὶ θὰ ἀνυμνήσω γεμάτος ἀπὸ ἀγαλλίαση τὰ θαυμάσια μεγαλεῖα της (2 φορές).  Ὑπεραγία Θεοτόκε, σῶσε μας.  Ἁγνὴ Θεοτόκε, βλέποντας ὁ μεγάλος Ἀρχάγγελος (ὁ Γαβριὴλ) ὅτι εἶσαι τὸ ζωντανὸ βιβλίο τοῦ Χριστοῦ ποὺ σφραγίστηκε ἀπὸ τὸ Ἅγιο Πνεῦμα, σὲ ἐπευφημοῦσε καὶ ἔλεγε· Χαῖρε δοχεῖο τῆς χαρᾶς διὰ τοῦ ὁποίου θὰ σβήσει ἡ κατάρα ποὺ δέχτηκε ἡ προμήτορά μας (ἡ Εὔα).  Παρθένε, νύφη τοῦ Θεοῦ, χαῖρε Ἐσὺ ποὺ ἀνόρθωσες (ἀπὸ τὴν πτώση του) τὸν Ἀδὰμ καὶ νέκρωσες τὸν Ἅδη. Χαῖρε Πάναγνη, Ἐσὺ ποὺ ἔγινες τὸ παλάτι στὸ ὁποῖο κατοίκησε (μὲ τὴν κυοφορία του) ὁ μοναδικὸς Βασιλιάς μας· χαῖρε Ἐσὺ ποὺ εἶσαι ὁ πύρινος θρόνος στὸν ὁποῖο κάθισε ὁ Παντοκράτορας (Χριστὸς).  Δόξα στὸν Πατέρα...  Χαῖρε (Θεοτόκε) Σὺ ποὺ βλάστησες τὸ τριαντάφυλλο ποὺ δὲ μαραίνεται ποτὲ (τὸν Χριστό)· χαῖρε ἐσὺ ποὺ γέννησες τὸ μῆλο ποὺ μοσκοβολᾶ· ἡ εὐωδία τοῦ Βασιλιᾶ τῶν ὅλων· χαῖρε ἐσὺ ποὺ ἔγινες μητέρα χωρὶς νὰ γνωρίσεις γάμο, ποὺ εἶσαι ἡ σωτηρία τοῦ κόσμου.  Καὶ τώρα...  Θησαυρὲ τῆς ἁγνείας, χαῖρε· μ᾿ ἐσένα σηκωθήκαμε ἀπὸ τὴν πτώση μας. Χαῖρε Δέσποινα, εὐωδιαστὲ κρίνε, ποὺ εὐωδιάζεις τοὺς πιστούς· (χαῖρε) θυμίαμα εὐωδιαστό, μύρο πολύτιμο.  **ᾨδὴ 3η.**  Θεοτόκε, Ἐσὺ ποὺ εἶσαι ἡ ζωντανὴ καὶ ἀστείρευτη πηγή, στερέωσε ἐκείνους ποὺ σὲ ὑμνολογοῦν ἔχοντας συγκροτήσει θίασο πνευματικό· καὶ ἀξίωσέ τους νὰ λάβουν ἔνδοξα στεφάνια ὅταν θὰ ἔλθουν στὴ δική σου οὐράνια δόξα (2 φορές).  Χαῖρε ἐσὺ ποὺ βλάστησες τὸ θεῖο στάχυ (τὸν Χριστό) σὰν χωράφι ποὺ δὲν καλλιεργήθηκε ποτέ. Χαῖρε Δέσποινα, ποὺ εἶσαι τὸ ἔμψυχο τραπέζι στὸ ὁποῖο χώρεσε ὁ Ἄρτος τῆς ζωῆς· χαῖρε πηγὴ ἀστείρευτη, ἀπ᾿ τὴν ὁποία ἀναβλύζει τὸ νερὸ τῆς ζωῆς.  Χαῖρε δάμαλη (μικρὴ ἀγελάδα, μτφ. ἡ παρθένος κόρη) ποὺ γέννησες τὸ μόσχο τὸν καθαρὸ καὶ ἀψεγάδιαστο· χαῖρε ἀμνάδα (μικρὴ προβατίνα) ποὺ κύησες τὸν Ἀμνὸ τοῦ Θεοῦ, ποὺ σηκώνει τὶς ἁμαρτίες ὅλου τοῦ κόσμου· χαῖρε ἐσὺ ποὺ προσφέρθηκες μὲ προθυμία γιὰ τὴν ἐξιλέωσή μας.  Δόξα στὸν Πατέρα...  Χαῖρε φωτεινὴ αὐγή, ἡ ὁποία μόνη ἀνέτειλες τὸν ἥλιο (τῆς δικαιοσύνης) τὸν Χριστὸ καὶ ἀναδείχθηκες κατοικητήριο τοῦ (νοητοῦ) Φωτός. Χαῖρε ἐσὺ ποὺ διέλυσες τὸ (πνευματικό) σκοτάδι καὶ ἐκμηδένισες ὁλοτελῶς τοὺς σκοτεινοὺς δαίμονες.  Καὶ τώρα...  Χαῖρε πύλη ἀπ᾿ τὴν ὁποία πέρασε μονάχα ὁ Λόγος τοῦ Θεοῦ· ἐσὺ Δέσποινα, ἡ ὁποία διὰ τοῦ Τόκου σου (τοῦ Χριστοῦ) συνέτριψες τὶς κλειδαριὲς καὶ τὶς πύλες τοῦ θανάτου. Χαῖρε πανύμνητε, ἡ θεία εἴσοδος ἀπ᾿ τὴν ὁποία περνοῦν ὅλοι ὅσοι σώζονται.  **ᾨδὴ 4η.**  Αὐτὸς ποὺ κάθεται στὸν ἔνδοξο θρόνο τῆς Θεότητος, ἦλθε (στὸν κόσμο) μέσα σ᾿ ἐλαφρὺ σύννεφο (τὴν Παναγία), ὁ Ἰησοῦς ὁ ὕψιστος Θεός, ὁ Ὁποῖος μὲ τὴ δύναμη τῆς ἀμόλυντης παλάμης Του ἔσωσε (ἀπὸ τὴν ἁμαρτία καὶ τὸ θάνατο) αὐτοὺς ποὺ κραυγάζουν· δόξα Χριστέ, στὴ θεία σου δύναμη.  Μὲ ἄσματα (ὕμνους) ποὺ βγαίνουν ἀπὸ τὴν πίστη μας, σοῦ φωνάζουμε Πανύμνητε· χαῖρε ἐσὺ ποὺ μὲ τὴ χάρη τοῦ Ἁγίου Πνεύματος ἔγινες εὔφορο βουνό· χαῖρε ἑπτάφωτη λυχνία, στάμνα ποὺ φέρεις μέσα σου τὸ μάννα (τὸν Χριστό) ποὺ γλυκαίνει τὰ πνευματικὰ αἰσθητήρια τῶν εὐσεβῶν.  Χαῖρε ἄχραντε Δέσποινα, ποὺ εἶσαι τὸ ἱλαστήριο τοῦ κόσμου (τὸ μέσο διὰ τοῦ ὁποίου ἐξιλεωθήκαμε)· χαῖρε κλίμακα (σκάλα) ποὺ μὲ τὴ χάρη σου μᾶς ἀνύψωσες ὅλους ἀπὸ τὴ γῆ στὸν οὐρανό· χαῖρε ἡ γέφυρα ποὺ πραγματικὰ περνᾶς ἀπὸ τὸ θάνατο στὴ ζωὴ ὅλους ὅσοι σὲ ἀνυμνοῦν.  Ἐσὺ ποὺ εἶσαι ὑψηλότερη ἀπ᾿ τοὺς οὐρανούς, χαῖρε Ἄχραντε, ποὺ στὴν κοιλιά σου βάσταξες χωρὶς κόπο τὸ θεμέλιο τῆς γῆς (τὸν Χριστό). Χαῖρε κογχύλι ποὺ μὲ τὸ αἷμα σου ἔβαψες τὴ θεία πορφύρα (τὸ ἔνδυμα, δηλ. τὴν ἀνθρώπινη σάρκα) ποὺ φόρεσε ὁ Βασιλιὰς τῶν δυνάμεων.  Δόξα στὸν Πατέρα...  Χαῖρε Δέσποινα, ἐσὺ ποὺ γέννησες πραγματικὰ τὸ Νομοθέτη (Χριστό), ὁ ὁποῖος ἐξαλείφει χωρὶς κανένα ἀντάλλαγμα τὶς ἁμαρτίες ὅλων μας· (χαῖρε) τὸ βάθος ποὺ ἀνθρώπινο μυαλὸ δὲν μπορεῖ νὰ κατανοήσει καὶ τὸ ὕψος ποὺ μὲ λόγια δὲν μπορεῖ νὰ περιγραφεῖ· ἐσὺ ποὺ ἔγινες ἡ αἰτία τῆς δικῆς μας θέωσης.  Καὶ τώρα...  Ἀνυμνοῦμε ἐσένα ποὺ ἔπλεξες γιὰ τὸν κόσμο στεφάνι χωρὶς νὰ χρησιμοποιηθοῦν χέρια ἀνθρώπινα· σοῦ ἀπευθύνουμε τὸ χαῖρε, Παρθένε, ποὺ εἶσαι τὸ ἀκλόνητο ὀχυρό μας, τὸ χαράκωμα καὶ τὸ στήριγμα καὶ τὸ ἱερὸ καταφύγιο.  **ᾨδὴ 5η.**  Ὅλος ὁ κόσμος ἐξεπλάγη μὲ τὴ θεία δόξα σου· γιατὶ ἐσὺ Παρθένε ἂν καὶ δὲ γνώρισες γάμο, ἀξιώθηκες νὰ κρατήσεις στὴ μήτρα σου τὸ Θεὸ ποὺ ἐξουσιάζει ὅλα τὰ κτίσματα, καὶ γέννησες τὸν ἄχρονο Υἱὸ καὶ Λόγο τοῦ Θεοῦ, ὁ Ὁποῖος χαρίζει τὴ σωτηρία σὰν βραβεῖο σ᾿ ὅσους σὲ ἀνυμνοῦν.  Χαῖρε Πανάχραντε, ἐσὺ ποὺ κυοφόρησες τὴν Ὁδὸ (τὸν Χριστό), ποὺ ὁδηγεῖ στὴ ζωὴ καὶ ἔσωσες τὸν κόσμο ἀπὸ τὸν κατακλυσμὸ τῆς ἁμαρτίας. Χαῖρε νύφη τοῦ Θεοῦ, ποὺ εἶσαι λάλημα καὶ ἄκουσμα ποὺ προκαλεῖ δέος· χαῖρε κατοικία τοῦ Δεσπότη τῆς κτίσεως.  Χαῖρε Ἄχραντε, ποὺ εἶσαι ἡ ἰσχὺς καὶ τὸ ὀχύρωμα τῶν ἀνθρώπων, τόπος ἅγιος τῆς δόξας τοῦ Θεοῦ· νέκρωση τοῦ θανάτου, ὁλόφωτο νυφικὸ δωμάτιο· χαῖρε ἡ χαρὰ τῶν Ἀγγέλων· χαῖρε ἡ βοήθεια ἐκείνων ποὺ μὲ πίστη σὲ ἐπικαλοῦνται.  Χαῖρε Δέσποινα, ἐσὺ ποὺ χρημάτισες πύρινο ἅρμα τοῦ Λόγου, ποὺ ἔγινες ἔμψυχος Παράδεισος ὅπου στὸ μέσο του ἔχει τὸ ξύλο τῆς ζωῆς, τὸν Κύριο, τοῦ Ὁποίου ἡ γλυκύτητα ζωοποιεῖ αὐτοὺς ποὺ μὲ πίστη τὸν γεύονται καὶ οἱ ὁποῖοι προηγουμένως εἶχαν ὑποκύψει στὴ φθορά.  Δόξα στὸν Πατέρα...  Παίρνοντας δύναμη ἀπὸ τὴν δική σου δύναμη, σοῦ φωνάζουμε μὲ πίστη· χαῖρε ἡ πόλη τοῦ Βασιλιᾶ τῶν ὅλων, γιὰ τὴν ὁποία πολλὰ εἰπώθηκαν δοξασμένα καὶ ἀξιάκουστα. Χαῖρε ὄρος ποὺ δὲ λατομήθηκε ποτέ, χαῖρε βάθος μυστηρίου ἀμέτρητο.  Καὶ τώρα...  Χαῖρε Ἄχραντε, ἐσὺ ποὺ χρημάτισες ἡ εὐρύχωρη κατοικία τοῦ Θεοῦ Λόγου· χαῖρε πανθαύμαστε, ἐσὺ ποὺ εἶσαι τὸ ὄστρακο ἀπ᾿ τὸ ὁποῖο προῆλθε τὸ θεῖο μαργαριτάρι. Θεοτόκε, ἐσὺ συμφιλιώνεις μὲ τὸ Θεὸ ὅλους αὐτοὺς ποὺ ἀδιάκοπα μὲ ὕμνους σὲ ἐγκωμιάζουν.  **ᾨδὴ 6η.**  Τὴν θεία αὐτὴ καὶ ἰδιαίτερα ἄξια τιμῆς ἑορτὴ τῆς Θεομήτορος τελοῦντες οἱ θεόφρονες, ἐλᾶτε νὰ κτυπήσουμε τὰ χέρια ἀπὸ χαρά, δοξάζοντας τὸ Θεὸ ποὺ γεννήθηκε ἀπ᾿ αὐτήν.  Χαῖρε Πανάχραντε, γιατὶ ἀναδείχτηκες τὸ ἀμόλυντο νυφικὸ δωμάτιο τοῦ Θεοῦ Λόγου καὶ ἔγινες ἡ αἰτία τῆς θέωσης ὅλων μας, τὸ κήρυγμα τῶν Προφητῶν καὶ τὸ σεμνὸ στολίδι τῶν Ἀποστόλων.  Ἀπὸ σένα ἔσταξε ἡ δροσιὰ (ὁ Χριστὸς), ἡ ὁποία ἔσβησε τὴ φλόγα τῆς πολυθεΐας καὶ εἰδωλολατρίας· γιὰ τοῦτο καὶ σοῦ φωνάζουμε δυνατά· χαῖρε, Παρθένε, ἐσὺ ποὺ εἶσαι ὁ πόκος (τὸ μαλλὶ) τὸν ὁποῖο μὲ θαῦμα προεῖδε ὁ Γεδεών.  Δόξα στὸν Πατέρα...  Νά, σὲ σένα (Παναγία μας) φωνάζουμε δυνατὰ τὸ χαῖρε· γίνε λιμάνι σὲ μᾶς ποὺ ταξιδεύουμε στὴ θάλασσα τῆς ζωῆς καὶ ὁρμητήριο στὸ πέλαγος τῶν θλίψεων καὶ ὅλων τῶν παγίδων τοῦ ἐχθροῦ μας (τοῦ διαβόλου).  Καὶ τώρα...  Ἐσὺ ποὺ εἶσαι αἰτία χαρᾶς, γέμισε μὲ τὴ χάρη σου τὴ σκέψη μας γιὰ νὰ σοῦ φωνάζουμε δυνατά· χαῖρε ἄφλεκτη βάτος, καὶ ὁλόφωτη νεφέλη, ποὺ ἀδιάκοπα ἐπισκιάζεις τοὺς πιστούς.  **ᾨδὴ 7η.**  Οἱ θεόφρονες (Τρεῖς Παῖδες στὴ Βαβυλώνα) δὲ θέλησαν νὰ λατρεύσουν τὰ κτίσματα, ἀλλὰ λάτρευσαν μονάχα τὸν Κτίστη. Καὶ ἀφοῦ ἀψήφισαν μὲ ἀνδρεία τὴν ἀπειλὴ τῆς φωτιᾶς, μὲ χαρὰ ἔψαλαν· Ὑπερύμνητε Θεὲ καὶ Κύριε τῶν Πατέρων μας εἶσαι εὐλογημένος.  Σὲ ἀνυμνοῦμε καὶ σοῦ φωνάζουμε δυνατά· χαῖρε τὸ ὄχημα τοῦ νοητοῦ Ἡλίου (τοῦ Χριστοῦ)· ἀληθινὴ ἄμπελος (κληματαριὰ), ἡ ὁποία καρποφόρησες τὸ ὥριμο σταφύλι ποὺ ἀποστάζει κρασὶ (τὴ ζωὴ) καὶ εὐφραίνει τὶς ψυχὲς ἐκείνων ποὺ μὲ πίστη σὲ δοξάζουν.  Χαῖρε νύφη τοῦ Θεοῦ, ἐσὺ ποὺ γέννησες τὸν Ἰατρὸ τῶν ἀνθρώπων· ποὺ εἶσαι ἡ μυστικὴ ράβδος, ἀπὸ τὴν ὁποία βλάστησε τὸ ἀμάραντο λουλούδι (ὁ Χριστὸς)· χαῖρε, Δέσποινα, μ᾿ ἐσένα γεμίζουμε ἀπὸ χαρὰ καὶ κληρονομοῦμε τὴν αἰώνια ζωή.  Δέσποινα, καὶ ἡ πιὸ ρητορικὴ γλώσσα δὲν μπορεῖ ἐπάξια νὰ σὲ ὑμνολογήσει· διότι, μὲ τὸ νὰ γεννήσεις τὸν βασιλέα Χριστό, ὑψώθηκες πιὸ πάνω κι ἀπὸ τὰ Σεραφείμ. Αὐτὸν ἱκέτευε νὰ σώσει τώρα ἀπὸ κάθε βλάβη αὐτοὺς ποὺ μὲ πίστη σὲ προσκυνοῦν.  Δόξα στὸν Πατέρα...  Σὲ εὐφημεῖ καὶ σὲ ἐγκωμιάζει ὅλος ὁ κόσμος ἀναφωνώντας σου· χαῖρε Ἁγνή, ἐσὺ εἶσαι τὸ βιβλίο, στὸ ὁποῖο μὲ τὸ δάκτυλο (τὴν Χάρη τοῦ Ἁγίου Πνεύματος) καταγράφηκε ὁ Λόγος τοῦ Θεοῦ Πατρός. Αὐτὸν ἱκέτευε Θεοτόκε, νὰ καταγράψει στὸ βιβλίο τῆς ζωῆς κι ἐμᾶς τοὺς δούλους σου.  Καὶ τώρα...  Σὲ ἱκετεύουμε οἱ δοῦλοι σου καὶ κλίνουμε μπροστά σου τὰ γόνατα τῆς καρδιᾶς μας. Ἄκουσε μὲ προσοχὴ (τὴν ἱκεσία μας) Ἁγνὴ καὶ σῶσε ὅλους ἐμᾶς ποὺ βυθιζόμαστε στὶς θλίψεις· καὶ προφύλαξε ἀπὸ κάθε ἅλωση ἐχθρικὴ τὴν Πόλη σου (ἀλλὰ καὶ κάθε πόλη) Θεοτόκε.  **ᾨδὴ 8η.**  Τοὺς εὐσεβεῖς Παῖδες στὸ καμίνι ὁ τόκος τῆς Θεοτόκου (ὁ Χριστὸς) διέσωσε (ἀπὸ τὶς φλόγες). Καὶ τότε μὲν σὰν προτύπωση, τώρα δὲ ἐνεργώντας φανερὰ σώζει τὴν οἰκουμένη, τὴν ὁποία καὶ συναθροίζει καὶ τὴν κάνει νὰ ψάλει· Ὑμνεῖτε τὸν Κύριο ὅλα τὰ δημιουργήματα καὶ ὑπερυψώνετέ Τον σ᾿ ὅλους τοὺς αἰῶνες.  Στὰ σπλάγχνα σου, Ἁγνή, δέχτηκες τὸν Λόγο τοῦ Θεοῦ καὶ βάσταξες Αὐτὸν ποὺ βαστάζει τὰ πάντα. Ἔθρεψες μὲ τὸ γάλα σου Αὐτὸν ποὺ μ᾿ ἕνα νεῦμα Του τρέφει ὁλόκληρη τὴν οἰκουμένη, πρὸς τὸν Ὁποῖο ψάλλουμε· Ὑμνεῖτε τὸν Κύριο ὅλα τὰ δημιουργήματα καὶ ὑπερυψώνετέ Τον σ᾿ ὅλους τοὺς αἰῶνες.  Ὁ Μωυσῆς ἀντιλήφθηκε μπροστὰ στὴ φλεγόμενη βάτο τὸ μεγάλο μυστήριο τοῦ τόκου σου. Καὶ οἱ (Τρεῖς) Παῖδες προεικόνισαν τὸ μυστήριο αὐτό, βρισκόμενοι στὸ μέσο τῆς φωτιᾶς τῆς καμίνου καὶ μὴ καιόμενοι, πανάχραντε ἁγία Παρθένε. Γι᾿ αὐτὸ σὲ ὑμνοῦμε σὲ ὅλους τοὺς αἰῶνες.  Ἐμεῖς ποὺ πρὶν γυμνωθήκαμε ἐξαιτίας τῆς ἀπάτης τοῦ διαβόλου, τώρα μὲ τὴν κυοφορία σου, ντυθήκαμε τὴν στολὴ τῆς ἀφθαρσίας. Καὶ ὅσοι καθόμασταν στὸ σκοτάδι τῶν παραπτωμάτων μας, εἴδαμε τὸ φῶς τοῦ Θεοῦ, Κόρη, ποὺ ἔγινες κατοικητήριο τοῦ φωτός. Γι᾿ αὐτὸ σὲ ὑμνοῦμε σὲ ὅλους τοὺς αἰῶνες.  Δόξα στὸν Πατέρα...  Οἱ νεκροὶ ψυχικὰ ἄνθρωποι παίρνουν καὶ πάλι μὲ τὴ μεσιτεία σου ζωή, γιατὶ γέννησες τὴν πραγματικὴ Ζωή, ποὺ εἶναι Πρόσωπο (τὸν Χριστό). Κι ἐκεῖνοι ποὺ πρὶν ἔχασαν (μὲ τὴν ἁμαρτία) τὴ λαλιά τους, γίνονται ὁμιλητικότατοι. Οἱ λεπροὶ καθαρίζονται, οἱ ἀρρώστιες διαλύονται, τὰ πλήθη τῶν ἐναερίων πνευμάτων (τῶν δαιμόνων) νικοῦνται. Κι ὅλα αὐτὰ γίνονται μὲ σένα Παρθένε, ποὺ εἶσαι ἡ σωτηρία τῶν θνητῶν ἀνθρώπων.  Καὶ τώρα...  Χαῖρε, ἐσὺ ἡ εὐλογημένη σὲ ὅλα, ποὺ γέννησες τὴ σωτηρία τοῦ κόσμου (τὸν Χριστό)· διὰ σοῦ ἀνεβήκαμε ἀπὸ τὴ γῆ στὰ οὐράνια. Ἐσὺ εἶσαι Ἁγνὴ ἡ σκέπη καὶ τὸ στερέωμα, τὸ τεῖχος καὶ τὸ φρούριο ὅλων ὅσοι ψάλλουν· Ὑμνεῖτε τὸν Κύριο ὅλα τὰ δημιουργήματα καὶ ὑπερυψώνετέ Τον σὲ ὅλους τοὺς αἰῶνες.  **ᾨδὴ 9η.**  Κάθε θνητὸς ἂς σκιρτήσει ἀπὸ ἐνθουσιασμὸ κι ἂς φωτιστεῖ σὰν λαμπάδα τὸ πνεῦμα του· ἂς πανηγυρίσει καὶ ἡ νοερὴ φύση τῶν ἄυλων πνευματικῶν Δυνάμεων, ἀνυμνώντας τὴν ἱερὴ πανήγυρη τῆς μητέρας τοῦ Θεοῦ, καὶ ἂς φωνάξει δυνατά· χαῖρε Θεοτόκε, σὺ ποὺ εἶσαι ἄξια κάθε μακαρισμοῦ, ἁγνή, ἀειπάρθενε.  Γιὰ νὰ μποροῦμε ἐμεῖς οἱ πιστοί, ποὺ γίναμε μ᾿ Ἐσένα μέτοχοι τῆς αἰώνιας χαρᾶς, νὰ σοῦ φωνάζουμε δυνατὰ τὸ χαῖρε, σῶσε μας, Κόρη, ἀπὸ κάθε πειρασμό, ἀπὸ βαρβαρικὴ ἐπιδρομὴ καὶ ἀπὸ κάθε ἄλλη συμφορὰ ποὺ ἔρχεται (σὲ μᾶς) τοὺς ἁμαρτωλοὺς θνητοὺς ἐξαιτίας τῶν πολλῶν (μας) παραπτωμάτων.  Φάνηκες σὲ μᾶς φωτισμὸς καὶ στερέωσή μας· γι᾿ αὐτὸ σοῦ φωνάζουμε δυνατά· χαῖρε ἄστρο ποὺ δὲν δύεις ποτὲ καὶ φέρνεις στὸν κόσμο τὸν μεγάλο Ἥλιο. Χαῖρε Ἁγνή, ἐσὺ ποὺ ἄνοιξες τὴν κλεισμένη Ἐδὲμ (τὸν παράδεισο)· χαῖρε σὺ πύρινη στήλη ποὺ ὁδηγεῖς στὴν ἄνω ζωὴ τὸ ἀνθρώπινο γένος.  Ἂς σταθοῦμε εὐλαβικὰ στὸν οἶκο τοῦ Θεοῦ μας (στὸ Ναό) κι ἂς φωνάξουμε δυνατά· χαῖρε Δέσποινα τοῦ κόσμου· χαῖρε Μαρία, Κυρία ὅλων μας· χαῖρε ἡ μόνη ἀμόλυντη καὶ ἐνάρετη μεταξὺ τῶν γυναικῶν· χαῖρε σκεῦος ποὺ δέχτηκες μέσα σου τὸ ἀνεξάντλητο μύρο (τὸν Χριστό), ποὺ ἄδειασε ὁλόκληρο ἐπάνω σου.  Δόξα στὸν Πατέρα...  Χαῖρε Ἀειπάρθενε, ἐσὺ εἶσαι τὸ περιστέρι ποὺ γέννησε τὸν Ἐλεήμονα Θεό· ἐσὺ εἶσαι τὸ καύχημα ὅλων τῶν ὁσίων καὶ τὸ στεφάνωμα τῶν ἀθλητῶν τῆς πίστεως (τῶν μαρτύρων). Χαῖρε τὸ κόσμημα ὅλων τῶν δικαίων καὶ ἡ σωτηρία γιὰ μᾶς τοὺς πιστούς.  Καὶ τώρα...  Λυπήσου, Θεέ μας, τὴν κληρονομία σου (ὅλους ἐμᾶς ποὺ ἐλπίζουμε σ᾿ Ἐσένα), παραβλέποντας τώρα ὅλες τὶς ἁμαρτίες μας κι ἔχοντας μεσίτρια νὰ σὲ παρακαλεῖ γι᾿ αὐτὸ ἐκείνη ποὺ χωρὶς ἀνθρώπινη σπορὰ σὲ κυοφόρησε στὴ γῆ, ὅταν θέλησες ἀπὸ μεγάλη εὐσπλαγχνία νὰ λάβεις τὴν ξένη πρὸς τὴ θεία σου φύση ἀνθρώπινη μορφή. |

**Τροπάρια βυζαντινής υμνολογίας**

**Απολυτίκιο Ευαγγελισμού της Θεοτόκου (25 Μαρτίου)**

Σήμερον τῆς σωτηρίας ἡμῶν τό κεφάλαιον,

καί τοῦ ἀπ’ αἰῶνος Μυστηρίου ἡ φανέρωσις·

ὁ Υἱός τοῦ Θεοῦ, Υἱός τῆς Παρθένου γίνεται,

καί Γαβριήλ τήν χάριν εὐαγγελίζεται.

Διό καί ἡμεῖς σύν αὐτῷ τῇ Θεοτόκῳ βοήσωμεν·

Χαῖρε, Κεχαριτωμένη, ὁ Κύριος μετά σοῦ.

**Απολυτίκιο Αγίων Ισαποστόλων Κωνσταντίνου και Ελένης (21 Μαΐου)**

Τοῦ Σταυροῦ σου τόν τύπον ἐν οὐρανῷ θεασάμενος,

καί ὡς ὁ Παῦλος τήν κλῆσιν οὐκ ἐξ ἀνθρώπων δεξάμενος,

ὁ ἐν Βασιλεῦσιν Ἀπόστολός σου, Κύριε, Βασιλεύουσαν πόλιν

τῇ χειρί σου παρέθετο· ἥν περίσωζε διαπαντός ἐν εἰρήνῃ,

πρεσβείαις τῆς Θεοτόκου, μόνε φιλάνθρωπε.



**ΑΞΙΟΝ ΕΣΤΙ (11 Ιουνίου)**

Ἄξιον ἐστίν ὡς ἀληθῶς μακαρίζειν σε τήν Θεοτόκον,

τήν ἀειμακάριστον καί παναμώμητον

καί μητέρα τοῦ Θεοῦ ἡμῶν.

Τήν τιμιωτέραν τῶν Χερουβίμ

καί ἐνδοξοτέραν ἀσυγκρίτως τῶν Σεραφίμ,

τήν ἀδιαφθόρως Θεόν Λόγον

τεκοῦσαν, τήν ὄντως Θεοτόκον, σέ μεγαλύνομεν.



**Κοντάκιο των Χριστουγέννων (25 Δεκεμβρίου)**

Ἡ Παρθένος σήμερον τόν ὑπερούσιον τίκτει,


καί ἡ γῆ τό σπήλαιον τῷ ἀπροσίτῳ προσάγει·

ἄγγελοι μετά ποιμένων δοξολογοῦσι,

μάγοι δέ μετά ἀστέρος ὁδοιποροῦσι·

δι’ ἡμᾶς γάρ ἐγεννήθη

παιδίον νέον, ὁ πρό αἰώνων Θεός.



**Απολυτίκιο Αγίου Βασιλείου (1 Ιανουαρίου)**

Εἰς πᾶσαν τήν γῆν ἐξῆλθεν ὁ φθόγγος σου ὡς δεξαμένην τόν λόγον σου,

δι’ οὗ θεοπρεπῶς ἐδογμάτισας, τήν φύσιν τῶν ὄντων ἐτράνωσας,

τά τῶν ἀνθρώπων ἤθη κατεκόσμησας, βασίλειον ἱεράτευμα,

Πάτερ Ὅσιε, Χριστόν τόν Θεόν ἱκέτευε, δωρήσασθαι ἡμῖν τό μέγα ἔλεος

**Απολυτίκιο Αγίου Γρηγορίου του Θεολόγου (25 Ιανουαρίου)**

Ὁ ποιμενικός αὐλός τῆς θεολογίας σου τάς τῶν ῥητόρων ἐνίκησε σάλπιγγας, ὡς

γάρ τά βάθη τοῦ Πνεύματος ἐκζητήσαντι, καί τά κάλλη τοῦ φθέγματος

προσετέθη σοι. Ἀλλά πρέσβευε Χριστῷ τῷ Θεῷ, Πάτερ Γρηγόριε,

σωθῆναι τάς ψυχάς ἡμῶν.

**Απολυτίκιο Τριών Ιεραρχών (30 Ιανουαρίου)**

Τούς τρεῖς μεγίστους φωστῆρας τῆς Τρισηλίου Θεότητος,

τούς τήν οἰκουμένην ἀκτῖσι δογμάτων θείων πυρσεύσαντας,

τούς μελιῥῥύτους ποταμούς τῆς σοφίας,

τούς τήν κτίσιν πᾶσαν θεογνωσίας νάμασι καταρδεύσαντας,

Βασίλειον τόν μέγαν καί τόν Θεολόγον Γρηγόριον,

σύν τῷ κλεινῷ Ἰωάννῃ, τῷ τήν γλῶτταν Χρυσοῥῥήμονι,

πάντες οἱ τῶν λόγων αὐτῶν ἐρασταί,

συνελθόντες ὕμνοις τιμήσωμεν·

αὐτοί γάρ τῇ Τριάδι ὑπέρ ἡμῶν ἀεί πρεσβεύουσιν.

Τα τροπάρια βρήκε ο Δημήτρης Ανανιάδης

